އަބަދުވެސް ހިތުގައި (5) – Esfiya\nއެހެނިހެން ލޯބި2hours ago\nއަބަދުވެސް ހިތުގައި (5)\n‘ކަލޭ އަށް ތަންކޮޅެއް އަވަހަށް ތެދުވަން އިނގޭތަ.؟ މަ ހީކުރީ ނޭނގެ ކަމަށް.. ނުން ބާބަކިއު ވީމަ ދޯ !’ ކީބޯޑުން ފަރިތަކަމާއެކު ޓައިޕް ކޮށްލާފައި އައިކަން އަށް ޒައިކް ފޮނުވާލީ ‘ލޮލް’ އިމޯޖީ އަކާވެސް އެކުގައެވެ.\n‘ދެން ހެވޭ.. ކަލޭ ކަހަލަ ސާލިހު އަޅެއް ނޫނެކޭ މީ..’ އައިކަންވެސް ވަކި ޒައިކް އަށް ދޫކުރާނެ ހެއްޔެވެ. ރިޕްލައި ލިބުމުން ފޯނު ޖީބަށް ލައިގެން އަނެއްކާވެސް ޒައިކް ކުރިޔަށް ހިގައިގަތެވެ.\nފަތިސް ނަމާދުން ފައިބައިގެން މަލްކާ ނުކުމެލީ އޭނާގެ ‘މޯރނިން ރޮޓީން’ ގަ އޮންނަ ‘މޯރނިން ޖޮގް’ އަށެވެ. އިސްތަށިގަނޑުގައި ހުޅިއެއް ޖަހާލަމުން އޭނާ ދުވަން ފެށިއެވެ. ކުރިއަށް ނަގާ ކޮންމެ ފިޔަވަޅަކާ އެކު ފަތިހުގެ ފިނިކަން އޭނާގެ ހަށިގަނޑުގައި ފިރުމަމުން ގެންދިޔައެވެ. ރަށުތެރޭގައި ވިހި ވަރަކަށް މިނިޓު ދުވެފައި މަލްކާ އަބަދުވެސް ގޮޑުދޮށަށް ނިކުންނަން ދާ މަގަށް އޭނާ އަޅާލިއެވެ. އަތިރިމަތީގައި އިން ޒައިކް އޭނާއަށް ފެނުނީ ގޮޑުދޮށާ ހަމައަށް ދެވުމުންނެވެ. އޭނާގެ ބޮލުގައި ކުއްލިއަކަށް އެބުރިގަތީ އިއްޔެ އާލާ ދެއްކި ވާހަކަތަކެވެ.\nއަޑެއް ބަޑެއް ނީއްވަން ހިތަށް އަރުވައިން އަޅާލި ފުރަތަމަ ފިޔަވަޅުންވެސް އިންޑިޔާ މީހުން ބުނާހެން މަލްކާގެ ‘ކިސްމަތު ހަރާބުވެފަ’ ހުރި ވަރު ދޭހަވެއެވެ. ފައި އަޅާލެވުނީ އެތާ ހުސްކޮށްލާފައި އޮތް އެލުމެނިއަމް ދަޅެއްގެ މަތީގައެވެ. ‘މަލް އެބައުޅެންދޯ..’ އަޑެއް އިވުމުން ފަހަތަށް އެބުރުނު ޒައިކް އަށް މަލްކާ ފެނުމުން އޮޓޯ އިން ބުނެވުނެވެ.\n‘އާނނ.. ގޮވާވެސް ނުލެވެނީ މިދަޅު މަތީ ފައި އެޅުނީ..’ ނޭނގޭ ކަމަށް ހަދާފައި މަލްކާ އޭނާގެ ބޫޓުގައި ހަރުލި ދަޅު ނައްޓުވާލިއެވެ. މަޑު ހިގުމެއްގައި އައިސް އޭނާވެސް ދޮންވެލިގަޑުގައި ފޫ ޖައްސައިލިއެވެ. ޒައިކް އަށް ފެނިފަ ހުއްޓާ އަބުރާ ދާކަށް އޭނާއަށް ނުކެރުނީއެވެ. އެހެންނޫނަސް މަލްކާއަށްވެސް މިހާރު ޒައިކްއާ ބަހެއް ނުކިޔެނީސް ދުވަސް ދުވަހަކަށް ނުވޭ ވިއްޔާއެވެ.\n‘އަހަރެމެން ވަރަށް ވާހަކަ ދައްކާފިން.. އެކުވެރިވެސް ވެވިއްޖެ .. އެކަމް އަދި އަހަންނަށް މަލްގެ ފެމިލީ އާ ބެހޭ ގޮތުން ކިޔާ ނުދެމެއްނު.. އަހަރެން ކިޔާދޭނަން މަލް ކިޔާދިނީމަ..’ އެމީހުންގެ މެދަށް ވެރިވި ހިމޭން ކަން ފޫއަޅުވާލަމުން ޒައިކް އަހާލިއެވެ.\n‘އަހަރެންގެ ފެމިލީ އެހާ ބޮޑެއް ނުވާނެ.. މަންމަޔާ އަހަންނާ ދެންހުންނާނީ މަލާކް މައި ސްމޯލް ސިސް.. އަހަންނަށް އެންމެ އެއިޓް އިއަރސް ގަ ބައްޕަ މަރުވީ ކިޑްނީ ފެއިލްވެގެން.. ދެން މަންމަ އެފަހުން ކައިވެންޏެއް ނުކުރާތީ ސްޓެޕް އެކަކުވެސް ނުހުންނާނެ.. ދެން އަހަރެން އަދި މިއުޅެނީ ސިންގަލް ކޮށް.. މީހަކާ އިންނަން އުޅުނިން އެކަމް މާ ބޭނުންވެގެން އަހަރެން ކުރަން އުޅުނު ކަމެއްވެސް ނޫން އެއީ.. އޭނަގެ ޑާރކް ސައިޑް ފަޅާއެރީމަ ކެންސަލް ކުރީ..’ މަލްކާ އޭނާގެ ދިރިއުޅުމުގައި ހިނގާފައިވާ ކަންތައްތައް ކުރުކޮށް ކިޔައިދިނެވެ. އެކުވެރިއަކަސް އޭނާ ކައިވެނި ނުކުރި ސަބަބު ބުނަން ފަސްޖެހޭތީ ހަމައެކަނި ‘ޑާރކް ސައިޑް’ މިބަސް ބޭނުންކުރީއެވެ.\n‘އޯވް.. ދެން އަހަރެން ދޯ.. އަހަންނަކީ ބައްޕަގެ ހަނގު ދަރިފުޅު.. އަހަރެންގެ ހުންނާނެ ދެއަހަރު ދޮށި ދައްތައެއް ޒާވީ އޭ ކިޔަނީ.. އެއީ ބައްޕަގެ ފުރަތަމަ ކައިވެންޏަށް ލިބުނު ކުއްޖެއް.. އަހަރެން މަންމަ އާ ބައްޕަ އިނީ ދޮންތަގެ މަންމައާ ވަރިވީ ފަހުން.. އޭގެ ދުވަސްކޮޅެއް ފަހުން އަހަރެންގެ ދޮންމަންމަ އާ ބައްޕަ އިނީ ދެ އަންބަށް.. އަހަރެން އުފަންވުމުގެ ތެރޭ މަންމަ މަރުވީ.. އޭގެ ފަހުން އަހަންނާ ދޮންތައަށް މަންމައެއްގެ ލޯބި ދިނީ ދޮންމަންމަ.. ދޮންމަންމަ އެއް ކަމަކު އަހަރެމެންނަށް ވަރަށް ހެޔޮވާނެ.. ދެން ލޯބިގެ ގޮތުން ދޯ.. އަހަރެން އަދި މީހަކާ ނުގުޅެން އެގޮތަށް.. ތެދަށް ބުނަންތަ އަސްލު އަހަރެން މަލްކާ ނޫން އަންހެން ކުއްޖަކާ އެކުވެރިވެސް ނުވަން ހެހެ..’ ޒައިކް ހިނިތުންވެލިއެވެ. ދެމީހުންވެސް އެކިކަހަލަ ވާހަކަތަކުގައި ޖެހިފަ ތިއްބެވެ.\n‘މި ގަހަށް ކިޔަނީ ކީކޭތަ..’ ދެފަސް ގުޅޭ ހިސާބުގައި ހެދިފައި ހުރި ގަހަކަށް ޒައިކް އިޝާރާތް ކޮށްލީ އަގަޔަށް ގޮތެއް ހަދާލަމުންނެވެ. ‘ކޮން.. މަންމާތް..’ ބިންމައްޗަށް ބަލާނުލާ މަލްކާ ކުރިޔަށް އެޅި ފިޔަވަޅުން އެތާ ހުރި ކަކުނި ހޮރަކަށް ފައި ވަދެ ހަރުލިއެވެ.\nގުޅައަކަށް ގޮސް މަލްކާ ބިންމަތީގައި ޖެހުނުގޮތުން ޒައިކް ކައިރިއަށް އައީ ލާނެތް ހިންޏެކެވެ. އަގަމަތީ އަތް އަޅައިގެން ހިނިގަޑު ކޮންޓްރޯލް ކުރުމަށް ޒައިކް މަސައްކަތް ކުރިއެވެ.\n‘ތިވަރަށް ހިނި އަންނަންޏާ ހޭބަލަ..’ ޒައިކް އަށް ބަލައިލަމުން މަލްކާ ބުނެލިއެވެ. ހަގީގަތުގައި ވެއްޓުނު ގޮތުން އޭނާވެސް އޮތީ ހިނިއައިސްފައި އެވެ.\n‘ސޮރީ އިނގޭ މަށަށް ކޮންޓްރޯލް އެއް ނުވި..’ މަލްކާ މޫނަށް ޖެއްސި ވައްތަރުން ޒައިކްގެ ހިނިގަޑު ދިޔައީ ފަޅަފަޅާގެންނެވެ. ބަނޑުގައި އަތް އަޅައިގެން ޕަކަ ޕަކަ ލާފައި ހެމުން ޒައިކް މަލްކާއަށް އަތް ދިގުކޮށްލިއެވެ. މަލްކާވެސް ހެމުން ޒައިކްގެ އަތުގައި ހިފާލިއެވެ. ތެދުވުމުގެ ބަދަލުގައި ޒައިކްގެ އަތަށް މަލްކާ ލައްކެއް ޖަހާލިއެވެ. އެކަމަށް ނުވިސްނާ ހުރި ޒައިކް މަލްކާ އާ ތަންކޮޅެއް ދުރަށް ބިންމައްޗަށް ވެއްޓުނެވެ.\n‘ބާއި.. ޑްރޮޕް އެއް ބޭނުމިއްޔާ މެސެޖް ކޮށްލައްޗޭ..’ މަލްކާގެ ގެއާ ހަމައަށް ގޮސް ޒައިކް ބުނި ޖުމްލައިން މަލްކާ ހުއްޓުން އެރިއެވެ. ‘ނަންބަރު އޮވެގެނެއްނު މެސެޖް ކުރެވޭނީ..’ މަލްކާ ގޮވާލުމުން ޒައިކް ފަހަތަށް އެނބުރި ފޯނަށް އިޝާރާތް ކޮށްލިއެވެ. ޒައިކް އަތަށް ފޯނު ދެވުނު ހަދާންވުމުން މަލްކާ ފޯނުނަގާ ކޮންޓެކްޓްސް ބަޔަށް ވަދެލިއެވެ. ޒައިކް ޖަހާފައި އިން ނަންބަރު ފެނުމުން މަލްކާއަށް ހީގަނެވުނެވެ. އެ ކޮންޓެކްޓަށް އިނީ ‘މަމީ’ އެއްގެ ފޮޓޯއެއް ލާފައެވެ.\n‘މަލްގެ ސްމައިލް ވަރަށް ރީތިި..’ ޒައިކްގެ މެސެޖެއް އައިކަމުގެ ނޮޓިފިކޭޝަން ލިބުމުން މަލްކާ އެބައި ހުޅުވާލިއެވެ. ‘ހަހަ ޔޫ ގެވެސް..’ މަލްކާ ރިޕްލައި ކޮށްލިއެވެ. ކުރިމައްޗަށް ބަލައިލި އިރު ޒައިކް އަނެއް ގޯޅިން އަޅާލަން އުޅެފައި ފަސްއެބުރި ބަލައިލަނީއެވެ.\nދެމީހުންގެ ހަތަރުކަޅި ބައްދަލުވި ވަގުތު މަލްކާ އަށް ހީވީ ފިނިފެން ބާލިދީއެއް ގަޔަށް އަޅާލިހެންނެވެ. އަވަހަށް އިސްޖަހާލަމުން ހިނިތުންވެލިއެވެ. ޒައިކްވެސް ހިނިތުންވެލަމުން ހިގައިގަތެވެ.\nމަލާކްވެސް ސްކޫލުން ގެއަށް އައީ އެވަގުތު އެވެ. ‘ކޮބާ ޓެސްޓް ކިހިނެތް.؟’ މަލާކް އައިސް އިށީނުމުން މަލްކާ އަހާލިއެވެ. ‘ރަނގަޅު.. ދޮނާ މޮޅު އިނގޭ.. ހަމަ ދޮނާ ބުނިގޮތަށް ސުވާލުތައް ހުރީ.. ތޭންކޫ..’ މަލާކްގެ މޫނުމަތީގައި ފެވިފަ ހުރި ހިނިތުންވުމުން އެކަނިވެސް އޭނާއަށް ޓެސްޓް ފަސޭހަވިވަރު ދޭހަވާނެއެވެ.\n‘ތިހާ ފަސޭހައިއްޔާ އެއިޓީ ޕަސެންޓް އެޕްރޫވަލް ބޭނުން އިނގޭ..’ މަލްކާ ހިނިތުންވެލިއެވެ. ‘ތިއޮތީ ދީފަ. ‘ މަލާކް ގޭތެރެއަށް ހިނގައިގަންނަމުން ބުނެލިއެވެ.\nފޯނު ވައިބްރޭޓް ވާން ފެށުމުން ޖިންސުގެ ޖީބަށް އަތް ކޮށްޕާލައި ފޯނު ނަގާ ޒައިކް ބަލައިލިއެވެ. ޒާވީގެ މެސެޖެކެވެ. ‘އަޅެ ޒާވީތަ އޭނަ މަށާ ބަހެއްވެސް ނުކިޔާ..’ ޒައިކްގެ ފޯނުގެ ސްކްރީނުން ‘ދޮންތަ’ ފެނުމުން އައިކަން ކުސްތަޅާލިއެވެ. މިރަށަށް އައިއްސުރެންވެސް އައިކަން ވަނީ ޒާވީގެ ދީވާނާގައި ޖެހިފަކަން ޒައިކްއަށްވެސް އެނގެއެވެ. އޭނާ އެކަމުން ވަނީ އުފަލެވެ. އަމިއްލައަށް އިތުބާރު ކުރެވޭ އަބަދު އެކުގައި އުޅޭމީހަކު އާއިލާ އާ ގުޅެން ބޭނުމިއްޔާ އުފާ ނުވާނީ ކާކުހެއްޔެވެ.\n‘ކަލޭ ދޮންތަޔާ ވާހަކަ ދައްކަބަ.. އެޓްލީސް ހައި އެއް.. މަށަށް އެނގޭ ދޮންތަޔަށް އޭރު ވާހަކަ ނުދައްކާ ހުންނަން ނުކެރޭނެކަން.. އޭ މަ ދަނިއްޔޭ.. ދޮންތަ އެބައުޅޭ ކަމެއް ޖެހިގެން..’ ސައިކަލަށް އަރާ ޒައިކް ދުއްވާލިއެވެ.\nހިތް މި އެދޭ ސޫރަ އޭ ތީ މަގޭ 8 ވަނަ ބައި


މުސްލިމުންނާމެދު ކުށް ހީނުކުރާށެވެ.\nކީރިތި ޤުރްއާނުގައި ﷲ ވަޙީކުރައްވާފައިވެއެވެ. ﴿يَا أَيُّهَا الَّذِينَ آمَنُوا اجْتَنِبُوا كَثِيرًا مِّنَ الظَّنِّ إِنَّ بَعْضَ الظَّنِّ إِثْمٌ ۖ﴾ (سورة الحجرات: 12) މާނައީ: "އޭ އީމާންވެއްޖެ މީސްތަކުންނޭވެ! ތިޔަބައިމީހުން ހީގެތެރެއިން ގިނަކަންތަކާ ދުރުވެގަންނާށެވެ! ހަމަކަށަވަރުން، ބައެއް ހީއަކީ ފާފައެކެވެ. އަދި ތިޔަބައިމީހުން އެކަކު އަނެކަކަށް ޖާސޫސް ނުކުރާށެވެ! އަދި އެއްބަޔަކު އަނެއްބަޔަކަށް ޣީބަ ނުބުނާށެވެ! ތިޔަބައިމީހުންކުރެ އެކަކުވެސް އޭނާގެ އަޚާގެ މަސް މުޅަކޮށް ކެއުމަށް ލޯބިކުރާނެ ހެއްޔެވެ؟ ފަހެ، ތިޔަބައިމީހުން އެކަމަކަށް ނުރުހޭނޫއެވެ. އަދި ތިޔަބައިމީހުން ﷲ އަށް ތަޤުވާވެރިވާށެވެ! ހަމަކަށަވަރުން، ﷲ އީ، ގިނަގިނައިން ތައުބާ ޤަބޫލު ކުރައްވާ ރަޙީމްވަންތަ ރަސްކަލާނގެއެވެ."<?xml:namespace prefix = "o" />\nއަދިވެސް އެއިލާހު ވަޙީކުރައްވާފައިވެއެވެ. ﴿إِن يَتَّبِعُونَ إِلَّا الظَّنَّ ۖ وَإِنَّ الظَّنَّ لَا يُغْنِي مِنَ الْحَقِّ شَيْئًا﴾ (سورة النجم: 28) މާނައީ: "ހީއަކަށް މެނުވީ އެއުރެން ތަބާވާކަމުގައެއް ނުވެތެވެ. އަދި ހަމަކަށަވަރުން، ހީއަކީ ޙައްޤުގެ ބަދަލުގައި އެއްވެސްކަމެއް ފުއްދައިދޭނެ އެއްޗެއްނޫނެވެ."\nލޮބުވެތި ނަބިއްޔާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. (إِيَّاكُمْ وَالظَّنَّ فَإِنَّ الظَّنَّ أَكْذَبُ الْحَدِيثِ ) (رواه البخاري) މާނައީ: "ތިޔަބައިމީހުން ހީތަކުން ދުރުހެލިވެގަންނާށެވެ. ފަހެ ހަމަކަށަވަރުން ހީ އަކީ އެންމެ ދޮގު ވާހަކައެވެ."\nއިބްނު ސީރީން ރަޙިމަހުﷲ ވިދާޅުވިކަމަށް ރިވާވެގެންވެއެވެ. إِذَا بَلَغَكَ عَنْ أَخِيْكَ شَيْءٌ فَالْتَمِسْ لَهُ عُذْراً، فَإِنْ لَمْ تَجِدْ لَهُ عُذْراً فَقُلْ لَعَلَّ لَهُ عُذْراً މާނައީ: ތިބާއާ ހަމައަށް ތިބާގެ އަޚާއާއި ބެހޭގޮތުން ވާހަކައެއް ފޯރައިފިނަމަ، ތިބާއޭނާއަށްޓަކައި ޢުޛުރު ހޯދާށެވެ. ތިބާއަށް ޢުޛުރެއް ނުފެނިއްޖެނަމަ ފަހެ ތިބާ ބުނާށެވެ. ފަހަރެއްގައި އޭނާއަށް (ތިމަންނައަށް ނޭނގޭ) ޢުޛުރެއް އޮވެދާނެއެވެ.\nއަދި ހަމަ މިފަދަ ގޮތަކަށް، ޖަޢުފަރު ބުނު މުޙައްމަދު ރަޙިމަހުﷲ ވިދާޅުވިކަމަށް އިމާމް އަލްބައިހަޤީ އެކަލޭގެފާނުގެ އައްޝުޢަބުގައި ރިވާކުރައްވާފައިވެއެވެ. "ތިބާއާ ހަމައަށް ތިބާގެ އަޚާއާއި ބެހޭގޮތުން ތިބާ ނުރުހޭފަދަ ވާހަކައެއް ފޯރައިފި ނަމަ، ތިބާއޭނާއަށްޓަކައި، އެއް ޢުޛުރުން ފެށިގެން ހަތްދިހަ ޢުޛުރާ ހަމައަށް ޢުޛުރު ހޯދާށެވެ. އޭރުން ޢުޛުރު ހޯދުމުގެ ސަބަބުން ތިބާއަށް އެއަޚާއަށް ޢުޛުރު ހޯދުމުގައި ރަނގަޅު ޢުޛުރު ހޯދިދާނެއެވެ. އެހެން ނޫންނަމަ، ތިބާ ބުނާށެވެ! ފަހަރެއްގައި ތިމަންނައަށް ނޭނގޭ ޢުޛުރެއް އޭނާއަށް އޮވެދާނެއެވެ."\nމި މާނައިގައި ވާރިދުވެގެންވާ އިހާއި ފަހުގެ ޢިލްމުވެރިންގެ ބަސްތައް ގިނަވެގެން ވެއެވެ.\nލޮބުވެތި އަޚުންނާއި އުޚްތުންނޭވެ! މިއަދު އަޅުގަނޑުމެންގެ މުޖުތަމަޢުގައި އެކަކު އަނެކަކާމެދު ހެޔޮކޮށް ދެކޭ މީހުން ވަރަށްވެސް މަދެވެ. އެއީ އިސްލާމްދީނަށާއި ލޮބުވެތި ނަބިއްޔާ ޞައްލަﷲ ޢަލައިހި ވަސައްލަމްގެ ސުއްނަތަށް ތަބާވެވޭތޯ މަސައްކަތްކުރާ މީހެއް ކަމުގައިވިޔަސް ވެސްމެއެވެ. އެއީ ވެރިންނާއި، ރައްޔިތުންމެއެވެ. މުދައްރިސުންނާއި ދަރިވަރުން މެއެވެ. ﷲ ރަޙްމަތް ލެއްވި މަދު ބަޔަކު މެނުވީ މި އިޖުތިމާޢީ ބަލީގެ ޝިކާރައަކަށް ވަނީ ވެފައެވެ.\nގޭ ފާރު ކައިރިން މީހަކު ހިނގާފައި ދާތަން ފެނިއްޖެނަމަ ހިތަށް އަރަނީ، އޭނާ މިގެއިން އެއްޗެއް ވަގަށް ނެގުމުގެ ދަހިވެތިކަމުގައި ކަމަށެވެ. ފުޅަށްބުޑުން ދަންޏާ ހަސަނަށް ހީވާނީ ކެޔޮގަނޑު ކަނޑާލާނެ ހެންނޭ ބުނެވޭ ބީދައިންނެވެ. ނުވަތަ މިގޭ މީހުން ދައްކާ ވާހަކައެއް އަޑުއެހުމުގެ ނިޔަތުގައި އެހެން ދަނީއޭއެވެ. ދެމީހަކު ދުރުގައި ވާހަކައެއް ދައްކާނަމަ، ހިތަށް އަރަނީ އެދެމީހުން އެދައްކަނީ މަގޭ ނުބައި ވާހަކައޭ އެވެ. ނިކަމެތި މީހަކު މަގުންދަމުން ބަލާލާފައި ހީލައިފިނަމަ، މުއްސަނދި މީހާގެ ހިތަށް އަރަނީ، އޭނާ އެހީލީ އަހަރެންގެ އަތުން އެހީއަކަށް އެދެން ޖެހިދާނެތީއެވެ. ފިރިމީހާ ގެއަށް އައުމުން އަނބިމީހާ ހީލައިފިނަމަ ފިރިމީހާގެ ހިތަށް އަރަނީ، ކޮންމެވެސް ކަންތައްގަނޑެއް ސިއްރުކުރަން އަހަރެންނަށް އޮޅުވާލަނީއެވެ. ފިރިމީހާ ހިނިތުންވެފައި ގެއަށް އައިސް ވަދެއްޖެނަމަ އަނބިމީހާ ހިތަށް އަރަނީ، އެވާނީ ހިލޭ އަންހެނަކާއެކު އޭނާ ހިންގާ ކަންތައްގަނޑެއް އަހަންނަށް ސިއްރުކުރަނީ ކަމަށޭއެވެ. ދަރިވަރުން މާބަސްއަހައިގެން ތިބެއްޖެނަމަ ޓީޗަރަށް ވިސްނެނީ ދަރިވަރުން ކޮންމެވެސް ގޯހެއް ހިނގަނީ ކަމަށެވެ. ޓީޗަރު ދަރިވަރުންނާއި މާ އޯގާތެރިކޮށް މުޢާމަލާތްކޮށްފިނަމަ ދަރިވަރުންނަށް ވިސްނެނީ، އޭނާ މިހާރު އެއުޅެނީ އަހަރެމެން ހައްދާލަންވެގެންނޭއެވެ. ރައްޔިތުމީހާއާއެކު ތަންކޮޅެއް އާދައިގެ ގޮތަކަށް ވެރިން އުޅެން ފަށައިފިނަމަ ވިސްނެނީ، އެއީ އޭނާ ކެމްޕޭނަށް ކުރާ ކަމެއް ކަމަށެވެ. ރައްޔިތުން ވެރިންނާއެކު މަޑުމަޑުން އުޅެން ފަށައިފިނަމަ، ވެރިންނަށް ހީވަނީ މަގޭ ވެރިކަން ނިގުޅައިގަންނަން މިމީހުން އުޅެނީ ކަމަށެވެ.\nތުނބުޅި ލާފައި ހުރި މީހަކު ފެނިއްޖެނަމަ، "ފެޝަން" މީހާގެ ހިތަށް އަރައެވެ. އެއީ ޓެރަރިސްޓެކެވެ. ސުއްނަތަށް އުޅުމަށް މަސައްކަތްކުރާ މީހާގެ ހިތަށް އަރައެވެ. އެއީ، ތަބުލީޣީއެއް ބާވައެވެ. ސުޕަސަލަފީއެއް ބާވައެވެ. ނުވަތަ ޑޮޓެއް ބާވައެވެ. ނުވަތަ އަދާލަތު މީހެއް ބާވައެވެ. ސަލަފު މީހެއް ބާވައެވެ. ނުވަތަ .....\nމިއީ ހިތާމައިގެ ކޮޅުނެތްކޮޅަށް ހިތާމަކުރަންޖެހޭ ކަމެކެވެ. އަޅުގަނޑުމެން މުސްލިމުންގެ މެދުގައި އޮންނަންޖެހޭ އިތުބާރާއި އެއްބައިވަންތަކަމާއި އުޚުއްވަތްތެރިކަމުގެ ގުޅުން މިއަދު މިވަނީ ނެތިގެން ގޮސްފައެވެ. އެކަކު އަނެކާއާމެދު ހިތް ނުބައިކޮށް، ނުބައި ހީތަށް ކުރުމުގެ ސަބަބުން، އަޅުގަނޑުމެންގެ ތެރޭގައި އެކުވެރިކަމެއް ނެތެވެ. އެއްބައިވަންތަކަމެއް ނެތެވެ.\nއަޅުގަނޑުމެންގެ ތެރޭގައި އުޅޭ ބައެއް އަޚުންނާއި އުޚްތުން، އަޅުގަނޑުމެންގެ ތެރެއިން މީހަކު ޚިޔާލު ތަފާތު ވެއްޖެ ހިނދެއްގައި އޭނާ އެޚިޔާލު ތަފާތުވީ ކީއްވެތޯ ސުވާލުކުރުމަކާއި ނުލައި، ޖަޖްމަންޓް ދެއެވެ. ހުކުމް ކޮށްލައެވެ. "ޔަޤީނެވެ. އޭނާ ވިކުނީއެވެ. ދުނިޔޭގެ ދަހިވެތިކަމުގައި ދިޔައީއެވެ. ދީނާއި އާޚިރަތް ވިއްކާލީއެވެ." މިގޮތަށް ބުނެވޭ މީހުންވެސް މަދެކޭ ނުބުނެވޭނެއެވެ.\nލޮބުވެތި އަޚުންނާއި އުޚްތުންނޭވެ. މިއީ މިއަދު އަޅުގަނޑުމެން ވިސްނަން ޖެހިފައިވާ ބޮޑު މައްސަލައެކެވެ. އެހެނީ ޝިރުކާއި އަދި އެންމެހާ ނުބައި ކަންތައްތަކުން ސަލާމަތްވެގެންވާ ހިތެއްގެ އަހުލުވެރިއަކަށްމެނުވީ މާދަމާ ޤިޔާމަތްދުވަހުން ސަލާމަތްކަމެއް ނުވެއެވެ. ﷲ ވަޙީ ކުރައްވާފައިވަނީ ﴿يَوْمَ لَا يَنفَعُ مَالٌ وَلَا بَنُونَ * إِلَّا مَنْ أَتَى اللَّـهَ بِقَلْبٍ سَلِيمٍ﴾ (سورة الشعراء:88-89) މާނައީ: އެދުވަހަކީ، "މުދަލެއްވިޔަސް، އަދި ދަރިންނެއްވިޔަސް، މަންފާއެއް ނުކުރާނެ ދުވަހެވެ. ސަލާމަތްވެގެންވާ ހިތަކާއިގެން ﷲ ގެ ޙަޟްރަތަށް އައިމީހަކަށް މެނުވީއެވެ."\nމުސްލިމުންނާމެދު ހެޔޮކޮށް ހީކުރުމަށް އެހީތެރިވެދޭނެ6ކަމެއް މިތަނުގައި ބަޔާން ކޮށްލާނަމެވެ. އެއީ އޭގެ ސަބަބުން އަޅުގަނޑާއި، ތިޔަ ލޮބުވެތި އަޚުންނާއި އުޚްތުންނަށް މުސްލިމުންނާމެދު ހެޔޮކޮށް ހީކުރުމަށް އެހީތެރިވުމަށެވެ.\n1. އެންމެ ފުރަތަމަ ކަމަކީ ދުޢާކުރުމެވެ. މުސްލިމުންނާމެދު ހިތްހެޔޮކޮށްގެން ދިރިއުޅުން ވޭތި ކުރުމުގެ ތައުފީޤަށް އެދި ﷲއަށް ދުޢާކުރާށެވެ.\n2. އަނެކާ ހުރި މަޤާމުގައި ތިބާ ހުރިނަމަ، ތިބާއާއި މެދު މީހުން ދެކުމަށް ތިބާ އެދޭ ގޮތަށް ބަލައި، އެގޮތަށް އޭނާއާއިމެދު ދެކޭށެވެ. މިސާލަކަށް ފާރުބުޑުން ހިނގާފައިދާ މީހަކީ ތިބާކަމުގައި ބަލާށެވެ. އަދި ގޭގެ ވެރިޔާއަކީ އެހެން މީހެއް ކަމުގައި ބަލާށެވެ. އަދި މިޙާލަތުގައި ގޭގެވެރިމީހާ ތިބާއާއިމެދު ހީކުރަން ތިބާއެދެނީ ކޮންގޮތަކަށްތޯ ވިސްނާށެވެ.\n3. މުސްލިމު އަޚާ، ނުވަތަ އުޚްތާގެ ކިބައިން ފެންނަ ކަމެއް އެއީ ރަނގަޅު ކަމެއް ކަމުގައި ބެލޭނެ ކުޑަވެސް ޖާގައެއް އޮތްނަމަ، އެގޮތަކަށް ބަލާށެވެ.\nއިމާމް ޝާފިޢީ ރަޙިމަހުﷲ އަށް ޖެހިވަޑައިގެންނެވި ބައްޔެއްގައި އެކަލޭގެފާނަށް ޒިޔާރަތްކުރި މީހަކު ދެންނެވިއެވެ. ކަލޭގެފާނުގެ ބަލި ﷲ ރަނގަޅުކޮށްދެއްވައި ގަދަކަން ދެއްވާށިއެވެ. އެހިނދު ވިދާޅުވިއެވެ. އެގޮތަށް ކަންތައް ވެއްޖެނަމަ އަހަރެން ޤަތުލުވެދާނެއެވެ. އޭނާ ދެންނެވިއެވެ. ﷲ ގަންދީ ވިދާޅުވަމެވެ. ހެވެއް މެނުވީ އަޅުގަނޑު ނޭދެމެވެ. އެހިނދު އިމާމް ޝާފިޢީ ވިދާޅުވިއެވެ. ކަލޭ ތިމަންކަލޭގެފާނަށް ނެތިނުބައި ގޮވިނަމަވެސް ތިބާ އެދެނީ ނުބައެއް ކަމުގައި ނުވީހެވެ.\n4. ތިބާއަށް ހިތާމައެއް ނުވަތަ ހިތްދަތިކަމެއް ގެނެސްދޭފަދަ ކަމެއް މުސްލިމެއްގެ ކިބައިން އިވިއްޖެނަމަ، އެފަދަ މުސްލިމު އަޚުންނާއި އުޚްތުންނަށް ޢުޛުރު ހޯދާށެވެ.\n5. މީސްތަކުންގެ ނިޔަތާއިމެދު ޙުކުމް ކުރުމުން ދުރުހެލިވެގަންނާށެވެ.\n6. މީސްތަކުންނާމެދު ނުބައިކޮށް ހީކުރުމުން، އެއިން ނިކުމެދާނެ ނުބައި ނަތީޖާއަކާމެދު ވިސްނައި ފިކުރު ކުރުން.


ސީނިއަރ މުނިސިޕަލް ސާރވިސް އޮފިސަރ\nމި އިޢުލާންވަނީ 2019-07-07 14:47:49 ގައި ބާތިލް ކުރެވިފައެވެ.\nމުލަކަތޮޅު ކޮޅުފުށީ ކައުންސިލް އިދާރާ\nސީނިއަރ މުނިސިޕަލް ސަރވިސް އޮފިސަރ\nމުލަކަތޮޅު ކޮޅުފުށީ ކައުންސިލްގެ އިދާރާ / މ. ކޮޅުފުށި\n-/6295 ރުފިޔާ (މަހަކު)\n2000/- ރުފިޔާ (މަހަކު)\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ސަޕޯޓިންގ ކޯ އެލަވަންސްގެ ގޮތުގައި ލިބިލައްވާ -/900 ރުފިޔާ (މަހަކު).\nކައުންސިލްގެ ބެލުމުގެ ދަށުގައި ހުންނަ ތަންތަނާއި، އުޅަނދުފަހަރާއި، މަގުތަކާއި ޕާކުތަކާއި މިފަދަތަންތަނަށް ނަންދިނުމާއި، ރަށުގެ މަގުހެދުމާއި، މަގުތައް މަރާމާތުކޮށް ބެލެހެއްޓުމަށް ކުރަންޖެހޭ މަސައްކަތްތައްކުރުން.\nޕްރީސްކޫލް ޚިދުމަތްދިނުމަށް ކުރަންޖެހޭ މަސައްކަތްތައް ކުރުމާއި ރައްޔިތުން ހޭލުންތެރިކުރުމުގެ ޕްރޮގުރާމް ރާވާހިންގުން.\nއިޖްތިމާޢީ މަރުކަޒުތާކާއި، ކުޅިވަރުކުޅޭ ދަނޑުތަކާއި، ބިންތައް ބެލެހެއްޓުމާއި، މިތަންތަނުގެ ޚިދުމަތްދެވޭނެ އިންތިޒާމް ހަމަޖެއްސުން.\nއިޖްތިމާޢީ ސަރަހައްދުތައް ކުނިކަހާ ސާފުކުރެވޭނެ އިންތިޒާމް ހަމަޖެއްސުމާއި، މަގުބައްތިއާއި ނެރުބައްތި މަރާމާތުކޮށް ބެލެހެއްޓުން.\nމިސްކިތްތަކަށް ލިބޭ ގެއްލުންތައް ބަލާ، މަރާމާތު ކުރަންޖެހޭ ކަމެއްހުރިނަމަ ޒިންމާދާރުވެރިޔާގެ ސަމާލުކަމަށް ގެނެސް، ކައުންސިލްގެ އަންގާ ގޮތެއްގެ މަތިން ކުރުން.\nރަށުގެ ޗާޓުކުރެހުމާއި ބިން ބޭނުންކުރާނެގޮތުގެ ޕްލޭންހެދުން.\nރަށުން ދޫކުރާ ބިންތައް ދޫކުރުމުގެ މަސައްކަތްތައް ކައުންސިލްގެ ލަފާގެ މަތިންކުރުން.\nގޯތީގެ ރަޖިސްޓަރީ އަދި އިމާރާތާއި ގޯތިގެ ރަޖިސްޓަރީ ހަދައިދިނުން.\nރައްވެހިންގެ ރަޖިސްޓަރީގެ ކަންތައްތައް ބެލެހެއްޓުން.\nކައުންސިލުން ކުރިޔަށް ގެންދާ ޚާއްޞަ މަސައްކަތްތަކުގައި ބައިވެރިވުމާއި ކައުންސިލްގެ ދާއިރާގެ ތެރެއިން ހަވާލުކުރެވޭ އެހެނިހެން ކަންތައްތައް ކުރުން.\nއޮފީސް މެނޭޖުމަންޓް، ބިޒިނަސް މެނޭޖުމަންޓް، މެނޭޖުމަންޓް، ނުވަތަ އެޑްމިނިސްޓްރޭޝަން ނުވަތަ ފްރޮންޓް އޮފީސް ދާއިރާއަކުން ދިވެހިރާއްޖޭގެ ގައުމީ ސަނަދުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nއޮފީސް މެނޭޖުމަންޓް، ބިޒިނަސް މެނޭޖުމަންޓް، މެނޭޖުމަންޓް، ނުވަތަ އެޑްމިނިސްޓްރޭޝަން ނުވަތަ ފްރޮންޓް އޮފީސް ދާއިރާއަކުން މަގާމުގެ މަސައްކަތާ ގުޅޭ ތަޢުލީމީ ރޮގަނކުން ދިވެހިރާއްޖޭގެ ގައުމީ ސަނަދުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލް ކޮށްފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލްސަރވިސް ކޮމިޝަނުގެ ވެބްސައިޓުން އަދި މި އިދާރާގެ ކައުންޓަރުން ލިބެން ހުންނާނެއެވެ.\n(ހ) ދައުލަތުގެ މުވައްސަސާއެއްގައި، ސަރުކާރު ހިއްސާވާ ކުންފުންޏެއްގައި، ޤައުމީ ނުވަތަ ބައިނަލް އަޤުވާމީ ޖަމްޢިއްޔާ/ޖަމާޢަތެއްގައި މަސައްކަތްކޮށްފައިވާ ނަމަ، އަދާކޮށްފައިވާ މަޤާމު، އަދި ވަޒީފާގެ މުއްދަތާއި، މަޤާމުގެ މަސްއޫލިއްޔަތު ނުވަތަ ވާޖިބުތައް ބަޔާންކޮށް އެ އޮފީހަކުން ދޫކޮށްފައިވާ ލިޔުން. (ޤައުމީ ޖަމްޢިއްޔާ ނުވަތަ ޖަމާޢަތެއްގައި މަސައްކަތްކޮށްފައިވާކަމަށް ބެލެވޭނީ ވަކި ޤާނޫނަކުން އުފައްދާފައިވާ ނުވަތަ ދަޢުލަތުގެ މުއައްސަސާއަކުން ޤައުމީ ފެންވަރުގައި އުފައްދާފައިވާ ޖަމްޢިއްޔާ ނުވަތަ ޖަމާޢަތެއްގައި މަސައްކަތްކޮށްފައިވާނަމައެވެ.)\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ މަޤާމު، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު ނުވަތަ ވާޖިބުތައް އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\nލިބިފައިވާ ތަޢުލީމާއި ތަމްރީން (%35)\nމަސައްކަތުގެ ދާއިރާއާ ގުޅޭ ކުރުމުއްދަތުގެ ތަމްރީނު (%5)\nސިވިލްސަރވިސް ވަޒިފާއަށް ވަނުމަށްދެވޭ އިމްތިޙާން (%5)\nމަގާމުގެ މަސައްކަތުގެ ދާއިރާއާއި ގުޅޭ ތަޖުރިބާ ()\nއިންޓަރވިއު، ޕްރެޒެންޓޭޝަން/ ޕްރެކުޓިކަލް ( %40)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 18 ވާ ބުރާސްފަތި ދުވަހުގެ ގެ 14:00 ގެ ކުރިން، މުލަކަތޮޅު ކޮޅުފުށީ ކައުންސިލް އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 6720607 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެޒެންޓޭޝަން އޮންނާނީ 2019 ޖުލައި 21 އާ 2019 އޯގަސްޓް7އާ ދެމެދުއެވެ. އިންޓަރވިއު އޮންނަނީ މުލަކަތޮޅު ކޮޅުފުށީ ކައުންސިލް އިދާރާ ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޟިރުވުމަށް ތައްޔާރުވެގެން ތިބުމަށްވެސް ދަންނަވަމެވެ.\nމި ވަޒީފާއަށް އެދި ހުށަހަޅާ ޝަރުޠު ހަމަވާ ފަރާތްތަކުގެ ތެރެއިން ތައުލީމީ ފެންވަރާއި ތަޖުރިބާއަށް ބަލައި ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތް ޝޯޓްލިސްޓް ކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅުއްވާނީ 6720606 ނަންބަރު ފޯނާއެވެ. ފެކްސް ކުރާނެ ނަމްބަރަކީ 6720607އެވެ. އީ-މެއިލް ކުރައްވާނީ [email protected] އަށެވެ.


Rayyithunge majilis inthikhaabu march mahu bahvanee\nރައްޔިތުންގެ މަޖިލީސް އިންތިޚާބު މާރޗު މަހު ބާއްވަނީ\nހިތާދޫ އޮންލައިން | 19 އޮކްޓޯބަރ 2018\nއަންނަ އަހަރު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިޚާބު އަންނަ މާޗުމަހު ބޭއްވުމަށް ތައްޔާރުވަމުން އަންނަ އިލެކްޝަންސް ކޮމިޝަނުން ބުނެފިއެވެ.\nއިލެކްޝަންސް ކޮމިޝަންގެ މެމްބަރު އަދި އެކޮމިޝަނުގެ ތަރުޖަމާނު އަހުމަދު އަކުރަމް ވިދާޅުވީ، ރައްޔިތުން މަޖިލީހުގައި ތިއްބަވާ 85 މެމްބަރުންގެ ދައުރު ހަމަވުމާ ގާތްވެފައިވާތީ، އިންތިޚާބު ބާއްވަން ސިޔާސީ ޕާޓީތަކާއެކު މަޝްވަރާ ކުރަމުން އަންނަ ކަމަށެވެ.\nއޭނާ ވިދާޅުވީ މަޖިލީހުގެ ދާއިރާތަކާ ގުޅޭގޮތުން ޕާޓީތަކަށް ދައުވަތު ދީގެން ބައްދަލުވުންތައް ފަށާފައިވާއިރު ވަކިވަކި މެމްބަރުންނާއެކުވެސް މަޝްވަރާކުރަމުން އަންނަ ކަމަށެވެ. އަދި މިއީ ސިލްސިލާކޮށް ކުރިއަށްގެންދާނެ ބައްދަލުވުންތަކެއް ކަމަށްވެސް އަކުރަމް ވިދާޅުވިއެވެ.\nމަޖިލީހުގެ އިންތިޚާބުގެ އިތުރުން މާލެ ސިޓީގެ ދާއިރާތައް އިތުރުކުރުމާ ގުޅޭގޮތުން މައުލޫމާތު ދެއްވަމުން އަކުރަމް ވިދާޅުވީ މާލޭ ސިޓީއަށް ދާއިރާތައް އިތުރުކުރުމާ މެދު ގޮތެއް ނިންމުމަށް ޕާޓީތަކަށް ފުރުސަތު ދީފައިވާ ކަމަށެވެ. އަދި މި މަހުގެ 21 ގެ ކުރިން ގޮތެއް ނިންމުމަށް ޕާޓީތަކަށް ސިޓީ ފޮނުވާފައިވާ ކަމަށް އަކްރަމް ވިދާޅުވިއެވެ.\nރައްޔިތުންގެ މަޖިލީހުގައި 85 މެމްބަރުން މިހާރު ތިއްބަވާއިރު މާލޭގެ 13 ދާއިރާއަކުން މެމްބަރުން ތިއްބަވަ އެވެ. ދާއިރާގެ އަދަދު 14 ނުވަތަ 15 އަށް އިތުރުކުރަން ބޭނުންވާ ނަމަ އެ ފުރުސަތު އޮތް ކަމަށް އަކުރަމް ވިދާޅުވިއެވެ.\nމާލޭގެ ދާއިރާތައް ކަނޑައެޅުމާ ގުޅޭ ގޮތުން ޚިޔާލު ހޯދަން އެ ކޮމިޝަނުން ވަނީ މަޖިލީހުގައި މާލެ ތަމްސީލް ކުރައްވާ ބައެއް މެމްބަރުންނާއެކު ބައްދަލުވުމެއް ވެސް ބާއްވަވައިފައެވެ. މި ބައްދަލުވުމުގައި އިދިކޮޅަށް ނިސްބަތްވާ ގިނަ މެންބަރުން ބައިވެރިވެވަޑައިގެންނެވިއިރު، ޕީޕީއެމްގެ މެންބަރެއްގެ ގޮތުގައި ބައިވެރިވެވަޑައިގެންނެވީ މަޖިލީހުގެ ނައިބު ރައީސް މޫސާ މަނިކު އެކަންޏެވެ.\nމަޖިލީސް އިންތިޚާބު ބޯމަތިވެފައިވާއިރު، މި އިންތިޚާބުގައި ވާދަކުރުމަށް އެކި ފަރާތްތަކުން އަންނަނީ ޝައުގުވެރިކަން ފާޅުކުރަމުންނެވެ. އޭގެތެރޭގައި މަޖިލީހުގައި މިހާރު ތިއްބެވި މެމްބަރުންނާއި މުޅިން އަލަށް ކުރިމަތިލާ މީހުން ވެސް ހިމެނެއެވެ.\nމުބާރާތް ހުޅުވާ މެޗުގައި ހުދުފޮށާ އާއި ޔޫފޭސް\n12 ޑިސެންބަރ 2019\nއަނގަފަރު ސަރަހައްދުގެ ސާވޭއެއް ފަށައިފި\nއަންނަ ހޮނިހިރު ދުވަހު ހިތާދޫގައި އައިކޭމްޕެް ބާއްވަނީ!\n10 ޑިސެންބަރ 2019\nގެއަށް ސިހުރު ހަދާފައިވާނަމަ ފެންނާނެ ބައެއް ޢަލާމާތްތައް\nމަސްވެރިޔާ ކާޑު ބޭނުންކޮށްގެން އެއްލައްކަ ރުފިޔާ ލިބުމުގެ ފުރުސަތު\n06 ޑިސެންބަރ 2019\nކަމަދޫ ކައުންސިލުގެ ރައީސް ހައްދަވަނީ އިތުރު ފުޅެއް - މަބްރޫކް\n30 ނޮވެންބަރ 2019\nކަމަދޫ ކައުންސިލުން ރައްޔިތުންނަށް ދޭންޖެހޭ ފައިސާ ނުދޭތާ4މަސް!\nދޮންފަނު އިންވިޓޭޝަން ކަޕް ހުޅުވުން އޭދަފުއްޓާއި ދޮންފަނަށް\n23 ނޮވެމްބަރ 2019\nމަންދު ކޮލެޖުން ދަރިވަރުންނަށް ހިލޭ ލެޕްޓޮޕް\n21 ނޮވެންބަރ 2019\nއަންނަ އަހަރު މައި ކޮލެޖުން އޭދަފުށީގައި އާ ކޯސްތަކެއް ފަށަނީ\n18 ނޮވެންބަރ 2019


Laafaivanee kuda, emme rendheh noon!\nކޯލިޝަންގައި ލާފައިވަނީ ކުޑަ، އެންމެ ރެނދެއް ނޫން!\nރައީސް ނަޝީދާއި އަލީ ވަހީދު އަދި ޖަމީލު: ތިން ބޭފުޅުންގެ މެދުގައި ހިޔާލު ވަނީ ތަފާތުވެފަ\nކުރީގެ ރައީސް މުހައްމަދު ނަޝީދާއި ކުރީގެ ނައިބު ރައީސް މުހައްމަދު ޖަމީލު އެކުގައި ރޯދަ ވިއްލަވައި އެކުގައި ޕޯޑިއަމަށް އަރުއްވައި އެކުގައި ޕާކްތަކުގައި ހިނގަވައި ފޮޓޯ ނެންގެވި މަންޒަރުތައް މީގެ އަހަރެއްހާ ދުވަސް ކުރިން ފެނުނެވެ. އެއް ބޭފުޅަކު އަނެއް ބޭފުޅަކަށް މާފު ކުރެއްވި އެވެ. އެ ދެ ބޭފުޅުން ފެނިގެން ދިޔައީ ހީކުރި ގޮތާ ހިލާފަށް ވަރަށް އެކުވެރި ދެ ބޭފުޅުންގެ ގޮތުގަ އެވެ. އެކަމަކު އެ އެކުވެރި ކަމަކަށް ބަނަ ވިލާގަނޑެއް އެޅިފައިވާކަން އެއީ މިހާރު ކަށަވަރުވެފައިވާ ކަމެކެވެ. ދެ ބޭފުޅުންގެ މެދުގައި އެކުވެރި ކަމުގެ ބަދަލުގައި ރުޅިވެރިކަމުގެ އަލިފާން ހިފާފައިވާކަން މިހާރު އޮތީ ފެންނާށެވެ.\nމިކަން ރައީސް ނަޝީދުގެ ފަރާތްޕުޅުން އެއްވެސް ވަރަކަށް ފާހަގައެއް ނުވެ އެވެ. ނަމަވެސް ރޭ ޑރ. ޖަމީލު ސިޔާސީ ޕޯޑިއަމަކަށް އަރުއްވައި ވަނީ އޭނާ އެންމެ ދެކޮޅު ރައީސް އަބްދުﷲ ޔާމީނަށްވުރެ ގިނަ ހަމަލާތައް ރައީސް ނަޝީދަށް ފޮނުވާ ލައްވާފަ އެވެ. ޖަމީލު ރޭ ވާހަކަ ދެއްކެވިއިރު ހުންނެވީ އިހަށް ވެސް ފެންނަ ރުޅިގަދަ މޫނަށް ވުރެ ބޮޑަށް ރުޅިގަދަވެފައިވާ މޫނަކާއެކު އެވެ. އަދި ވަރަށް ޖޯޝާ ވެސް އެކުގަ އެވެ. "ބުރަކައްޓަށް ވަޅި ހަރާފައިވާ" ކަމަށް ވެސް ވަނީ ވިދާޅުވެފަ އެވެ.\nޖަމީލު އެއްވެސް ބޭފުޅެއްގެ ނަން ވިދާޅެއް ނުވެ އެވެ. ނަމަވެސް ވިދާޅުވީ "ދޮންބެ" އެއްގެ ވާހަކަ އެވެ. ޖަމީލުގެ ސީދާ އިޝާރަތް ހުރީ ރައީސް ނަޝީދަށްކަން ކަށަވަރެވެ. އެ ދެ ބޭފުޅުންގެ މެދުގައި ހިޔާލު ތަފާތުވެ ދެ ބޭފުޅުންގެ ދެމެދަށް މައްސަލަތައް ވަދެފައިވާކަން ޖަމީލުގެ ރޭ ވާހަކަތަކުން ސާފުވެ އެވެ. ދެ ބޭފުޅުންގެ ދެމެދުގައި ލާފައިވަނީ ކުޑަ ރެނދެއް ނޫންކަން ފާޅުގައި ބަހުގެ ހަމަލާތައް ދެއްވަން ފެށުމުން އެނގެ އެވެ.\nއަލީ ވަހީދު އަދި ޖަމީލު\nމި ބޮޑު ރެނދުގެ އިތުރަށް އެހެން ރެނދުތަކެއްގެ ވާހަކަ އެމްޑީޕީއިން އިއްޔެ ވަކިވެވަޑައިގަނެ، ޖުމްހޫރީ ޕާޓީއާ ގުޅިވަޑައިގެންނެވި އަލީ ވަހީދު ވަނީ ފެންމަތިކޮށްފަ އެވެ. އެންމެ ފާހަގަވި ކަމަކީ އެމްޑީޕީ ތެރޭގައި އޮތް ރެނދެއްގެ ވާހަކަ އެވެ. ސިއްރު ގައުމީ މަޖިލީހެއްގައި ހިނގި ކަންތައްތަކުގެ ވާހަކައެއް އަލީ ވަހީދު ވަނީ ފާޅުގައި ވިދާޅުވެފަ އެވެ. އެއީ، އެއް ކެނޑިޑޭޓެއް ނެރުމަށާއި އެހެން ޕާޓީތަކާއެކުގައި މަސައްކަތް ކުރުން ހުއްޓާ ނުލުމަށް އެމްޑީޕީގެ ޕީޖީ ލީޑަރު އިބްރާހިމް މުހައްމަދު ސޯލިހު (އިބޫ) އާއި ކުރީގެ މަޖިލީހުގެ ރައީސް އަބްދުﷲ ޝާހިދު ކުރެއްވި މަސައްކަތްތައް ފެއިލްވެގެން ދިޔަ ކަމެވެ. އެ ދެ ބޭފުޅުން ގައުމީ މަޖިލީހަށް ހުށަހެޅުއްވި ހުށަހެޅުންތައް ބޭރުކޮށްލި ކަމަށް އަލީ ވަހީދު ވިދާޅުވި އެވެ. މިހާރު އެމްޑީޕީގައި ކުރިއަށްދާ ކަންކަމަކީ އިބޫ އަދި ޝާހިދު އެންމެ ބޭނުންވާ ގޮތް ނޫންކަން އަލީ ވަހީދުގެ ވާހަކައިން އެނގެ އެވެ.\nދޮންބެއަށް މީރު ކާ އެއްޗެހި މަށަށް މީރު ނުވެދާނެ، ދޮންބެއަށް މީރު ބުއިން މަށަށް މީރު ނުވެދާނެ، އޭގެ މާނައަކީ ބުރަކައްޓަށް ވަޅި ހަރާލުމެއް ނޫން،\nރިޔާސީ ކެމްޕެއިން ރައީސް ނަޝީދު ފައްޓަވައި، މެނިފެސްޓޯ އިއުލާން ކުރައްވަމުންދާއިރު އިބޫ ވަނީ އެއްކޮށް ސައިލެންޓްވެފަ އެވެ. ޕްރައިމަރީގައި އިތުރު ބޭފުޅަކު ވާދަ ވެސް ނުކުރެއްވިއިރު ޕްރައިމަރީގައި ރައީސް ނަޝީދުގެ ފަހަތުގައި ހުންނަވާނެ ކަމަށް ވިދާޅުވުމުގެ އިތުރަށް ޝާހިދުގެ ހަރަކާތެއް ވެސް ނުފެނެ އެވެ. މިއީ ބޮޑެތި ރެނދުތަކެއްގެ އަލާމާތް ކަމަށް ބެލެވެ އެވެ.\nއަލީ ވަހީދު ޗެއާޕާސަން ކަމުން އިސްތިއުފާން ދޭން ޖެހުނީ ވެސް އެ ޕާޓީ ތެރެއިން އުފެދުނު ރޯޅިއަކާއެކުކަން މިހާރު މިއޮތީ އެނގޭށެވެ. ސްކައިޕް މެދުވެރިކޮށް ޓީވީތަކަށް އިންޓަވިއު ދެއްވަން ފެއްޓެވި ބޭފުޅަކީ އަލީ ވަހީދެވެ. އެކަން އޭރު އެމްޑީޕީގެ ލީޑަޝިޕަށްވީ ޖޯކަކަށް ކަމަށް އަލީ ވަހީދު ރޭ ވިދާޅުވި އެވެ. އޭނާ މަގާމުން ބޭލުމަށް ބަހަނާއަކަށް ހެދީ ސްކައިޕް މެދުވެރިކޮށްގެން ޕާޓީ ނުހިންގޭނެކަން ކަމަށެވެ. ނަމަވެސް މިއަދު ބޮޑު ރިޔާސީ އިންތިހާބެއްގެ ކެމްޕެއިން މުޅިން ސްކައިޕް މެދުވެރިކޮށް އެމްޑީޕީއިން ކުރާތީ އުފާ ކުރައްވާ ކަމަށް އަލީ ވަހީދު ވިދާޅުވީ ޖެއްސުމުގެ ރާގަކަށެވެ.\nއިދިކޮޅު އިއްތިހާދުގެ އިސް ބައެއް ބޭފުޅުން\nއިދިކޮޅު ޕާޓީތަކުގެ ތެރެއިން ރެނދުތަކެއް ފެންމަތިވިއިރު އިންތިހާބު އޮތީ ބޯމަތިވެފަ އެވެ. ރައީސް ނަޝީދު ކެމްޕެއިން ކުރައްވާއިރު ރޭ ގާސިމް އިބްރާހިމްގެ ކެމްޕެއިން ވެސް ވަނީ ފައްޓަވާފަ އެވެ. އަލީ ވަހީދާއި ޖަމީލު ވެސް ރައީސް ނަޝީދަށް އަމާޒު ކުރައްވާ ވިދާޅުވަނީ އެކަނި އުޅުއްވައިގެން ކާމިޔާބު ނުވާނެ ކަމަށެވެ. އެ ބޭފުޅުންގެ ވިސްނުން ހުންނެވީ ޕާޓީތަކުން އެއް ކެނޑިޑޭޓެއް ނެރުމަށެވެ. އެ ކެނޑިޑޭޓަކީ ހަތަރު ލީޑަރުންގެ މަޝްވަރާގެ މަތިން ހޮވޭނެ ކެނޑިޑޭޓަކަށްވުމެވެ. އެކަމަށް އެ ބޭފުޅުންގެ ތާއިދު އޮތީ ގާސިމަށެވެ. ނަމަވެސް ލީޑަރުން އެހެން ގޮތަކަށް ވިސްނައިފިނަމަ އެހެން ކެނޑިޑޭޓެއްގެ ފަހަތުގައި ވެސް ހުންނަވާނެ ކަމަށް ދެ ބޭފުޅުން ވެސް ވިދާޅުވެ އެވެ. އެހެންނަމަވެސް ރައީސް ނަޝީދު ހުންނެވީ ފަހަތަށް ބައްލަވާ ގޮތަކަށް ނޫނެވެ. ދޫދެއްވާ ގޮތަކަށް ވެސް ނޫނެވެ. އިންތިހާބު ވާދަކުރައްވާނެ ކަމުގެ ޖޯޝު ރައީސް ނަޝީދު އެލުވާނުލައްވަ އެވެ.\nރިޔާސީ އިންތިހާބަށް މިފަހަރު ކޯލިޝަން ނުހެދެންޏާ ނުހެދޭނީ އެމްޑީޕީ ނަހަދަން ތިބިއްޔާ، ކޯލިޝަން ރޫޅާލާ ބަޔަކަށް މިފަހަރު ޖުމްހޫރީ ޕާޓީ ނުވާނެ،\nކަންކަން ނިއުޅެމުން ގޮސް މި ހިސާބަށް ދިޔައިރު ސިޔާސީ މައިދާނުގައި ކުރިއަށް އޮތް ދުވަސްތަކުގައި ފެންނާނެ މަންޒަރުތަކަކީ ޝައުގުވެރި މަންޒަރުތަކަށްވާނެ އެވެ. އަނެއްކާވެސް ހަތަރުން މިތުރުންނަށްވެ މިތުރުން ހަތުރުންނަށްވާ ތަން ފެންނަމުންދާނެ އެވެ. ޖުމްހޫރީ ޕާޓީއަކީ ދެވަނަ ވިސްނުމަކަށް ދާނެ ޕާޓީއަކަށް ރޭ ގާސިމް އިބްރާހިމް ވެސް ވިދާޅުވިއިރު އެ ޕާޓީގެ ހުންގާނު ކޮންމެ ވަގުތެއްގައި ކޮންމެ ކޮޅަކަށް ވެސް އަނބުރާލަދާނެ ކަމަށް ރޭ ގާސިމްގެ ވާހަކަތަކުން ވެސް އެނގެ އެވެ.\nއެމްޑީޕީ ރައީސް މުހައްމަދު ނަޝީދު ގާސިމް އިބްރާހިމް + ޑރ. މުހައްމަދު ޖަމީލް އަހުމަދު މޯލްޑިވްސް ޔުނައިޓެޑް އޮޕޮޒިޝަން ޖުމްހޫރީ ޕާޓީ އިދިކޮޅު ފަރާތްތައް އަލީ ވަހީދު


ބަންދެއްގައި ތިބޭތާ އަހަރެއް!\nލޮކްޑައުނާއިއެކު ދިވެހީންގެ ދިރިއުޅުން\nރާއްޖޭގެ އާބާދީގެ ބޮޑު ބަޔަކަށް ވެކްސިން ވަނީ ދީފައި\nލޮކްޑައުނުން އަރައިގަތީ ސަރުކާރުން ދެއްކި މަގުން ރައްޔިތުން ހިނގުމުން\nލޮކްޑައުނާއެކު ދިވެހީންނަށް އިތުރު ހާސްކަމެއް ގެނުވީ ރަމަޟާން މަހު\n15 އޭޕްރިލް 2021 | ބުރާސްފަތި 19:42\nމާލޭގެ މަތިން ނަގާފައިވާ މަންޒަރުތައް، މާލެ ސަރަހައްދު ބަންދުވެފައި އޮންނަތާ އަހަރެއް ވަނީ ވެފައި\nކޮވިޑް-19 ގެ ނުރައްކާ ދިވެހީންނަށް ވިސްނުނީ މާލެއިން ކޮވިޑަށް މީހަކު ޕޮޒިޓިވްވިކަން ރިޕޯޓް ކުރުމާއެކުގައެވެ. އެއީ މާލޭގައި ދިރިއުޅެމުން އައި މީހުން މީގެ ކުރިން ނުކުރާ ތަޖުރިބާއެއް ކުރަން ޖެހުނު ދުވަހެކެވެ. ކުރިން ހީވެފައި ނެތް އެތައްކަމެއް ތަޖުރިބާކުރަން ޖެހުނު ދުވަހެކެވެ.\nނިމިދިޔަ 2020 ވަނަ އަހަރުގެ އޭޕްރީލް މަހުގެ 15 ވަނަ ދުވަހަކީ ދިވެހީން އެތައް ޒަމާނަކަށް އެދުވަހެއްގެ ވާހަކަ ދައްކާނެ ދުވަހެކެވެ. އެއީ ދިވެހީންގެ ދިރިއުޅުމަށް ބަދަލުތަކެއް ގެނުވައި މާލެ ފުރަބަންދު ކުރި ދުވަހެވެ. މ. ޖަރީމާގެއިން ކޮވިޑް ކޭހެއް ފެނުމާއެކު މާލޭ ސިޓީ ލޮކްޑައުން ކުރަން ސަރުކާރުން ނިންމިއެވެ.\nލޮކްޑައުން ކުރުމަށްފަހު ގައުމާ މުޚާތަބު ކުރައްވަމުން ރައީސުލްޖުމްހޫރިއްޔާ އިބްރާހީމް މުހައްމަދު ސާލިހު ދެއްވި ޚިތާބަކީ ކުރިޔަށް ދާނެ މަގު ދިވެހީން ކުރެހި ޚިތާބެވެ. ލޮކްޑައުނާއެކު ސަރުކާރުން އެޅި ފިޔަވަޅުތަކަށް ދިވެހީން ވަނީ ވަރަށް ފުރިހަމައަށް ބޯލަނބައިފައެވެ.\nމާލޭގެ ލޮކްޑައުނަށް ދެ ދުވަސް ނުވަނީސް އެއް ރަށުން އަނެއް ރަށަށް ދަތުރުކުރުން ހުއްޓާލަން އެންގުމާއެކު މުޅި ރާއްޖެވެސް ލޮކްޑައުނަކަށް ވަނީ ގޮސްފައެވެ. އެއާއިއެކު ދިވެހި އިގްތިސާދު މިއިން ދުވަހަކު ނުވެއްޓޭ މިންވަރަށް ވެއްޓިގެންދިޔައިރު، ދިވެހި އިގްތިސާދުގެ މައިބަދަ ކަމަށްވާ ފަތުރުވެރިކަމުގެ ސިނާއަތު އެއްކޮށް ހުއްޓިގެންދިޔައެވެ.\nލޮކްޑައުންއާއެކު ދިވެހީންނަށް އިތުރު ހާސްކަމެއް ގެނުވީ ރަމަޟާން މަހެވެ. ގޭގައި ބަންދުވެތިބެ ރޯދަ ހިފުންވީ ބުނަން ދަތި، ހިތްދަތި ތަކުލީފަކަށެވެ.\nމާލޭ ސިޓީގެ ލޮކްޑައުނަށް އަހަރެއް ވެފައިވާއިރު އެޗްޕީއޭއިން ވަނީ މަޑުމަޑުން ލުއި ދޭން ފަށައިފައެވެ. އެއާއިއެކު ދިވެހީންގެ ދިރިއުޅުން އާންމު ހާލަތަށް ރުޖޫއަވަމުންދާއިރު ދުނިޔޭގެ ބޮޑެތި ބައެއް ގައުމުތައް ތިން ހަތަރު ފަހަރު ލޮކްޑައުނަކަށް ވަނީ ގޮސްފައެވެ.\nރާއްޖެއިން ވަނީ ކޮވިޑްގެ ހާލަތާއެކުވެސް އެ ސިނާއަތަކަށް ދިވެހި އިގްތިސާދު ބަރޯސާވެފައިވާ ފަތުރުވެރިކަމުގެ ސިނާއަތް އަލުން ހުޅުވާލާފައެވެ. ރާއްޖެ ވެގެން ގޮސްފައިވަނީ ފަތުރުވެރިކަމުގެ ސިނާއަތު އެންމެ ފުރަތަމަ ހުޅުވާލި ގައުމުތަކުގެ ތެރެއިން ގައުމަކަށެވެ. ކޮވިޑްގެ ހާލަތުގައިވެސް ރާއްޖެއިން ވަނީ ފަތުރުވެރިކަމުގެ ސިނާއަތުގެ ގިނަ އެވޯޑްތަކެއް ކާމިޔާބު ކޮށްފައެވެ. އޭގެ ތެރޭގައި ވޯލްޑް ލީޑިން ޑެސްޓިނޭޝަން އެވޯޑް ހިމެނެއެވެ.\nކޮވިޑްގެ ހާލަތުން އަރައިގަތުމަށް އެންމެ މުހިންމު އެއްޗަކީ ކޮވިޑް ވެކްސިނެވެ. ބައެއް ގައުމުތަކަށް ވެކްސިން ނުލިބިގެން އުޅެނިކޮށް ދިވެހި ސަރުކާރުން ވަނީ ރާއްޖޭގެ އާބާދީއަށް ބޭނުންވާ މިންވަރަށް ވެކްސިން ކަށަވަރު ކުރެވިފައިވާކަން އިއުލާން ކޮށްފައެވެ. އަދި މި ނިމުނު ފެބްރުއަރީމަހުގެ އެއްވަނަ ދުވަހު ރާއްޖޭގައި ވެކްސިން ޖަހަން ފަށާފައިވާއިރު، އާބާދީގެ ބޮޑު ބަޔަކަށް މިހާތަނަށް ވެކްސިން ޖަހާފައިވެއެވެ. މިހާރު ވެކްސިންގެ ދެވަނަ ޑޯޒް ދިނުމުގެ މަސައްކަތް ވަނީ ފެށިފައެވެ.\nއެހުރިހާކަމެއް މާޒީވެގޮސް މިއަދު ދިވެހީން މިތިބީ އެކަންކަމުން ފިލާވަޅު ނަގައި ކުރިޔަށް ދިޔުމުގެ އަޒުމުގައެވެ. ހަމަޔަގީނުންވެސް މި ހުރިހާ ކަމަކުން މި ކުޑަކުޑަ ދިވެހިރާއްޖެ އަރައިގަތީ ސަރުކާރާއި ރައްޔިތުން ދެއްކި ނަމޫނާގެ ސަބަބުންނެވެ.\nމާލެ ސިޓީ ޮލޮންޑައުން ކޮވިޑް-19\nއިޔާން، ޗުމްޕު އަދި ނާޖީ ގައުމީ ސްކޮޑަށް


Ras Online - ސްކޫލް ޗުއްޓީ އަށް ހާއްސަކޮށް އުގެއިލް ފައުންޑޭޝަންގެ ހާއްސަ ޕްރޮގްރާމް ތަކެއް\nސްކޫލް ޗުއްޓީ އަށް ހާއްސަކޮށް އުގެއިލް ފައުންޑޭޝަންގެ ހާއްސަ ޕްރޮގްރާމް ތަކެއް\nމާޝާ މިދުހަތު 18 ޖޫން 2022 - 15:43\nއުގެއިލް ފައުންޑޭޝަނުގެ ދަ ސަރކަލް އިން ހިންގާ އެޑްވާންސް ކޯޑިންގްގެ އޮންލައިން ކްލާސް ސެޝަންއެއްގެ ތެރެއިން.\nސްކޫލް ބަންދާ ދިމާކޮށް އުގެއިލް ފައުންޑޭޝަނުން ހިންގާ ދަ ސަރކަލް އިން ހާއްސަ ޕްރޮގްރާމްތަކެއް ތައާރަފްކޮށްފިއެވެ.\nދަ ސަރކަލް އިން ސްކޫލް ބަންދާ ދިމާކޮށް ފަށާ ހާއްސަ ޕްރޮގްރާމުތަކުގެ ތެރޭގައި އިނގިރޭސި ބަހަށާއި ކޯޑިންގ އަށް ހާއްސަ ދެ ޕްރޮގްރާމެއް ހިމެނެއެވެ. ފަސް ހަފްތާގެ މުއްދަތައް ކުރިއަށްދާ މިދެޕްރޮގްރާމް ފެށުމަށް ހަމަޖެހިފައިވަނީ އަންނަ ޖުލައި މަހުގެ އެއްވަނަ ދުވަހުއެވެ.\nއިނގިރޭސިވިލާތުގެ މުދައްރިސުން މެދުވެރިކޮށް ކުރިއަށްގެންދިއުމަށް ހަމަޖެހިފައިވާ އިނގިރޭސިބަހުގެ ޕްރޮގްރާމް އަދި ކޯޑިންގ އެންޑް ތިންކިންގ ޕްރޮގްރާމަކީ އުމުރުން7އަހަރާއި 14 އަހަރާއި ދެމެދުގެ ކުދިންނަށް ހާއްސަ ކުރެވިފައިވާ ޕްރޮގްރާމްތަކެއްކަން ދަ ސަރކަލް އިން ވަނީ ހާމަކޮށްފައެވެ. އަދި މިދެޕްރޮގްރާމަކީ ޒޫމް މެދުވެރިކޮށް އޮންލައިންކޮށް ކުރިއަށް ގެންދާނެ ޕްރޮގްރާމްތަކަކަށްވުމުން، ރާއްޖޭގެ ކޮންމެ ހިސާބަކުންވެސް ފަސޭހަކަމާއިއެކު ކްލާސްތަކުގައި ބައިވެރިވުމުގެ ފުރުސަތު ލިބިގެންދާނެކަމަށް ދަ ސަރކަލް އިން ވަނީ ހާމަކޮށްފައެވެ.\nދަ ސަރކަލް އިން ހާމަކޮށްފައިވާގޮތުގައި، އިނގިރޭސިބަހަށް ހާއްސަ ޕްރޮގްރާމްގައި އިނގިރޭސި ބަހުގެ ގަވާއިދުތަކާއި ވާހަކަ ލިޔުމާއި ޅެން ހެދުމާއި ކްރިއޭޓިވް ވްރައިޓިންގ އަދި އިނގިރޭސި ބަހުން މުއާމަލާތު ކުރުމުގެ ހުނަރު ދަސްކޮށްދެވޭނެއެވެ. އަދި ކޯޑިންގ އެންޑް ތިންކިންގ ޕްރޮގްރާމުގައި ބޭސިކް ކޮމްޕިއުޓާ ކޯޑިން އާއި ކުއްޖާ އަމިއްލަ އަށް ތަފާތު ގޮތްގޮތަށް ވިސްނަން ދަސްކޮށްދިނުމާއި ބޭސިކް ޕްރޮގްރާމިންގ ލޭންގުއެޖް ދަސްކޮށްދިނުމަށް ވަނީ ހަމަޖެހިފައެވެ.\nއެގޮތުން މިހާރު އޮންލައިންކޮށް އިނގިރޭސި ބަހުގެ ޕްރޮގްރާމްގައި ދަރިވަރުން ރަޖިސްޓްރީ ކުރުމަށް ވަނީ ހުޅުވާލާފައެވެ. އަދި ކޯޑިންގ އެންޑް ތިންކިންގ ޕްރޮގްރާމުގައިވެސް އޮންލައިންކޮށް މިހާރު ރަޖިސްޓްރީ ވެވޭނެކަމަށް ދަ ސަރކަލް އިން ވަނީ ހާމަކޮށްފައެވެ.\nއުގެއިލް ފައުންޑޭޝަނުގެ ދަ ސަރކަލް އިން ހިންގާ މިފަދަ ހާއްސަ ޕްރޮގްރާމްތަކާއި ގުޅޭ ގޮތުން އިތުރު މައުލޫމާތު ހޯއްދެވުމަށް ދަ ސާކަލްގެ ނަމްބަރު 7310600 އަށް ގުޅާލެވޭނެއެވެ.


Air Seychelles in Israel aai Raajje aai dhemedhu seedha dhathuruthah fashany! | Atoll News\nއެއާ ސީޝެލްސްއިން އިސްރާއީލާއި ރާއްޖެއާއި ދެމެދު ސީދާ ދަތުރުތައް ފަށަނީ!\nޝާއިޢުކުރީ: ފާޠިމަތު ފާޒިހާ ޖޫން 17, 2021, 09:59\nއިސްރާއީލާއި ރާއްޖެ އާއި ދެމެދު ސީދާ ވައިގެ ދަތުރުތައް ފަށަން ތައްޔާރު ވެއްޖެ އެވެ.\nމި ދަތުރުތައް ކުރަނީ މިހާރު ރާއްޖެއަށް ދަތުރު ކުރާ އެއާލައިނެއް ކަމަށްވާ އެއާ ސީޝެލްސް އިންނެވެ. އެ އެއާލައިނުން މި ދަތުރުތައް ކުރަނީ އިސްރާއީލްގެ ޓްރެވެލް އެޖެންސީއެއް ކަމަށްވާ ސެމިނޮސް ކިޔާ ކުންފުންޏަކާއި ގުޅިގެންނެވެ.\nއެ ކުންފުނިން މިހާރު ވަނީ ދަތުރުތަކަށް ޓިކެޓް ބުކް ކުރުމުގެ ފުރުސަތު ހުޅުވާލާފައި އެވެ. އިސްރާއީލްގެ މީޑިއާގައި ރިޕޯޓުކޮށްފައިވާ ގޮތުގައި ދަތުރުތައް ބޭއްވުމަށް އަދި ހަމަޖައްސާފައިވަނީ އެއް މަސް ދުވަހަށް ކޮންމެ ހަފްތާއަކު ހޯމަ ދުވަހު އެވެ.\nއެ ދަތުރުތައް ތާވަލު ކޮށްފައިވަނީ އަންނަ ސެޕްޓެމްބަރު ހަ ވަނަ ދުވަހުން ފެށިގެން އޮކްޓޯބަރު ހަތަރު ވަނަ ދުވަހުގެ ނިޔަލަށެވެ. ދަތުރުތައް އިތުރު ކުރުމާއި މެދު ގޮތެއް ނިންމާނީ ޑިމާންޑަށް ބެލުމަށް ފަހު ކަމަށް ބުނެ އެވެ.\nއިސްރާއިލާއި ރާއްޖެ އާއި ދެމެދު ކުރާ ދަތުރުގެ ޓިކެޓެއް ވިއްކަނީ 995 އެމެރިކާ ޑޮލަރަށެވެ. ސެމިނޮސް ކުންފުނިން ވަނީ ރާއްޖޭގައި ޗުއްޓީ ހޭދަ ކުރުމަށް ތަފާތު ޕެކޭޖުތައް ތައާރަފުކޮށްފައި އެވެ. އެގޮތުން 1،750 ޑޮލަރުން ފެށިގެން 2،750 ޑޮލަރާއި ދެމެދުގެ އަގުތަކެއްގެ ޕެކޭޖުތަކެއް ވަނީ ތައާރަފުކޮށްފަ އެވެ.\nމީގެ ކުރިން އިސްރާއީލް ޓޫރިސްޓުން ރާއްޖެ އަންނަނީ ދުބާއީ މަގުން ނުވަތަ ސީޝެލްސްއަށް ދަތުރު ކުރުމަށް ފަހު އެވެ. އެކަމަކު އެއާ ސީޝެލްސްއިން ފަށާ މި ދަތުރުގައި ހަމައެކަނި މަޑު ކުރާނީ އެއް ގަޑިއިރު ސީޝެލްސްގައި އެވެ.\nއިސްރާއީލުން މި ދަތުރު މާނަ ކުރަނީ ޑައިރެކްޓު ފްލައިޓުތައް ފެށުމުގެ ގޮތުގައި އެވެ. އަދި މިގޮތަށް ފްލައިޓުތައް ބާއްވަން މަސައްކަތް ކުރަނީ އެ ގައުމުގެ ޓޫރިސްޓުންގެ މެދުގައި ވަރަށް ބޮޑަށް މަޝްހޫރުވެފައިވާތީ ކަމަށް ބުނެ އެވެ.\nމީގެ ކުރިން ކުރީގެ ރައީސް މުހައްމަދު ނަޝީދުގެ ވެރިކަމުގައި އިސްރާއީލްގެ ގައުމީ އެއާލައިނުން ރާއްޖެއަށް ސީދާ ދަތުރުތައް ފެށުމަށް ދެ ގައުމުގެ ސަރުކާރުން މަޝްވަރާ ކުރި އެވެ. އެކަމަކު އެކަން ނުވީ ދިވެހިން އެކަމަށް ދެކޮޅު ހަދައި ސަރުކާރާއި ދެކޮޅަށް ތެދުވުމުންނެވެ.


ސިޔާސީ ވެރިން ބޮޑު މުސާރައިގައި، ބުރަ އުފުލާ މުވައްޒަފުންނަށް ތަކުލީފަކަށްފަހު ތަކުލީފެއް! – Dhen.mv\nސިޔާސީ ވެރިން ބޮޑު މުސާރައިގައި، ބުރަ އުފުލާ މުވައްޒަފުންނަށް ތަކުލީފަކަށްފަހު ތަކުލީފެއް!\nދާދިފަހުން ސަރުކާރުގެ ފަރާތުން ރައްޔިތުންގެ މަޖިލީހަށް ކެނދިކުޅުދޫ ދާއިރާގެ މެންބަރު އަހުމަދު އީސާ ވަޒީފާއާ ބެހޭ ގާނޫނަށް ހުށަހެޅުއްވި އިސްލާހާއެކު އީސަ އާއި ސަރުކާރަށް ގިނަ ފާޑުކިޔުންތަކެއް އަމާޒުވިއެވެ. ފާޑުކިޔުންތައް އަމާޒުވީ ހަމައެކަނި އިދިކޮޅަކުން ނޫނެވެ. ޒުވާނުންނާއި އެމްޑީޕީގެ އެތައް މެންބަރުންނެއްގެ ފާޑުކިޔުން ވެސް އަމާޒުވިއެވެ.\nއެ ބިލު ހުށަހަޅާފައިވަނީ މިހާރު އޮންނަ ވަޒީފާއާ ބެހޭ ގާނޫނަށް ބޮޑެތި ބަދަލުތަކެއް ގެނައުމަށެވެ. އެ ބިލު ފާސްވެއްޖެ ނަމަ، ވަޒީފާ އަދާކުރާ އާދައިގެ މުވައްޒަފުންނަށް ބޮޑެތި ތަކުލީފުތަކެއް ކުރިމަތިވާނެއެވެ. ހާއްސަކޮށް އަންހެން މުވައްޒަފުންނެވެ.\nމިހާރުވެސް އެންމެ ބޮޑު ބިރަކީ ވަޒީފާގެ ބިރު\nވަޒީފާއާ ބެހޭ ގާނޫނުގައި މިހާރު އޮންނަ ގޮތުން ވަގުތީގޮތުން ވަޒީފާގައި ގެންގުޅެވޭނެ އެންމެ ދިގު މުއްދަތަކީ ތިން މަހެވެ. ނަމަވެސް އީސަ ހުށަހެޅުއްވި ބިލުގައި އޮތީ ޕްރޮބޭޝަން މުއްދަތު ހަ މަހަށް އިތުރު ކުރުމަށެވެ. އަދި މިހާރު ވެސް ގާނޫނުގައި އޮންނަ ގޮތަށް ޕްރޮބޭޝަންގެ މުއްދަތުގައި އެއްވެސް ނޯޓިހެއް ދިނުމެއް ނެތި އެއްބަސްވުން ބާތިލުކުރުމުގެ ބާރު އޮންނާނެ ކަމަށް ބިލުގައި ބުނެފައިވެއެވެ.\nމިހާރު ވެސް އެންމެ ބޮޑު ބިރެއްގެ ގޮތުގައި އޮތީ ވަޒީފާގެ ބިރެވެ. އަލަށް ވަޒީފާއަށް ދާ މީހުންނަށް ޕްރޮބޭޝަންގެ ތިން މަހަކީ ވެސް "ބިރުވެރި" ތިން މަހެވެ. އެއީ ގާނޫނުގައި އޮންނަ ގޮތުން އެ ތިން މަސް ހަމަވުމުގެ ކުރިން ނޯޓިސް ދިނުމަކާ ނުލައި ވަޒީފާ އިން ވަކިކުރެވޭނެތީއެވެ. ސަބަބެއް ނެތި އެ މުއްދަތުގެ ތެރޭގައި ވަޒީފާ އިން ވަކިކޮށްފި ނަމަ، ހައްގު ހޯދަން ދާނެ ތަނެއް ނެތެވެ. އަދި އެ މުއްދަތު އިތުރުކުރުމުން އުފުލަން ޖެހޭ ތަކުލީލު މާ ބޮޑުވާނެއެވެ.\nވަޒީފާއާ ބެހޭ ގާނޫނަށް އިސްލާހު ހުށަހެޅުއްވި ކެނދިކުޅުދޫ ދާއިރާގެ މެންބަރު އަހުމަދު އީސާ -- ފޮޓޯ: މަޖިލިސް\nބިލުގައި ދެވަނަ ކަމެއްގެ ގޮތުގައި ފާހަގަކޮށްލެވެނީ ސަލާމު ބުނުމަށް އަމަލުކުރާނެ ގޮތްތަކަށް ގެނައި ބަދަލެވެ. މިހާރު އޮންނަ ގޮތުން އަހަރަކު ލިބޭ 30 ދުވަހުގެ ސަލާމުގެ ޗުއްޓީ ބޭނުންކުރުމުގައި މެޑިކަލް ސެޓްފިކެޓް ހުށަހަޅަން ޖެހޭނީ ޖެހިޖެހިގެން ދެ ދުވަހަށް ވުރެ އިތުރަށް ސަލާމުގައި ހުރެއްޖެނަމައެވެ.\nއެ ބިލުގައި އޮތީ އެއް ދުވަހު ސަލާމު ބުނިކަމުގައިވިޔަސް، މެޑިކަލް ސެޓްފިކެޓް ހުށަހަޅަން ޖެހޭ ގޮތަށެވެ. އެހެންވުމުން މުވައްޒަފުންނަށް އިތުރު ބުރައެއް އުފުލަން ޖެހޭނެއެވެ. ހާއްސަކޮށް އަންހެން މުވައްޒަފުން އުފުލަން ޖެހޭ ބުރަތައް ބޮޑުވާނެއެވެ. މިސާލަކަށް މައްސަރު ކަންތަކާ ގުޅިގެން އަންހެން މުވައްޒަފުން ބަލިވެގެން އޮފީހަށް ނުދެވޭ ހާލަތެއް އަތުވެއްޖެ ނަމަ، މެޑިކަލް ސެޓްފިކެޓް ނެގުމަށް ކޮންމެ ފަހަރަކު ޑޮކްޓަރެއް ކައިރިއަށް ދިއުން ވާނީ ބޮޑު ތަކުލީފަކަށެވެ.\nމުވައްޒަފުންގެ މެދުގައި ސާވިސް ޗާޖް ބެހުމުގެ އުސޫލުތަކަށް ވެސް ބިލުގައި ވަނީ ބަދަލުތަކެއް ގެނެސްފައެވެ. މިހާރު ގާނޫނު އޮންނަ ގޮތުން ސާވިސް ޗާޖްގެ ގޮތުގައި ލިބޭ ފައިސާގެ ތެރެއިން އެއް ޕަސެންޓް އިދާރީ ފީގެ ގޮތުގައި ނެގުމަށްފަހު ދެން ހުރި ފައިސާ މުވައްޒަފުންނަށް ބަހަން ޖެހޭނެއެވެ.\nއެ ބިލުގައި އޮތީ ސާވިސް ޗާޖް ބެހުމުގައި މުވައްޒަފުން މަސައްކަތްކުރި ގަޑިއިރަށް ބެލުމުގެ އިހުތިޔާރު ވަޒީފާ ދޭ ފަރާތްތަކަށް ލިބޭ ގޮތަށެވެ. އެގޮތުން ގަޑިޖެހޭ މުވައްޒަފުންނާއި ހާޒިރުނުވާ މުވައްޒަފުންނަށް ހާޒިރުނުވާ ނިސްބަތުން ސާވިސް ޗާޖުން އުނިކުރެވިދާނެ ކަމަށް އެ ބިލުގައިވެއެވެ. އެކަމަކު ސާވިސް ޗާޖް ދޭ ގޮތުގެ ތަފްސީލުތައް ކޮންމެ އަހަރަކު ލޭބާ ރިލޭޝަންސް އޮތޯރިޓީއަށް ފޮނުވަން ޖެހެއެވެ. އަދި އެ ބިލުގައި އޮތީ ހިންގުމުގެ ދާއިރާގައި އިސް މީހުންނަށް ސާވިސް ޗާޖް ނުދިނުމުގެ ބާރު ވެސް ލިބޭ ގޮތަށެވެ.\nސިޔާސީ ވެރިންނަށް "ނޯ ލިމިޓް"\nވަޒީފާއާ ބެހޭ ގާނޫނަށް ބޮޑެތި ބަދަލުތަކެއް ގެންނަން ހުށަހެޅި އިރު، އެ ބިލު ހުށަހެޅުއްވި ބޭފުޅުންނަށް ވަރަށް ފަސޭހައެވެ. ވަޒީފާއަށް ނުކުންނަން ޖެހޭނީ ހިތަށް އެރި އިރަކުއެވެ. މެޑިކަލް ސެޓްފިކެޓެއް ބޭނުމެއް ނުވެއެވެ. ވަޒީފާއަށް ނުނުކުތަސް ބޮޑު މުސާރަ ލިބެއެވެ.\nސިޔާސީ ބޭފުޅުންނަށް މަހެއްގެ މައްޗަށް މުސާރައިގެ ގޮތުގައި ބޮޑު އަދަދުތަކެއް ލިބެއެވެ. އާދައިގެ ވަޒީފާތައް އަދާކުރާ މުވައްޒަފުންނަށް ލިބެނީ ކިރިޔާ ގޭގެ ކުއްޔާއި ބިލުތައް ދައްކާލެވޭ ވަރުގެ މުސާރައެކެވެ.\nސިޔާސީ ބޭފުޅުންގެ ތެރެއިން ރައްޔިތުންގެ މަންދޫބުންގެ ގޮތުގައި ސިފަކުރާ ރައްޔިތުންގެ މަޖިލީހުގެ މެންބަރުންގެ މުސާރަތަކަށް ބަލައިލަމާ ހިނގާށެވެ. އެބޭފުޅުންގެ މުސާރައަކީ 42،000 ރުފިޔާއެވެ. ލިވިން އެލަވަންސްގެ ގޮތުގައި 20،000 ރުފިޔާ ލިބެއެވެ. އޭގެ އިތުރުން ވެސް ކޮމިޓީ އެލަވަންސްގެ ގޮތުގައި 20،000 ރުފިޔާ ލިބެއެވެ. އެހެންކަމުން މަޖިލިސް މެންބަރުންނަށް މަހެއްގެ މައްޗަށް މުސާރައިގެ ގޮތުގައި ޖުމުލަ 82،000 ރުފިޔާ ލިބޭނެއެވެ.\nސަރުކާރުގެ މިނިސްޓަރުންނާއި ޑެޕިއުޓީ މިނިސްޓަރުންނާއި ސްޓޭޓް މިނިސްޓަރުންގެ އިތުރުން އެގްޒެކެޓިވް ޑިރެކްޓަރުން ފަދަ ސިޔާސީ މަގާމުތައް އަދާކުރާ ބޭފުޅުންނަށް ވެސް ބޮޑު މުސާރައެއް ލިބެއެވެ. ނަމަވެސް ހުރިހާ ބުރަ މަސައްކަތެއް ކުރަން ޖެހެނީ ސިވިލް ސާވިސް މުވައްޒަފުންނެވެ.\nމި ހުރިހާ ކަމެއް މިހެން ހުރި އިރު، ސިޔާސީ ބޭފުޅުން އާންމު ރައްޔިތުން ދަރަނިކޮށްލަން މަސައްކަތްކުރުން "އޯކޭ"އެއް ނޫނެވެ. އާދައިގެ މުވައްޒަފުންނަށް އެ ލިބޭ ކުޑަ މުސާރަކޮޅު އިތުރަށް ކުޑަކުރުމަށް މަސައްކަތްމިކުރަނީ ކީއްވެ ހެއްޔެވެ. އާދައިގެ މުވައްޒަފުން ޒިންމާދާރުކުރުވުމަށް އެހެން ގޮތްތައް ވެސް ހުންނާނެއެވެ. ސަރުކާރުގެ ހަރަދު ކުޑަކުރަން ވެސް އެހެން ގޮތްތަކެއް ހުންނާނެއެވެ.


Aharennakee Varah Visney Meeheh- Trump\nއަހަރެންނަކީ ވަރަށް ވިސްނޭ މީހެއް: ޓްރަމްޕް\n11 މަސް, 1 ހަފްތާ,3ދުވަސް,3ގަޑި, 18 މިނެޓް, 48 ސިކުންތު ކުރިން 1793ފަތޯނާ ފާއިޒް\nއެމެރިކާގެ ރައީސް ޑޮނާލްޑް ޓްރަމްޕަކީ އެމަނިކުފާނުގެ ހިތްޕުޅަށް އަރާވަޑައިގަންނަވާ ކޮންމެ އެއްޗެއްވެސް ވިދާޅުވަމުން ގެންދަވާ ބޭފުޅެކެވެ.\nޓްރަމްޕް ދައްކަވަމުން އަންނަ ބައެއް ވާހަކަފުޅުތަކާއި ގުޅިގެން އެމަނިކުފާނަކީ ޤައުމެއްގެ ރައީސް ކަމަށް އެކަށީގެން ނުވާ މީހެއް ކަމަށް ގިނަ ބަޔަކު ދަނީ ބުނަމުންނެވެ. އެގޮތުން ޓްރަމްޕްގެ ނަފްސާނީ ހާލަތު އެހާ ރަނގަޅު ނޫން ކަމަށްވެސް ބައެއް މީހުން ބުނެއެވެ.\nޓްރަމްޕް މިވަނީ އެމަނިކުފާނުގެ ސިކުނޑި ހަމަނުޖެހޭ ކަމަށް ބުނާ މީހުންގެ މިވާހަކަތަކަށް ވަރުގަދަ ރައްދެއް ދެއްވާފައެވެ. ޓްރަމްޕް ކުރެއްވި ޓްވީޓެއްގައި ވިދާޅުވީ އެމަނިކުފާނަކީ ވަރަށް "ސްމާޓް" ބޭފުޅެއް ކަމަށެވެ. އަދި އެހެން ބުނަން ޖެހޭ ސަބަބުތައްވެސް ޓްރަމްޕް ބަޔާން ކުރެއްވިއެވެ.\n" އަހަރެން ދިޔައީ އެންމެ ރަނގަޅު ކޮލެޖަށް، އެންމެ ރަނގަޅު. އަހަރެންނަކީ ވަރަށް މޮޅަށް ކިޔެވި ދަރިވަރެއް، ކިޔަވާ ނިންމުމަށްފަހު އަހަރެން ކުރި މަސައްކަތުން ބިލިއަނުން ޑޮލަރު ހޯދިން. އަދި މުޅި ދުނިޔެއިންވެސް އެންމެ ކާމިޔާބު އެއް ވިޔަފާރިވެެރިޔާއަށް ވިން. އަދި ޓީވީގައި 10 އަހަރު މަސައްކަތް ކޮށް ކާމިޔާބު ހޯދިން. އަދި ހުރިހާ އެންމެންނަށްވެސް އެނގޭނެ، އަހަރެން ރިޔާސީ އިންތިޚާބުގައި އެންމެ ފަހަރަކު ވާދަކޮށް، އިންތިޚާބު ކާމިޔާބު ކުރިން" ޓްރަމްޕް ކުރެއްވި ޓްވީޓެއްގައި ވިދާޅުވިއެވެ.\nޓްރަމްޕް ވިދާޅުވީ، އެމަނިކުފާނުގެ ސިކުނޑީގައި މައްސަލަ އުޅޭ ކަމަށް ބުނެ ވާހަކަ ދައްކަމުން އަންނަނީ "ފޭކް" މީޑިއާތަކުން ކަމަށެވެ.\nކުމާރު 07 ޖެނުއަރީ 2018 - 15:00\nފަތޯނާ ތިޔަމީހާއަށް މަނިކުފާނު ކިޔަންޏާ ފިރުއައުނަށް ވެސް މަނިކުފާނު ކިޔާބަލަ\nއަބްދުﷲ 07 ޖެނުއަރީ 2018 - 14:59\nޓުރަމްޕަކީ ދުނިޔޭގައި ހުރި އެންމެ ބޮޑު ގަމާރު. އެންމެ ނުބައި ނުލަފާ މީހާ. އެމީހާއަކީ މަނިކުފާނެއް ނޫން. ކޮން ވިދާޅުވީއެއް ކިޔާކަށްތަ. މުސްލިމުންގެ އަދުއްވަކަށް ވިދާޅުވީއެއް ނުކިޔާނެ.\nހަސަންބޭ 07 ޖެނުއަރީ 2018 - 14:55\nފަތޯނާ ބަލާބަލަ ޓުރަމްޕްގެ ސިކުނޑި ރަގަޅުތޯ.


Vaadhoo Ge Local Tourism Ah Hoadehdhoo Ge Eheetherikan ވާދޫގެ ލޯކަލް ޓުވަރިޒަމަށް ހޯނޑެއްދޫގެ އެހީތެރިކަން – Huvadhoo News Vaadhoo Ge Local Tourism Ah Hoadehdhoo Ge Eheetherikan Huvadhoo News\nވާދޫގެ ލޯކަލް ޓުވަރިޒަމަށް ހޯނޑެއްދޫގެ އެހީތެރިކަން\nހުވަދު އަތޮޅު ވާދޫގައި ފެށުމަށް ތައްޔާރު ވަމުން ދާ ލޯކަލް ޓުވަރިޒަމަށް ގދ.ހޯނޑެއްދޫގެ އަންހެނުންގެ ތަރައްޤީއަށް މަސައްކަތް ކުރާ ކޮމެޓީއިން އެހީތެރިކަން ފޯރުކޮށްދޭން އެއްބަސް ވެއްޖެއެވެ.\nމިގޮތަށް ވާހަކަ ދެކެވި މަޝްވަރާ ވެގެން ދިޔައީ މިއަދު ހޯނޑެއްދޫ ޑަބްލިޔުޑީސީ އިން ވާދޫ އަށް ކުރި ތަޖުރިބާ ގެ ދަތުރުގައި ބޭއްވި ބައްދަލު ވުމުގައި ކުރެވުނު މަޝްވަރާގައެވެ.\n“ހުވަދޫ ނިއުސް” އަށް މައުލޫމާތު ދެއްވަމުން ވާދޫ އަންހެނުންގެ ތަރައްޤީއަށް މަސައްކަތް ކުރާ ކޮމެޓީ ގެ ނާއިބު ރައީސާ އިއްފަތު ރަޝީދު ވިދާޅުވީ ކައިރި މުސްތަޤްބަލެއްގައި ވާދޫ ލޯކަލް ޓުވަރިޒަމަށް ފެށުމަށް ކުރާ ދަތުރުގައި އެންމެ ބޮޑަށް ބޭނުން ވަނީ އަވަށްޓެރި ރަށް ތަކުގެ އެއްބާރުލުން ކަމަށާއި އެގޮތުން ހޯނޑެއްދޫ އޮތީ އެރަށުގެ އުފެއްދުންތެރި ތަކެތި ވާދޫ އަށް ފޯރުވައިދޭން ތައްޔާރަށް ކަމަށާއި އަދި އެތަކެތި މަރކެޓްކޮށް ވިޔަފާރީގެ އުސޫލުން ދައުރުވާގޮތް ހެދުމަށް ވާދޫ ކައުންސިލް އޮތީ ވަރަށް ރަނގަޅު ވިސްނުމެއްގައިކަމަށްވެސް އިއްފަތު ވިދާޅުވިއެވެ.\nހޯނޑެއްދޫ ޑަބްލިޔުޑީސީގެ ރައީސާ ދީނިޔާ ވަޙީދު ވިދާޅުވީ މިއަދު ކުރި ދަތުރަކީ ދެ ރަށުގެ މެދުގައި ވަރަށް ބޮޑަށް ގުޅުން ބަދަހިވި ކާމިޔާބު ދަތުރެއް ކަމަށާއި މި ދަތުރުގެ މަންފާ ކުރިމަގުގައި ދެ ރަށަށް ވެސް ފެނިގެން ދާނެ ކަމަށެވެ. އަދި ވާދޫ އިން ދިން މެހެމާންދާރީ ވަރަށް ފުރިހަމަ ކަމަށާއި އެކަމަށް ވަރަށް ޚާއްޞަ ޝުކުރެއް އަދާކުރަން ބޭނުންކަމަށްވެސް ދިނިޔާ ވިދާޅުވިއެވެ.\nހޯނޑެއްދޫ އަންހެނުންގެ ތަރައްޤީއަށް މަސައްކަތް ކުރާ ކޮމެޓީ ވާދޫއަށް މިއަދު ކުރެއްވި ދަތުރުގައި ހޯނޑެއްދޫ ކައުންސިލް ގެ މެންބަރުންނާއި ހޯނޑެއްދޫ ރައީސް ހުސައިން ވާރިޝް ބައިވެރިވެލެއްވިއެވެ. އަދި ވާދޫގެ ރައީސް ހަސަން އަބްދުﷲ އާއި އެކު ދެރަށުގެ ވެރިންގެ މެދުގައި ދެ ރަށުގެ މަސައްކަތް ޙިއްސާ ކުރެއްވިއެވެ.\nތަޖްރިބާ ގެ މި ދަތުރުގައި ވާދޫ ގައި ހިނގަމުންދާ މަސައްކަތްތައް ބައްލަވާލެއްވުމާއި އެކުވެރިކަން އާލާ ކުރުމަށް ބައެއް ހަރަކާތްތައް ހިންގުމަށް ވަނީ ހަމަޖެހިފައެވެ. މި ދަތުރަކީ އެއް ދުވަހުގެ ދަތުރެކެވެ. ހޯނޑެއްދޫގެ ޑަބްލިއުޑީސީ އާއި ކައުންސިލް ގެ މެންބަރުން ވާދޫއަށް ވަޑައިގަތުމުން ވާދޫ އިން ވަނީ ވަރަށް ހޫނު މަރުޙަބާއެއް ކިޔާފައެވެ.


އިސްލާމް ދީނުގައި ކައިވެނި - ވިކިޕީޑިއާ\nއިސްލާމް ދީނުގައި ކައިވެނި\n1 ކައިވެނި ކުރުން\n1.1 ހ. އިސްލާމްދީނުގައި ކައިވެނިކުރުމަށް ބާރުއަޅުއްވާފައިވާ މިންވަރު\n1.2 ށ. ކައިވެނި ކުރުމުގެ ޙުކުމް\n1.2.1 ކައިވެނިކުރުން ވާޖިބުވުން.\n1.2.2 ކައިވެނިކުރުން މުސްރަޙއްބުވެން.\n1.3 ނ. ކައިވެނީގެ ރުކުންތައް\n1.3.1 ކައިވެނީގެ ފުރަތަމަ ރުކުން : ފިރިމީހާ\n1.3.2 ކައިވެނީގެ ދެވަނަރުކުން : އަނބިމީހާ\n1.3.3 ކައިވެނީގެ ތިންވަނަ ރުކުން : ވަލީވެރިޔާ\n1.3.3.1 ވަލީވެރިޔާގެ ކިބާގައި ހުރުން ޝަރުޠުވާ ކަންތައްތައް:\n1.3.4 ކައިވެނީގެ ހަތަރުވަނަ ރުކުން : ދެހެކީން\n1.3.4.1 ހެކީންގެ ކިބައިގައި ހުރުން ޝަރުޠުވާކަންތައްތައް.\n1.3.5 ކައިވެނީގެ ފަސްވަނަރުކުން : ޞީޣާ\n1.3.5.1 ކައިވެނީގެ ޞީޣާގެ ޝަރުތު ތަކަކީ:\n1.4 ރ. ކައިވެނީގެ ރަން.\n2.1 ހ. ދާއިމީގޮތުން ކައިވެނި ޙަރާމް އަންހެނުން.\n2.1.1 1. ނަސަބުގެ ގޮތުން ކައިވެނި ހަރާމްވާ އަންހެނުން\n2.1.2 2. އެއްކިރު ބުއިމުން ކައިވެނި ޙަރާމްވާ އަންހެނުން\nކައިވެނި ކުރުން[އުނިއިތުރު ގެންނަވާ]\nމާތްﷲ ގެ ޚަލްޤު ތަކުން އުފެއްދުމުގައި، އެތަކެތީގެ ނޫޢު (ވައްތަރު) ދެމެހެއްޓުމަށްޓަކައި، ދެޖންސުގެ ގުޅުމަކީ ވަރަށް މުހިއްމު ކަމެއް ކަމުގައި ލައްވާފައި ވެއެވެ. މާތްﷲ ވަޙީ ކުރައްވާފައިވާ ބަސްފުޅެއްގަ މާނައިގައި ވެއެވެ. "ކޮންމެ އެއްޗަކުން ތިމަންރަސްކަލާނގެ އަންހެން ފިރިހެން ދޭތި އުފެއްދެވީމެވެ. (އެއީ) ތިޔަބައިމީހުން ހަނދުމަކުރުމަށްޓަކައެވެ."\nމިޒަމާނުގެ ސައެންސުގެ ހޯދުންތައް އެއްބަސްވާގޮތުގައި އެންހެން ފިރިހެންކަމުގެ ޖިންސް ކަނޑައެޅިގެން އެނގޭ އިންސާނުންނާއި ޙައިވާނުންފަދަ މަޚްލޫޤުންގެ އިތުރަށް ގަސްގަހާގެއްސާއި އެނޫންވެސް ތަފާތު މަޚްލޫޤުން އުފައްދާފައިވަނީ އެތަކެތީގެ "ދެޖިންސު" އެކުލެވޭ ގޮތެއްގެ މަތިންނެވެ. އިލެކްޓްރިކް ކަރަންޓާއި، އެޓަމްފަދަ ކުޑަކުޑަ ޒއްރެއްގެ މއްޗަށް ބަލައިލިނަމަވެސް މިވަރުގަދަ ޙަޤީޤަތް ހާމަވެއެވެ.\nތަކެތި އުފެދުމާއި އިތުރުވެމުގައި ދެޖިންސުގެ ގުޅުމަކީ ކޮންމެހެންބޭނުން ކަމެއްކަމުގައިވީނަމަވެސް، ޖިންސީބޭނުންތައް ފުރިހަމަކުރުމުގައި އެއްވެސް އުޞޫލެއް ހަމައެއްނެތި، ގެރިބަކަރިފަދަ ޖަނަވާރުފަދައިން މުގުޅުން ބެހެއްޓުމަކީ، އިންސާނުންފަދަ މާތް، އަދި ކަރާމާތްތެރި މަޤާމެއް ދެއްވާ މަޚުލޫޤަކަށް އެކަށީގެންވާ ކަމެއނޫނެވެ. ވެމާއެކު ދެޖިންސުގެ ގުޅުން ހުއްދަކުރައްވާފައިވަނީ ވަރަށް މާތް ހަރުދަނާ އުޞޫލެއްގެ މަތީންނެވެ. އެއީ ޝަރީޢަތް ހުދަކުރާފަދަ ކައިވެންޔަކުން ނގުޅިގެންނެވެ. އަދި ކައިވެނިވެގެންނޫން ގޮތްގޮތުގައި ދެޖިންސުގެ ގުޅުން ހިންގުމަކީ އިސްލާމީ ޝަރީޢަތުގައި ނުހަނު ބޮޑަށް ޙަރާމް ކުރައްވައި، އެފަދަ ބައެއްގެ މައްޗަށް ﷲ ގެ ކޯފާލައްވާނެކަން އަންގަވާފައިވާ ކަމެކެވެ.\nނޯޓު: ﷲ ގެ މަޚުލޫޤުންނަށް ބަލާއިރު ކޮންމެ އެއޗެއްމެ ހައްދަވާފައިވަނީ ތަފާތު ދެވައްތަރުންނެވެ. އަންހެން، ފިރިހެން، ހުތް ފޮނި، ފިނި ހޫނު، ރޭގަނޑާއި ދުވާލު، އިރާއި ހަނދު، ހެވާއި ނުބައި، ރީތި ހުތުރު، އުޑާއި ބިން، އަދިވެސް މިފަދަ ތަފާތު ގޮތްގޮތުގެ މަތީންނެވެ.\nހ. އިސްލާމްދީނުގައި ކައިވެނިކުރުމަށް ބާރުއަޅުއްވާފައިވާ މިންވަރު[އުނިއިތުރު ގެންނަވާ]\nއިންސާނީ ދަރިފަސްކޮޅު ގެއްލުމުން ސަލާމަތް ކުރެއްވުމަށް ޓަކައި ޝަރީޢަތް ހުއްދަކުރާ އުޞޫލުން ކައިވެނިކުރުމަކީ، އިސްލާމްދީނުގައި ވަރަށް ބޮޑަށް ބާރުލައްވާފައިވާ ކަމެކެވެ. ބައެއްފަހަރަށް ކައިވެނިކުރުމަކީ ނަބީބޭކަލުންގެ ސުންނަތުގެ ތެރެއިން ހިމެނޭ މުހިއްމު ކަމެއްކަމުގައި އަންގަވައެވެ. އަނެއްބައިފަހަރަށް އިސްލާމީ އުޞޫލުން ކައިވެނިކޮށް، އަންހެނަކާއި ފިރިހެނެއްގެ މެދުގައި އުފެދޭ މުޤައްދަސް ގުޅުމުގެ ސަބަބުން ދަރީން ލިބުމުގެ މިފުރިހަމަ ނިޡާމަކީ މާތްﷲ ދެއވި ވަރަށްބޮޑު ނިޢުމަތެއްކަމުގައި ހަނދާން ކޮށް ދެއްވައެވެ.\nށ. ކައިވެނި ކުރުމުގެ ޙުކުމް[އުނިއިތުރު ގެންނަވާ]\nއިސްލާމް ދީނުގައި ކައިވެނިކުރުމުގެ ޙުކުމް ހުރީ ދެބަޔަކަށެވެ. އެއީ،\nކައިވެނިކުރުން ވާޖިބުވުން.[އުނިއިތުރު ގެންނަވާ]\nކައިވެނިކުރުން ވާޖިބުވަނީ، ކައިވެނިކުރުމަށް ތިމާގެކިބައިގައި ކުޅަދާނަކަން ހުރުމާއެކު، ޒިނޭކުރުންފަދަ ބަދުއަޙްލާޤީ ޢަމަލެއް ކުރެވިދާނެކަމަށް ބިރުވެތިވާނަމައެވެ. އެފަދަމީހެއްގެ މައްޗަށް ކައިވެނިކުރުމަކީ ވޖިބެކެވެ. ސަބަބަކީ، ޙަރާމް ކަންތަކުން ތިބާގެ ނަފްސު ރައްކާތެރި ކުރުމަކީ ވާޖިބަކަށްވާކަމެވެ.\nކައިވެނިކުރުން މުސްރަޙއްބުވެން.[އުނިއިތުރު ގެންނަވާ]\nތިމާގެކިބައިގައި ކައިވެނިކުރުމުގެ ކުޅަދާނަކަންހުރުމާއި އަބިދަރީންގެ ޚަރަދުބެލެހެއްޓޭފަދަ ތަނަވަސްކަން ހުރުމާއެކުވެސް، ޒިނޭކުރުންފަދަ ބަދްއަޚްލާޤީ ޢަމަލެއް ކުރެވިދާނެކަމާމެދު ބިރުވެތިނުވާނަމަ އެފަދަ ޙާލެއްގައި ކައިވެނި ކުރުން ވާޖިބެއް ނޫނެވެ. ނަމަވެސް އެފަދަ މީހެއްގެ މައްޗަށް ކައިވެނިކުރުމަކީ މުސްތަޙއްބުކަމެކެވެ. ވަރަށް ބޮޑަށް އެދެވިގެންވާ ކަމެކެވެ.\nނ. ކައިވެނީގެ ރުކުންތައް[އުނިއިތުރު ގެންނަވާ]\nކައިވެނީގެ ފުރަތަމަ ރުކުން : ފިރިމީހާ[އުނިއިތުރު ގެންނަވާ]\nފިރިމީހާގެ ކިބައިގައި ހުރުމަށްކަޑައެޅިފައިވާ ޝަރުޠު ތަކަކީ،\n(1) ވަކިމިވެނި މީހަކުކަން ކަނޑައެޅިގެން އެނގުން.\n(2) ކއިވެނިވެވޭ އަންހެނާއީ އޭނާއާ ކައިވެނި ޙަލާލުމީހަކުކަން އެނގުން.\n(3) ކައިވެނިކުރުމަށް މަޖުބޫރުކުރެވިފައި ނުވުން.\n(4) ޙއްޖަށް ނުވަތަ ޢުމްރާއަކަށް އިޙްރާމް ބަނދެގެންހުރި މީހަކު ކަމުގައި ނުވުން.\n(5) ފިރިހެނަކު ކަން ޔަޤީންވެ އެނގުން.\nކައިވެނީގެ ދެވަނަރުކުން : އަނބިމީހާ[އުނިއިތުރު ގެންނަވާ]\nއަނބިމީހާގެ ކިބައިގައި އަންނަނިވި ޝަރުޠުތައް ހުންނަންވާނެއެވެ.\n(1) ވަކިމިވެނި އަންހެނަކުކަން ކަޑައެޅިގެން އެނގުން.\n(2) ކައިވެނިވެވޭ ފިރިހެނާގެ މައްޗައް.\n(3) އަންހެނަކުކަން ޔަޤީންވެ އެނގުން.\n(4) އެހެންމީހަކާ އިނދެގެން، ނުވަތަ ޢިއްދާގައި އިން އަންހެނަކު ކަމުގައި ނުވުން\nކައިވެނީގެ ތިންވަނަ ރުކުން : ވަލީވެރިޔާ[އުނިއިތުރު ގެންނަވާ]\nއަންހެނެއްގެ ވަލީވެރިޔާ ނުވަތަ ވަލީވެރިންނަކީ، އޭނާއަށް އެހީތެރިވެ އަދި އެންމެހައި ގެއްލުމާއި ދެރަކަމަކުން އެއަންހެނަކު ސަލާމަތްކުރާނެ ބައެކެވެ.\nއަންހެނުންގެ މއަޗަށް އަމުރުވެރި އަދި އެބަިމީހުންގެ ކަންތައްތައް ބަލަހައްޓައި އެހީތެރިވާނެ ބައެއްގެ ގޮތުގައި އެބައިމީހުންގެ ގާތްތިމާގެ ފިރިހެނުންކުރެ ޢައްޔަންވެވިފައިވާ ޙާއްޞަ ބައަކަށް އަންހެނުންގެ ވަލީވެރިންނޭ ކިޔެއެވެ. އެއްވެސް ޙާލެއްގައި ވަލީއާ ނުލައި ކައިވެނި ޞައްޙައެއް ނުވާނެއެވެ. ކީރިތި ރަސޫލާ ޙަދީޘް ކުރައްވާފައިވާ ހަދީޘްއެއްގެ މާނައިގައި ވެއެވެ. "ވަލީއާ ނުލައި ކައިވެނި ޞައްޙައެއް ނުވާނެއެވެ."\nވަލީވެރިޔާގެ ކިބާގައި ހުރުން ޝަރުޠުވާ ކަންތައްތައް:[އުނިއިތުރު ގެންނަވާ]\n(1) އިސްލާމަކު ކަމުގައިވުން\n(2) ބާލިޣު ވުން\n(3) ބުއްދި ސަލާމަތުންހުރުން\n(4) މިނިވަނަކު ކަމުގައިވުން\n(5) ފިރިހެނަކުކަމުގައި ވުން\n(6) ޢަދަލުވެރިއަކު ކަމުގައިވުން\n(7) މުސްކުޅިވެ ނުވަތަ ބައްޔެއްގެ ސަބަބުން ވިއަސް ލޯބޯ ކޮށިވެފައި ނުވުން\n(8) މޮޔަޔަކު ކަމުގައިވެ، އޭނާގެކިބައިން ވަލީކެނޑިފައިވާ މީހަކު ކަމުގައި ނުވުން. (މިފަދަ ސަބަބެއް ގާތްކަންބޮޑު ވަލީވެރިއަކަށް ކުރި މަތިވެއްޖެނަމަ، ވަލީދިނުމުގެ ޙައްޤު އެއަށްވުރެ ދުރުމީހެއްގެ މައްޗަށް ބަދަލުވާނެއެވެ.)\n(9) ޙައްޖަށް ނުވަތަ ޢުމްރާއަކަށް އިޙްރާމް ބަނދެގެން ހުރި މީހަކުކަމުގައި ނުވުން.\nކީރިތި ރަސޫލާ ހަދީޘް ކުރައްވާފައިވާ ހަދީޘްއެއްގެ މާނާއިގައި ވެއެވެ. "އިޙްރާމް ބަނދެގެންހުރި މީހާ ކައިވެނިކޮށްގެން ނުވާނެއެވެ. އަދިމީހެއގެ ކައިވެނިކޮށްދީގެންވެސް ނުވާނެއެވެ."\nއަންހެންކުއްޖަކު މީހަކާ ދެވުމަށް (ކައިވެނިކޮށްދިނުމަށް) އެންމެ ޙއްޤުކަން ބޮޑު ވަލީވެރިއަކީ އެކުއްޖެއްގެ ބައްޕައެވެ. އެޙައްޤުލިބިފައިވާ މީހުން ތަރުތީބުން ތިރީގައި ބަޔާން ވެފައި މިވަނީއެވެ.\n(2) ބައްޕަފަރާތުގެކާފަ (ބައްޕަގެ ބައްޕަ)\n(3) ބައްޕަފަރާތުގެ މުނިކާފަ (މިގޮތުން ދުރުކާފައަކަށްވެރެ ގާތްކާފަފައެއް އިސްކުރެވެއެވެ. އެބަހީ މުނިކާފައަށްވުރެ ކާފަ އިސްވުން)\n(4) އެއްބަނޑު އެއްބަފާ އަޙް\n(5) އެއްބަފާ އަޙް\n(6) އެއްބަނޑު އެއްބަފާ އަޙުގެ ފިރިހެންދަރި\n(7) އެއްބަފާ އަޙުގެ ފިރިހެން ދަރި\n(8) ބައްޕައާ އެއްބަނޑު އެއްބަފާ ބޮޑުބޭބެ\n(9) ބައްޕައާ އެއްބަފާ ބޮޑުބޭބެ\n(10) ބައްޕައާ އެއްބަނޑު އެއްބަފާ ބޮޑުބޭބެގެ ފިރިހެންދަރި\n(11) ބައްޕައާ އެއްބަފާ ބޮޑުބޭބެގެ ފިރިހެން ދަރި މިއެވެ.\nނަސަބުގެ ގޮތުން މިބަޔާން ކުރެވުނު ތަރުތީބުން ވަލީވެރިއަކު ނެތިއްޖެނަމެ، އެފަދަ އަންހެނެއްގެ ވަލީވެރިއަކު ނެތިއްޖެނަމަ، އެފަދަ އަންހެނެއްގެ ވަނީވެރިއަކީ ޙާކިމެވެ. އަންހެނެއްގެ އެންމެއިސް ވަލީވެރިޔާގެ ޙާޞިރުގައިވެސް، އެކަމަށް އެކަށީގެންވާފަދަ މީހަކާ ވަލީދިނުން ޙަވާލުކޮށްފިނަމަ، އެމީހެއްގެ ވަލީ ކަމުދާނެއެވެ. އެއީ މިޒަމާނުގެ ޝަރުޢީ ކޯޓުތަކުގައި ކަންހިނގަމުން މިދާ އުޞޫލުގެ މަތީންނެވެ. ބައްޕަ ނުވަތަ އެހެންވެސް ވަލީދޭމީހަކު އަމިއްލައްށް ކައިވެނި ކޮށް ދިނުމުގެ ބަދަލުގައި އޭނާގެ ވަކީލެއްކަމުގައި ޝަރުޢީ މައުޛޫނާ ވަލީ ޙަވާލު ކުރުމަކީ މީގެ މިސާލެކެވެ.\nކައިވެނީގެ ހަތަރުވަނަ ރުކުން : ދެހެކީން[އުނިއިތުރު ގެންނަވާ]\nކައިވެނީގެ މައްޗަށް ޢަދުލުވެރި ދެހެކީން ހެކިވުމާނުލައި ކައިވެނި ޞައްޙައެއް ނުވާނެއެވެ. ކީރިތި ރަސޫލާ ހަދީޘްކުރައްވާފައިވާ ހަދީޘްއެއްގެ މާނައިގައި ވެއެވެ. "ވަލީދިނުމާއި، އަދި ޢަދުލުވެރި ދެފިރިހެނުންގެ ހެކިވުމާނުލައި ކައިވަނި ޞައްޙައެއް ނުވާނެއެވެ."\nހެކީންގެ ކިބައިގައި ހުރުން ޝަރުޠުވާކަންތައްތައް.[އުނިއިތުރު ގެންނަވާ]\n(1) އިސްލާމުން ކަމުގައިވެން.\n(4) މިނިވަނުން ކަމުގައިވުން.\n(5) ފިރިހެނުން ކަމުގައިވުން.\n(6) ޢަދުލުވެރީން ކަމުގައިވުން.\n(7) އިވުމާއި ފެނުމުގެ ޙިއްސު ސަލާމަތުން ހުރުން.\n(8) ކައިރި މާޞީއެއްގެ ކަންތައްތައް އެކަނިވިޔަސް ހަނދާންހުރުން.\n(9) ކައިވެނިކޮށްދޭ މީހާއާއި ޤަބޫލުކުރާމީހާ ވާހަކަ ދައްކާއުޅެ ބަސްދަތުން\n(10) ވަލީވެރިއަކު ކަމުގައިވުން ޢައްޔަންވެގެން ނުވުން، މިއެވެ.\nކައިވެނީގެ ފަސްވަނަރުކުން : ޞީޣާ[އުނިއިތުރު ގެންނަވާ]\nކައިވެނީގެ ޞީޣާއޭ ބުނެވެނީ އީޖާބާއި ޤަބޫލު ނުވަތަ، އަނބި ޤަބޫލު ކުރުމަށެވެ.\nކައިވެނީގެ ޞީޣާގެ ޝަރުތު ތަކަކީ:[އުނިއިތުރު ގެންނަވާ]\n(1) ކައިވެނި ޢަޤުދު ކުރާ ދެމީހުންނާއި (ވަލީދޭމީހާއާއި ފިރިމީހާ) ދެހެކީންނަށް ވިސްނޭ ފަދަ ގޮތެއްގައި ކައިވެނިކޮށްދިންކަމާއި، ކައިވެނި ޤަބޫލުކުރިކަން ދޭހަވާ ބަހަކުން އޮތުން.\n(2) تعلېق އެއްނެތުން: މީގެ މާނައަކީ، އީޖާބާއި ޤަބޫލު އެއްވެސް ކަމަކާއި މަތިކޮށް ޝަރުޠު ކޮށްފައި ނުވުމެވެ. މިސާލަކަށް "ކަލޭގެ އަންހެންދަރިފުޅު ކަސްޓަމށް ވަދެއްޖެނަމަ، އަހަރެން އޭނާއާ އިނަންނާނަމެވެ." ކައިވެނިއެދޭމީހާ މިހެން ބުނެ މީގެ ޖަވާބުގައި ކުއްޖާގެ ވަލީވެރިޔާ "އަހަރެން ޤަބޫލު ކޮށްފީމޭ" މިހެން ބުނުމަކުން ކައިވެނިވީ ކަމަކަށް ނުބެލެވޭނެއެވެ. ސަބަބަކީ، އެކުރި ޝަރުޠަކީ ފުރިހަމަވާނެ ކަމެއކަން ނުވަތަ ނޫންކަން ނޭނގޭކަމެވެ. ވުމާއެކު އެފަދަ ޝަރުޠެއްކުރުން ކަމަކު ނުދާނެއެވެ.\n(3) تأھېت އެއް ނެތުން. މީގެ މާނައަކީ އީޖާބާއި ޤަބޫލު ވަކި ވަގުތަކާ ހަމަޔަށް ކަނޑައަޅާފައިނުވުމެވެ.\n(4) އީޖާބާއި ޤަބޫލު އެއްގޮތްވުން. މީގެމާނައަކީ، މާޞީގެ މާނަ ދޭހަވާފަދަ ގޮތެއްގައި އީޖާބާއި ޤަބޫލެ އޮތުމެވެ. މިސާލަކަށް "އަހަރެންގެ މިވެނި އަންހެންދަރިފުޅު ކަލެއާ ކައިވެނިކޮށްދީފީމެވެ." ވަލީވެރިއާ މިހެން ބުނުމުން "އަހަރެން ޤބޫލު ކޮށްފީމޭ" ފިރިމީހާ ބުނުމެވެ. އީޖާބާއި ޤަބޫލު މާޞީގެ މާނަދޭހަވާފަދަ ގޮތެއްގައި އޮތުމުގެ ބޭނުމަކީ، ދެފަރާތުގެ ރުހުމާއި ޤަބޫލުކުރުން ކަޑައެޅިގެން ހާމަވުމެވެ.\nރ. ކައިވެނީގެ ރަން.[އުނިއިތުރު ގެންނަވާ]\nކައިވެނީގެ ރަނަކީ، ކައިވެނީގެ ސަބަބުން ފިރިހެންމީހާ އަންހެންމީހާއަށް ދިނުމަށް ވާޖިބުވާ މުދަލެކެވެ. ކީރިތި ޤުރުއާނުގައި މިކަމާ މެދު އަމުރު ކުރައްވާފައި ވެއެވެ. މާތްﷲ ވަޙީ ކުރައްވާފައިވައި ބަސްފުޅެއްގެ މާނައިގައި ވެއެވެ. "އަންހެނުންނަށް އެކަނބަލުންގެ ރަން، ތިޔަބައިމީހުން ހިތުން ރުހުމުން ދޭ ދިނުމެއްގެ ގޮތުގައި ދޭށެވެ!"\nކައިވެނީގެ ރަނުގެ ގިނަ މަދު މިނުގައި ވަކި ޙައްދެއް ކަނޑައެޅިފައެއްނުވެއެވެ. ނަމަވެސް އެދެވިގެންވަނީ މާބޮޑު ރަނެއް ނުކިއުމެވެ. ކީރިތި ރަސޫލާގެ ބަސްފުޅުތަކުން އެނގޭގޮތުގައި އަގެއްހުރި ކޮންމެ އެއްޗެއް ކައިވެނީގެ ރަނަކަށް ފެދޭނެއެވެ. މުސްތަޙައްބު ވެގެންވަނީ ކަިއވެނީގެ ޢަޤުދުގެ ތެރޭގައި ރަނުގެ ޢަދަދު ކަނޑައެޅިފައި އޮތުމެވެ. ނަމަވެސް ޢަޤުދުގެ ތެރޭގައި ރަން ނުކިއަސް ކައިވެނި ޞައްހަވާނެއެވެ.\nރަންކިއުމެއްނެތި ކައިވެންޏެއް ކޮށްފިނަމަ އަންނަނިވި ކަންތައްތަކުގެ ތެރެއިން ކަމެއް ޙާޞިލްވުމުން ކައިވެނީގެ ރަންދިނުން ވާޖިބުވާނެއެވެ. އެއީ:\n(1) ފިރިމީހާ އަމިއްލައަށް ރަނެއް ކަނޑައަޅައި އަނބިމީހާ އެރަނާ ޤަބޫލުވުން.\n(2) ޤާޞީ ރަނެއް ކަނޑައެޅުން.\n(3) އަނބިމީހާ ގާތުގައި ރޭކުރުން.\nފަހުން މިބުނެވުނު ދެގޮތުގައިވެސް ދިނުން ވާޖިބުވާނީ އެފަދަ އަންހެނެއްގެ ރަނެވެ. އެފަދަ ރަނެއް ކަނޑައަޅާނީ އޭނާގެ އުޙުތުންނާއި ބޮޑުދައިތައިން ފަދަ މީހުން ރަންކިޔާ އުޅޭ މިންވަރު ބަލައިގެންނެވެ.\nކައިވެނީގެ ރަނެއް ކަނޑައެޅުމުގެ ކުރީގައި ދެމަފިރިން ކުރެ މީހަކު މަރުވެއްޖެ ނަމަ، އެފަދަ އަންހެނެއްގެ ރަން ދޭންވާނެއެވެ. އަނބިމީހާއާ އެކު ރޭކުރުމުގެ ކުރީގައި ވަރިކޮށްފިނަމަ ރަނުގެ 2/1 ކެނޑޭނެއެވެ.\nމަޙްރަމުންނޭ ބުނެވެނީ، މުސްލިމް އަންހެނުންކުރެ ތިމާ ކައިވަނިކުރުން ޙަރާމް އަންހެނުންނަށެވެ. މަޙްރަމުން ބެހިގެންވަނީ ދެބަޔަކަށެވެ. އެއީ ދާއިމީގޮތުން ކައިވެނި ޙަރާމް އަންހެނުންނާއި، ވަގުތީ ގޮތުން ކައިވެނި ޙަރާމް އަންހެނުންނެވެ. މީގެ ތެރެއިން ދާއިމީގޮތުގައި ކައިވެނި ޙަރާމް އަންހެނުން ތިން ބަޔަކަށް ބެހެއެވެ. ތިރީގައި މިވާ ތާވަލުގައި މިބައިތައް އެވަނީއެވެ.\nމިބައިތަކުގެ ތަފްޞީލް ތިރީގައި މިވަނީއެވެ.\nހ. ދާއިމީގޮތުން ކައިވެނި ޙަރާމް އަންހެނުން.[އުނިއިތުރު ގެންނަވާ]\n1. ނަސަބުގެ ގޮތުން ކައިވެނި ހަރާމްވާ އަންހެނުން[އުނިއިތުރު ގެންނަވާ]\nކީރިތި ޤުރުއާނުގައި އަންގަވާފައިވާ ގަތުގައި ނަސަބުގެ ގޮތުން ކައިވެނި ޙަރާމް އަންހެނުންނީ:\n(1) މަންމަ (މަންމައާއި ބައްޕަ ފަރާތު މާމައިންނާއި މުނިމާމައިން ކިތަންމެ މައްޗަށް ދިޔަކަމުގައި ވިޔަސް ބެލެވޭނީ މަންމައިން ކަމުގައެވެ.)\n(2) އަންހެންދަރި (ތިމާއަށް ކާފަ، މުނިކާފަ ކިޔާ އަންހެންކުދީން ކިތަންމެ ދަށަށް ދިޔަނަމަވެސް އަންހެން ދަރީންގެ ތެރޭގައި ހިމެނޭނެއެވެ.)\n(3) އުޙްތުން (ތިމާއާ އެއްބަނޑު އެއްބަފާ ނުވަތަ އެއްބަފާ ނުވަތަ އެއްބަނޑު އަންހެން ކުދިން)\n(4) ބައްޕަ ފަރާތު ބޮޑުދައިތައިން\n(5) މަންމަ ފަރާތު ބޮޑުދައިތައިން (ބައްޕަ ނުވަތަ މަންމަ އާ އެއްބަނޑު އެއްބަފާ ނުވަތަ އެއްބަފާ ނުވަތަ އެއްބަނޑު އަންހެނުން ކިތަންމެ މައްޗަށް ދިޔަ ނަމަވެސް ބޮޑުދައިތައިން ކަމުގައި ބެލެވޭނެ އެވެ.)\n(6) އަޙްގެ އަންހެން ދަރީން (އަޙްގެ އަންހެން ދަރީންގެ އަންހެން ދަރީންނާއި އަޙްގެ ފިރިހެން ދަރީންގެ އަންހެން ދަރީން ކިތަންމެ ދަށަށް ދިޔަނަމެވެސް ބެލެވޭނީ އަޙްގެ އަންހެން ދަރީން ކަމުގައެވެ.)\n(7) އުޙްތުގެ އަންހެން ދަރީން (އަޙްތުގެ އަންހެން ދަރީންގެ އަންހެން ދަރީންނާއި އުޙްތުގެ ފިރިހެން ދަރީންގެ އަންހެން ދަރީން ކިތަންމެ ދަށަށް ދިޔަނަމެވެސް ބެލެވޭނީ އުޙްތުގެ އަންހެން ދަރީން ކަމުގައެވެ.)\n2. އެއްކިރު ބުއިމުން ކައިވެނި ޙަރާމްވާ އަންހެނުން[އުނިއިތުރު ގެންނަވާ]\nކީރިތި ރަސޫލާ ޙަދީޘް ކުރައްވާފައިވާ ގޮތުގައި ނަސަބުގެ ފަރާތުން ކައިވެނި ޙަރާމް އެންމެންނާ އެއްކިރު ބުއިމުގެ ސަބަބުނެވެސް ކައިވެނި ޙަރާމްވާނެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ5މާރޗް 2020، 01:45 ގައެވެ.


Dhe mastherey aa terminal fennan fashaane\nއާ ޓާމިނަލް ދެ މަސްތެރޭ ފެންނަން ފަށާނެ: އެމްއޭސީއެލް\nއެމްއޭސީއެލްގައި މިއަދު ބޭއްވި ނޫސްވެރިންގެ ބައްދަލުވުމުގައި އެއާޕޯޓް މަޝްރޫއުގެ ކޮންސެލްޓެންޓާއެކު އެމްއޭސީއެލްއިން މައުލޫމާތު ދެއްވަނީ: އަލުން ވަނީ މަސައްލަކް ފަށާފައި -- ފޮޓޯ: އަވަސް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި އަލަށް ހަދާ ޓާމިނަލް ކުރިއަށް އޮތް ދެ މަހެއްހާ ދުވަސްތެރޭ ފެންނަން ފަށާނެ ކަމަށް އެމްއޭސީއެލް އިން ބުނެފި އެވެ.\nވީއައިއޭ ތަރައްގީ ކުރަން ކުރިއަށް ގެންދާ މަޝްރޫއުގެ އެންމެ ބޮޑު ބައި ކަމަށްވާ އާ ޕެސެންޖަރު ޓާމިނަލްގެ މަސައްކަތް ސައޫދީ ބިންލާދިން ގްރޫޕު ސައޫދީ ބިންލާދިން ގްރޫޕް (އެސްބީޖީ) އަށް ހަވާލު ކުރީ 26، ޖުލައި 2016 ގަ އެވެ. މި މަސައްކަތް ތަފާތު ސަބަބުތަކާ ހުރެ ހުއްޓިފައި އޮންނަތާ ދެ އަހަރުވެއްޖެ އެވެ. ނަމަވެސް މިއަދު ވަނީ މަސައްކަތް އަލުން ފަށަން އެސްބީޖީއާއެކު އެމްއޭސީއެލް އިން ސޮއިކޮށްފަ އެވެ.\nއަލުން މަސައްކަތް ފަށާއިރު، ޓާމިނަލްގެ މަސައްކަތަށް ވަނީ ބައެއް ބަދަލުތައް ގެނެސްފަ އެވެ. މި ބަދަލުތަކާބެހޭ ގޮތުން މައުލޫމާތު ދެއްވަމުން އެމްއޭސީއެލްގެ އިންފްރާސްޓްރަކްޗާ ޑިވްލޮޕްމަންޓުގެ އެސޯސިއޭޓް ޖެނެރަލް މެނޭޖަރު މުހައްމަދު ސޯލިހު ވިދާޅުވީ މަސައްކަތް އަލުން ހަވާލު ކުރި ނަމަވެސް މި މަޝްރޫއުގެ އަގަށް ބަދަލެއް ގެނެސްފައި ނުވާނެ ކަމަށެވެ. ފެންނާނެ އެންމެ ބޮޑު އެއް ބަދަލަކީ ޓާމިނަލަށް ދިވެހި ވަންތަ ސިފަތަކެއް ގެންނަ ކުރެވިފައިވާ މަސައްކަތްތަކެއް ކަމަށް ސޯލިހު ވިދާޅުވި އެވެ.\nނޫސްވެރިންގެ ބައްދަލުވުމުގައި އަވަސް އިން ކުރި ސުވާލަކަށް ޖަވާބު ދެއްވަމުން ސޯލިހު ވިދާޅުވީ ތިން މަސް ދުވަހުގެ ތެރޭގައި އާ ޓާމިނަލްގެ ކުރެހުން އާއްމުކޮށް ދައްކާލެވޭވަރު ވާނެ ކަމަށެވެ.\nއަހަރަކު ގާތްގަނޑަކަށް ހަތް މިލިއަން މީހުންނަށް ހިދުމަތް ދެވޭ ފެންވަރަށް، ތަރައްގީ ކުރާ ޓާމިނަލްގެ މަަސައްކަތް ބިން ލާދިން ގްރޫޕާ ހަވާލު ކޮށްފައިވަނީ 350 މިލިއަން ޑޮލަރަށް (5.3 ބިލިއަން ރުފިޔާ) އަށެވެ. މި މަސައްކަތަށް ހަރަދު ކުރަނީ ސައޫދީ އާއި އަބޫދާބީ އަދި ކުވެއިތު ފަންޑުން އުފައްދާފައިވާ ކޮންސޯޓިއަމަކުންނެވެ.\nޓާމިނަލް މެއި، 2022 ގައި ނިމޭނެ\nމުހައްމަދު ސޯލިހު ވިދާޅުވީ ގެނައި ބަދަލުގައި ޓާމިނަލްގެ ސައިޒަށް ބޮޑު ބަދަލެއް ގެނެސްފައި ނުވާނެ ކަމަށެވެ. އަދި މިހާރު ޕެސެންޖަރު ޓާމިނަލަށް ބޭނުންވާ ހުރިހާ ފައިނޭންސެއް ހަމަޖެހިފައިވާ ކަމަށެވެ.\n"ކުރިއަށް އޮތް އެއް މަސް ދުވަހުގެ ތެރޭގައި މަސައްކަތް ފެށިގެންދާނެ. ދެ މަސް ދުވަހުގެ ތެރޭގައި ޓާމިނަލް ބިލްޑް ވަމުންދާތަން ފެންނަން ފަށާނެ،" ސޯލިހު ވިދާޅުވި އެވެ.\nއާ ޓާމިނަލްގެ އިންޓީރިއާއަށް ގެނެސްފައިވާ ބަދަލާއެކު އެމްއޭސީއެލްއިން ވަނީ ބައެއް ތަންތަނުގެ ތަފުސީލުވެސް އާއްމުކޮށްފަ އެވެ.\nމިހާރު ހުރި އިންޓަނޭޝަނަލް ޓާމިނަލްގެ ދެކުނު ފަރާތުގައި ތަރައްގީ ކުރާ އާ ޓާމިނަލް އަޅަނީ 78،000 އަކަމީޓަރުގެ ސަރަހައްދެއްގަ އެވެ. ޓާމިނަލްގެ މަސައްކަތް ފެށުމުގެ ގޮތުން ރައީސް އަބްދުﷲ ޔާމީންގެ ސަރުކާރުގައި ވަނީ ފައުންޑޭޝަނަށް ބޭނުންވާ 1،400 ދަގަނޑު ހޮޅި ޖަހާފަ އެވެ.\nއާ ޓާމިނަލްގެ މަސައްކަތް ނިމުމުން މިހާރުގެ ޓާމިނަލް ބޭނުންކުރާނީ އެތެރޭގެ އުދުންތަކުގައި ދަތުރުކުރާ މީހުންނަށް ހިދުމަތް ދޭން ޑޮމެސްޓިކް ޓާމިނަލްއެއްގެ ގޮތުގަ އެވެ.\nބާރު ބޮޑުވެ، ޕްރައިވެޓް ޖެޓަށް ޖާގަ ނުލިބޭ ޝަކުވާ


Srilanka Kairin Roave Andhamun Dhiya Boat Adiyah Gosfi - Vaguthu\nލަންކާ ކައިރިން ރޯވެ އަނދަމުންދިޔަ ބޯޓު އަޑިއަށް ގޮސްފި\nސްރީ ލަންކާ ކައިރިން ރޯވެ އަނދަމުން ދިޔަ ބޯޓު އަޑިއަށް ގޮސްފައިވާ ކަމަށް ރިޕޯޓުތައް ބުނެފިއެވެ.\nމިދިޔަ މަހުގެ 20 ވަަނަ ދުވަހު ރޯވެފައިވާ ސިންގަޕޫރުގެ މި ބޯޓު ދަތުރުކުރަމުން ދިޔައީ އިންޑިއާގެ ގުޖުރާތުން ލަންކާގެ ކޮލަމްބޯއަށް ކެމިކަލް ހިފައިގެންނެވެ.\nލަންކާ ކައިރީގައި މި ބޯޓު އަނދާތާ ދެހަފްތާއެއްހައި ދުވަސް ވެފައިވާ އިރު، ލަންކާގެ ކަނޑުގެ ސިފައިންނާއި ވައިގެ ސިފައިން ވަނީ އަލިފާން ނިއްވުމުގެ މަސައްކަތް ކޮށްފައެވެ. އެގޮތުން، ލަންކާގެ ކަނޑުގެ ސިފައިންނާއި ޕޯޓް ސެކިއުރިޓީގެ މެމްބަރުން އަލިފާންގަނޑު ނިއްވާލައިފައި ވަނިކޮށް އަނެއްކާވެސް އޭގެ ފަސް ދުވަސް ފަހުން ކުރިޔަށް ވުރެ ބޮޑަށް ބޯޓުގައި ރޯވެ އަނދަމުންދާތީ، މި އަލިފާންގަނޑު ނިއްވާލުމުގައި ދަތިތަކަކާ ކުރިމަތިލާން ޖެހުނެވެ.\nއިއްޔެ މި ބޯޓު ފެތެން ފެށުމުން ސްރީލަންކާގެ އައްސޭރި އާއި ދުރަށް ގެންދިޔުމުގެ މަސައްކަތް ކޮށްފައިވެއެވެ. ނަމަވެސް، އެކަން ކާމިޔާބެއް ނުވިއެވެ.\nމި ބޯޓު، އެކްސް-ޕްރެސް ޕާލް ދަތުރުކުރަމުން ދިޔައީ 1،486 ކޮންޓެއިނަރު އަރުވާ ބަރުކޮށްގެންނެވެ. އޭގެ ތެރެއިން 81 ކޮންޓެއިނަރަކީ ނުރައްކާތެރި މާއްދާތަކެއް އެކުލެވޭ ތަކެއްޗެވެ. 25 ޓަނުގެ ނައިޓްރިކް އެސިޑާއި އެހެން ވެސް ނުރައްކާތެރި ކެމިކަލް ހިމެނެއެވެ. ކޮންޓެއިނަރުތައް ކަނޑަށް އެޅި، ނައިޓްރިކް އެސިޑް ލީކްވެފައިވެއެވެ. އަދި ކަނޑަށް އެޅުނު ކޮންޓެއިނަރުތަކުގައި ހުރި ޕްލާސްޓިކް ޕެލެޓުތަކާއި ވިހަ މާއްދާތައް ނެގަމްބޯގެ ގޮނޑުދޮށަށް ލައްގާ، އެ ސަރަހައްދު ދަނީ ތަގައްޔަރު ވަމުންނެވެ. ގޮނޑުދޮށް ތަގައްޔަރުވާން ފެށުމުން އެ ސަރަޙައްދުވަނީ އާންމުންނަށް ބަންދުކޮށްފައެވެ. ވިހަ މާއްދާތަކުން ރައްކާތެރިވުމަށް ހެޒްމަޓު ސޫޓު ލައިގެން ސްރީ ލަންކާގެ ކަނޑުގެ ސިފައިން އެ ސަރަހައްދު ސާފުކުރުމުގެ މަސައްކަތް ދަނީ ކުރަމުންނެވެ.\nޕްލާސްޓިކާއި ވިހަ މާއްދާތަކުން މިހާރު ތަގައްޔަރު ވެފައިވާ ގޮނޑުދޮށަކީ ފަތުރުވެރިންގެ މެދުގައި މަގްބޫލު އަދި މަސްވެރިކަމަށް ހާއްސަ ތަނެެކެވެ.\nބޯޓު ފެތެން ފެށުމުން ރައްކާތެރިކަމަށް ބަލައި، ސްރީލަންކާގެ އައްސޭރިފަށުން ފެށިގެން 50 ކިލޯމީޓަރުގެ ސަރަހައްދެއްގައި މަސްވެރިކަން ކުރުން ވަނީ ވަގުތީގޮތުން މަނާ ކޮށްފައެވެ. މީގެ އަސަރު ލަންކާގެ ގިނަ މަސްވެރިން ތަަކަކަށް ކުރާނެއެވެ.\nމަރުވެފައިވާ ގިނަ އަދަދެއްގެ މަސް ލަންކާގެ ގޮނޑުދޮށަށް ލައްގަނީ


SunOnline: Hdh. Atoll council Raees hovan kulhudhuffuhi rayyithunge ves vote laane: EC\nހދ. އަތޮޅު ކައުންސިލްގެ ރައީސް ހޮވަން ކުޅުދުއްފުށީ ރައްޔިތުން ވޯޓުލާނެ: އީސީ\nމުހައްމަދު އައުޒަމް 07 Jan 2020, 23:58\nކުރިއަށް އޮތް ކައުންިސލް އިންތިހާބުގައި ހދ. އަތޮޅު ކައުންސިލްގެ ރައީސަކު ހޮވަން ކުޅުދުއްފުށި ސިޓީގެ ރައްޔިތުންވެސް ވޯޓުލާނެކަމަށް އިލެކްޝަންސް ކޮމިޝަނުން ބުނެފިއެވެ.\nރައީސް އިބްރާހިމް މުހައްމަދު ސޯލިހް މިދިޔަ މަހު 31 ވަނަ ދުވަހު ވަނީ ކުޅުދުއްފުށި ސިޓީއެއްގެ ގޮތުގައި ކަނޑައަޅުއްވައިފައެވެ. ސިޓީއަކަށް ބަދަލުކުރިއިރު ކުޅުދުއްފުށީގެ މިހާރު އާބާދީއަކީ 10،172 އެވެ.\nއެކަމާ ގުޅިގެން އިލެކްޝަންސް ކޮމިޝަނުން ބުނީ ހދ. ކުޅުދުއްފުށި ސިޓީއެއްގެ ގޮތުގައި ކަނޑައެޅުމުން ގާނޫނުގައިވާ ގޮތުގެ މަތިން ކުޅުދުއްފުއްޓަށް ސިޓީ ކައުންސިލްއެއް އިންތިޚާބު ކުރުމަށް ކުރަންޖެހޭ ކަންކަން ކުރަމުން އަންނަ ކަމަށެވެ.\nސިޓީއެއްގެ ގޮތުގައި ކުޅުދުއްފުށި ކަނޑައެޅިޔަސް ހދ. އަތޮޅުގެ ވެރިކަންކުރާނެ ރަށެއް އަދި ކަނޑައެއް ނާޅާއެވެ.\nރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުގެ 11 ވަނަ މާއްދާއަށް ރިއާޔަތްކުރައްވައި އެ ކޮމިޝަނުގެ ނާއިބު ރައީސް އަހުމަދު އަކްރަމް މިރޭ ކުރެއްވި ޓުވީޓެއްގައި ވިދާޅުވީ ހދ. އަތޮޅުގެ ރައީސް ހޮވުމަށް ކުޅުދުއްފުށި ސިޓީގެ ރައްޔިތުން ވޯޓު ލާން ޖެހޭނެ ކަމަށެވެ.\nއަކްރަމް އިތުރަށް ވިދާޅުވީ ކުޅުދުއްފުށީ ސިޓީގެ މޭޔަރު ވެގެންދާނީ ހދ. އަތޮޅު ސިޓީ ކައުންސިލްގެ މެމްބަރަކަށް ކަަމަށެވެ.\nއިލެކްޝަންސް ކޮމިޝަނުން ބުނީ ކުޅުދުއްފުށީ ސިޓީ ކައުންސިލަށް ކުރިއަށް އޮތް ކައުންސިލް އިންތިހާބުގައި އިންތިހާބު ކުރާނީ ހަ ދާއިރާއަކަށް ހަ ސިޓީ ކައުންސިލަރުން ކަމަށާއި އެ އޭގެ ތެރެއިން ދެ ދާއިރާ އަންހެނުންނަށް ހާއްސަ ވާނެ ކަމަށެވެ.\nލޯކަލް ކައުންސިލް އިންތިހާބު ބޭއްވުމަށް ހަމަޖެހިފައިވަނީ، އަންނަ އެޕްރީލު މަހުގެ ހަތަރު ވަނަ ދުވަހުއެވެ. މިހާރު ސިޔާސީ ބައެއް ޕާޓީތަކުން ވަނީ ޕްރައިމަރީގައި ވާދަކުރުމަށް ހުޅުވާލާފައެވެ.


Down Syndrome Aai Gulhey Muhinmu Mauloomaathu Thakeh- Dr. Faisal ޑައުން ސިންޑްރޯމް އާއި ގުޅޭ މުހިންމު މަޢުލޫމާތު ތަކެއް- ޑރ. ފައިސަލް – Huvadhoo News Down Syndrome Aai Gulhey Muhinmu Mauloomaathu Thakeh- Dr. Faisal Huvadhoo News\nޑައުން ސިންޑްރޯމް އާއި ގުޅޭ މުހިންމު މަޢުލޫމާތު ތަކެއް- ޑރ. ފައިސަލް\nޑައުން ސިންޑްރޯމަކީ ދިވެހި މުޖުތަމަޢު އިން މަދުން ނަމަވެސް ފެނި އާންމުވަމުން ވަމުން އަންނަ ސިއްޙީ މައްސަލައެކެވެ.\nޑައުން ސިންޑްރޯމް އަކީ އިންސާނާގެ ހަށިގަނޑުގައި ހުންނަންޖެހޭ މިންވަރަށްވުރެ އިތުރު ކްރޮމޮސޯމަކާއި އެކު އުފަންވާ ކުދިންނަށް ކުރިމަތިވާ ސިއްޙީ ހާލަތެވެ. މިފަދަ ކުދިންގެ ހަށިގަނޑުގައިވާ އިތުރު ކްރޮމޮސޯމްގެ ސަބަބުން ކުއްޖާގެ ހެދިބޮޑުވުމުގައި ނަފްސާނީ ގޮތުންނާއި ޖިސްމާނީ ގޮތުން ލަސްތަކެއް ކުރިމަތި ކުރުވައެވެ.\nޑައުން ސިންޑްރޯމް އާއި ގުޅިފައިވާ ޖިސްމާނީ ސިފަތަކާއި ސިއްހީ މައްސަލަތަކަކީ ތުއްތު އިރުން ފެށިގެން ތުއްތު ދަރިފުޅުގެ މެދުގައި ވަރަށް ބޮޑަށް ތަފާތުވެދާނެ މައްސަލަތަކެކެވެ. ބައެއް ކުދިންނަށް ގިނަ ސިއްހީ ފަރުވާ ބޭނުންވާއިރު، އަނެއްބައި ކުދިންނަކީ ދުޅަހެޔޮ ދިރިއުޅުމެއް އުޅެމުން އަންނަ ކުދިންނެވެ.\nޑައުން ސިންޑްރޯމަށް ޓްރައިސޯމީ 21 އޭވެސް ކިޔެއެވެ. މި ސިއްޙީ މައްސަލަޔަކީ އެއިން ސަލާމަތްވެވޭ މައްސަލައެއް ނޫނެވެ. ނަމަވެސް ޑައުން ސިންޑްރޯމްގެ ސަބަބުން ކުރިމަތިވާ ތަފާތު ސިއްޙީ މައްސަލަތަކަށް، ފަރުވާ ހޯދިދާނެއެވެ. ތުއްތު ކުދިންނާއި އާއިލާތަކަށް އެހީވުމަށް މިހާރު ގިނަ ވަސީލަތްތަކެއް ލިބެން އެބަހުރެއެވެ.\nރާއްޖޭގެ މަޝްހޫރު ދިވެހި ޑޮކްޓަރެއް ކަމުގައިވާ އަހްމަދު ފައިސަލް އޭނާގެ ޓްވީޓެއްގައި ބުނެފައިވާގޮތުގައި، ޑައުން ސިންޑުރޯމަކީ ކުއްޖާ މައިމީހާގެ ބަޑުގައި ގަރުބަގަންނައިރު ކުރޮމޮޒޯމްތަކުގެ އެތުރުމުގައި ދިމާވާ މައްސަލައެއް ކަމަށެވެ. މި ބަލީގައި ކުއްޖާއަށްހެދިބޮޑުވުމުގައި އަންނަ ލަސްކަން، އިރާދަކުރެއްވިއްޔާ ހަލުވި ކުރެވޭނެ ކަމުގައި ފައިސަލް ބުނުއްވައެވެ. އަދި ގުނަވަންތަކުގެ ކަމެއް ހުރިނަމަ އެކަންތައްތަކަށްވެސް ވަކިވަކިން ފަރުވާ ކުރެވޭނެކަމުގައި ފައިސަލް ބުނުއްވާފައި ވެއެވެ.\nމިއީ ގަރުބަގަންނައިރު ކުރޮމޮޒޯމްތަކުގެ އެތުރުމުގައި ދިމާވާ މައްސަލައެއް\nމި ބަލީގައި ކުއްޖާއަށްހެދިބޮޑުވުމުގައި އަންނަ ލަސްކަން، އިރާދަކުރެއްވިއްޔާ ހަލުވި ކުރެވޭނެ އަދި ގުނަވަންތަކުގެ ކަމެއް ހުރިނަމަ އެކަންތައްތަކަށް ވަކިވަކިން ފަރުވާ ދެވޭނެ pic.twitter.com/G7Ms7858qF\n— Ahmed Faisal (@Faisalnaifaru) February 2, 2022\nޑައުން ސިންޑްރޯމް ކުރިމަތިވާގޮތް:\nޢާއްމުގޮތެއްގައި ތުއްތު ދަރިފުޅު ދުނިޔެއަށް އުފަންވާއިރު 46 ކްރޮމޮސޯމްގައި މައިންބަފައިންގެ ފަރާތުން ޖެނެޓިކް މަޢުލޫމާތު ވާރުތަކުރެއެވެ. އެއީ މައިމީހާގެ ފަރާތުން 23 އަދި ބައްޕަގެ ފަރާތުން 23 އެވެ. ކްރޮމޮސޯމްގައި އެތައް ސަތޭކަ، ނުވަތަ އެތައް ހާސް ޖީންއެއް އެކުލެވިގެންވެއެވެ. ޖީން އަކީ އަހަރެމެންގެ މައިންބަފައިންގެ ކިބައިން ވާރުތަވާ (އިސްތަށިގަނޑު ނުވަތަ ލޮލުގެ ކުލަ ފަދަ) ސިފަތަކެވެ. ދަރިފަސްކޮޅުތަކަށް އެއްގޮތް އެކި ސިފަތަށް ފޯރުކޮށްދިނުމުގެ ދަރުއަދާކުރަނީ ޖީންއެވެ.\nޑައުން ސިންޑްރޯމް ގެ ގިނަ ހާލަތްތަކުގައި ދަރިފުޅަށް އިތުރު ކްރޮމޮސޯމް 21، 46 ގެ ބަދަލުގައި ޖުމުލަ 47 ކްރޮމޮސޯމް ލިބެ އެވެ. ބައެއް ފަހަރު ކްރޮމޮސޯމް 21 ގެ ހަމައެކަނި ބައެއް އެހެން ކްރޮމޮސޯމް އަކަށް އެޓޭޗް ކޮށްދެ އެވެ. މި އިތުރު ޖެނެޓިކް މެޓީރިއަލްގެ ސަބަބުން ޑައުން ސިންޑްރޯމްގައި ޖިސްމާނީ ސިފަތަކާއި ހެދިބޮޑުވުމުގައި ލަސްތަކެއް ދިމާވެ އެވެ.\nމިއީ ކޮން ސަބަބަކާއި ހުރެ ކުރިމަތިވާ ހާލަތެއް ކަމާއި، ދިމާވަނީ ކީއްވެގެން ކަން އަދި މިހާތަނަށް ސާފުވެފައި ނުވެއެވެ. އަދި މި ކްރޮމޮސޯމް އެރަރ އިން ސަލާމަތްވެވޭނެ އެއްވެސް ގޮތެއް އެއްވެސް މީހަކަށް ޔަޤީންކަމާއެކު ނޭނގެއެވެ.\nބެލެނިވެރިންނަށް ކުރެވިދާނެ ކަންކަން:\nތިބާގެ ދަރިފުޅަށް ޑައުން ސިންޑްރޯމް ޖެހިއްޖެނަމަ އެންމެ ފުރަތަމަ ވެސް ހިތްދަތިކަން، އަމިއްލަ ނަފުސު ކުށްވެރިކުރެވި، ބިރުގަތުމުގެ އިހުސާސް ތައް ކުރެވިދާނެއެވެ. ޑައުން ސިންޑްރޯމް ހުންނަ ކުދިންގެ އެހެން ބެލެނިވެރިންނާ ވާހަކަ ދެއްކުމަކީ ތިބާގެ ކަންބޮޑުވުންތަކާ މެދު މުއާމަލާތްކޮށް، މުސްތަގުބަލާ މެދު ބަލާނެ ގޮތްތައް ހޯދުމަކީ އެހީތެރިވެދޭނެ ކަމެކެވެ. ގިނަ ބެލެނިވެރިން ދެކޭ ގޮތުގައި މި ހާލަތާ ގުޅޭ ގޮތުން ވީހާވެސް ބޮޑަކަށް ދަސްކުރުމަކީ ބިރުތައް ލުއިކުރުމަށް އެހީތެރިވެދޭ ކަމެކެވެ.\nޑައުން ސިންޑްރޯމް ހުންނަ ކުދިންނަށް އަވަހަށް އާލީ އިންޓަވެންޝަންގެ ނުވަތަ ލިޔަން ކިޔަން އުގަންނައި ދިނުމުގެ މަސައްކަތް ފެށުމުން ފައިދާ ކުރެ އެވެ. ފިޒިކަލް ތެރަޕީ، އޮކިއުޕޭޝަނަލް ތެރަޕީ، އަދި ސްޕީޗް ތެރަޕީގެ ސަބަބުން އެހީތެރިވެވިދާނެ ކަމަށާއި، ޅަފަތުގެ ތަޢުލީމު އުނގަންނައިދޭ ފަރާތްތަކުން، ތުއްތު ދަރިފުޅުގެ ހެދިބޮޑުވުމަށް ހިތްވަރުދީ، ކުރިއެރުވުމަށް މަސައްކަތް ކުރެވިދާނެ އެވެ.\nމިތަނުން އެންމެ ސިފައެއް ހުއްޓަސް އަދި ޑައުން ސިންޑުރޯމަށް ނުވެދާނެ\nގިނަ ސިފަތަކެއް ފާހަގަވަންޏާ ޔަގީންކުރަން ހަދަނީ މަތީގައި އެވާ ޓެސްޓު\nމީގެ އިތުރުން ތައިރޮއިޑު، ލޭ، ލޯ، ކަންފަތް އަދި ހިތުގެ ޓެސްޓުތައް ހަދާނެ pic.twitter.com/Obs18BQDbr\nސިއްޙަތު ޑރ.ފައިސަލް ޑައުން ސިންޑްރޯމް


Faidhigu Makunu Thakehge Kairin Salaamaivaan Ulhenikoh Geygai Alifaan Roa Vejje - Vaguthu\nފައިދިގު މަކުނުތަކެއްގެ ކައިރިން ސަލާމަތްވާން އުޅެނިކޮށް މުޅި ގޭގައި އަލިފާން ރޯވެއްޖެ\nފައިދިގު މަކުނުދެކެ ބިރުން އުޅޭ މީހުން ވަަރަށް ގިނައެވެ. އެއީ ކިތަންމެ ކުޑައެއްޗެއް ނަމަވެސް އޭގެ ސަބަބުން ގެއްލުންވެދާނެކަމަށް ބަލައިގެން އުޅޭ މީހުންވެސް މަދެއް ނޫނެވެ. މިއީވެސް ފައިދިގު މަކުނު ދެކެ ބިރުން އުޅުނު މީހެކެވެ.\nއެމެރިކާގެ ކެލިފޯނިއާގެ ފްރެސްނޯއަށް ނިސްބަތްވާ އުމުރުން 23 އަހަރުގެ މި މީހާ އޭނާގެ މައިންބަފައިންގެ ގޭގައި ހުއްޓާ އެގޭ ތެރެެއިން ފެނުނު ފައިދިގު މަކުނުތަކެއް މަރާލަން ވެގެން ބޭނުން ކުރީ އަލިފާނެއެވެ.\nނުރައްކާތެރި ފައިދިގު މަކުނުގެ ބާވަތެއްކަމުގައިވާ ބްލެކް ވިޑޯ ސްޕައިޑާތަކުން ސަލާމަތްވުމަށް އޭނާ ބޭނުން ކުރަމުންދިޔަ އަލިފާން ޓޯޗުގެ ސަބަބުން މުޅި ގެ އަނދާފާނެ ކަމަށް އޭނާ ހީވެސް ނުކުރެެއެވެ. އެ ހާދިސާ ހިނގިއިރު، ގޭގައި އޭނާގެ މައިންބަފައިންްވެސް ތިއްބެވެ.\nއެ ހާދިސާގައި އޭނާއަށްވެސް އަދި މައިންބަފައިންނަށް އެއްވެސް އަނިޔާއެއް ނުވި ނަމަވެސް، އެގެއަށް ވަރަށް ބޮޑެތި ގެއްލުންތަކެއް ވިއެވެ. ރިޕޯޓްތައް ބުނާގޮތުގައި، އެ އަލިފާނުގެ ހާދިސާ ހިނގައިގެން ގާތްގަނޑަކަށް 26 ފަޔާ ފައިޓަރުން ހަރަކާތްތެރިވިއެވެ.\nއަދި އެގެއަށް ލިބުނު ގެއްލުންތަކުގެ އަގު 10000 ޑޮލަރަށް އަރާނެކަމަށް ފަޔާ ޑިޕާޓްމެންޓުން ބުންޏެވެ.


Raajjeygai 8 aharuge kudhinves masthuvaathakethi beynunkurey: Health\nރާއްޖޭގައި 8 އަހަރުގެ ކުދިންވެސް މަސްތުވާތަކެތި ބޭނުންކުރޭ: ހެލްތު\n-2days ago0- އައިމިނަތް ނިއުޝާ\nދިވެހިރާއްޖޭގައި އުމުރުން އެންމެ އަށް އަހަރުގެ ކުޑަކުދިންވެސް މަސްތުވާތަކެތި ބޭނުންކުރާކަން ފާހަގަކުރެވޭ ކަމަށް ހެލްތު މިނިސްޓްރީން ހާމަކޮށްފިއެވެ.\nމިދިޔަ މޭ މަހުގެ ފަސް ވަނަ ދުވަހުންް ފެށިގެން ނެޝަނަލް ޑްރަގް އެޖެންސީ (އެންްޑީއޭ)ގެެ މަސައްކަތް ހެލްތު މިނިސްޓްރީގެ މެންޑޭޓުގެ ދަށަށް ބަދަލުވުމާއި ގުޅިގެން، މިިހާތަނަށް ކުރެވިފައިވާ މަސައްކަތްތަކާއި، ހޯދިފައިވާ ހޯދުންތަކާ ބެހޭ މަޢުލޫމާތު ހާމަކުރުމަށް ހެލްތު މިނިސްޓްރީގެ އިސްނެންގެވުމުގެ މަތިން މިއަދު ވަނީ ރައްޔިތުންގެ މަޖިލީހަށް ވަޑައިގެންފައެވެ. ހެލްތު މިނިސްޓްރީން ވަނީ އެ މިނިސްޓްރީން ކުރައްވަމުން ގެންދަވާ މަސައްކަތްތަކާ ގުޅޭ ޕްރެޒެންޓޭޝަނެއް ހުށަހަޅާފައެވެ.\nހެލްތު މިނިސްޓްރީންް ހުށަހެޅި ޕްރެޒެންޓޭޝަނުގައިވާގޮތުން ޑްރަގުގެ މައްސަލައއަކީ ރާއްޖޭގެ އެންމެ ބޮޑު މައްްސަލަ ނަމަވެސްް އެންމެ ފަހުންް މިކަމާ ގުޅޭ ރިޕޯޓެއް އެެކުލަވާލެވިފައި ވަނީ 2012 ވަނަަ އަހަރުގެ ތެރޭގައެވެ. އެ ރިޕޯޓަކީީ ނެޝަނަލްް ޑްރަގް ސާވޭ އިންް އެކުލަވާލި ރިޕޯޓެކެވެ. ހެލްތު މިނިސްޓްްރީން ވިދާޅުވީ އޭރާ އަޅާ ބަލާއިރު މިހާރު ރާއްޖޭގެ މަސްތުވާތަކެތީގެ ހާލަތު ވަރަށް ބޮޑަށް ބަދަލުވެފައއިވާކަމަށެވެ.\n2014 ވަނަ އަހަރުގެ ތަފާސްް ހިސާބުތަކުންް ދައްކާ ގޮތުން މަސްތުވާތަކެތި ބޭނުންކުރަނީ 22 އަހަރާ 37 އަހަރުގެ މީހުންނެވެ. އެހެން ނަމަވެސްް މިއަދަދު ބަދަލުވެ އުމުރުން އެންމެ 17 އަހަރުން ފެށިގެން 68 އަހަރާއި ދެމެދުގެ އުމުރުގެ މީހުން މަސްތުވާތަކެތި ބޭނުންކުރާ ކަމަށް މިއަހަރުގެ ތަފާސް ހިސާބުތަކުން ދައްކައެވެ.\nއަދި މަސްތުވާތަކެތި ބޭނުންކުރާ މީހުންގެ ތެރޭގައި ކުޑަކުދިން ގިނަަކަން ފާހަގަކޮށް އެ މިނިސްޓްރީން ވިދާޅުވީ، މަސްތުވާތަކެތި ބޭނުންކުރާ މީހުންގެ ތެރޭގައި އުމުރުން 15 އަހަރާ 17 އަހަރާ ދެމެދުގެ ކުދިން ތިބި ކަމަށް އެމިނިސްޓްރީން ވަނީ ފާހަގަކޮށްފައެވެ. ހެލްތު މިނިސްޓްރީންް ވިދާޅުވީ، ބައެއް ފަހަރު އުމުރުން އެންމެ އަށް އަހަރުގެ ކުދިން މަސްތުވާތަކެތި ބޭނުންކުރާ މައްސަލަތައްވެސް ފެންމަތިވެފައި އެބަހުރި ކަމަށެވެ.\nމަސްތުވާތަކެތީގެ މައްސަލަތައް އިންތިހާއަށް ރާއްޖޭގައި އިތުރުވެފައިވާއިރު، މިފަދަ މައްސަލަތައް ޙައްލުކޮށް، މި ވަބާގައި ޖެެހޭ މީހުންްނަށް ފަރުވާ ދިނުމަށް ހުންނަ އެންްޑީއޭ ވަނީ މުޅި ސަރުކާރުގެވެސް އެންމެ ހާލަތު ގޯސް އިދާރާއަށް ވެގެންގޮސްްފައެވެ. ހެލްތު މިނިސްޓްރީންް އަންނަނީ އެކަން ޙައްލުކުރުމަށް ގިނަގުނަ މަސައްްކަތްތަކެއް ކުރަމުން ކަމަށްް އެ މިނިސްޓްްރީން ވަނީ ހާމަކޮށްފައެވެ.


އެވަޓަން އިން ލިވަޕޫލް މޮޅުވިޔަ ނުދީ ހިފަހައްޓައިފި – Dhuvas Online\nއިނގިރޭސި ޕްރިމިއާ ލީގުގައި ހޮނިހިރު ދުވަހު އެވަޓަން އާއި ލިވަޕޫލް ބައްދަލުކުރި މެޗު 2-2 އިން އެއްވަރުވެގެން ނިމިއްޖެއެވެ.\nއެވަޓަންގެ އަމިއްލަ ދަނޑުގައި ކުޅުނު މި މެޗުގެ ތިންވަނަ މިނެޓްގައި ސަޑިއޯ މާނޭ ވަނީ ލަނޑެއް ޖަހައި ލިވަޕޫލަށް މެޗުގެ ލީޑު ނަގާދީފައެވެ. މާނޭ މި ގޯލު ކާމިޔާބުކުރީ ރޮބަޓްސަން ގޯލުގެ ކުރިމައްޗަށް ހުރަސްކުރި ބޯޅަ އަކުން އެވަޓަންގެ ޕެނަލްޓީއޭރިއާ ތެރޭ ހުރެ ފޮނުވާލި ބާރު ހަމަލާއަކުންނެވެ.\nމި ލަނޑާށް ފަހު މާ ގިނައިރުތަކެއް ނުވެ އަނިޔާގެ މައްސަލަ ކުރިމަތިވެ މެޗުގެ 11 ވަނަ މިނެޓްގައި ލިވަޕޫލްގެ އިތުބާރު ޑިފެންޑަރު ވެންޑައިކް ވަނީ ބަދަލުކޮށްފައެވެ.\nއެވަޓަންއިން މެޗުގެ ނަތީޖާ ހަމަހަ ކުރީ މެޗުގެ 19 ވަނަ މިނެޓްގައި ޑިފެންޑަރު މައިކަލް ކީން ކާމިޔާބު ކޮށްދިން ލަނޑުންނެވެ.\nދެޓީމުވެސް އެއްވަރެއްގައި އޮވެ މެޗުގެ ފުރަތަމް ހާފު ނިމުނުއިރު، މެޗުގެ 72 ވަނަ މިނެޓްގައި މުހައްމަދު ސަލާހު ވަނީ ލަނޑެއް ކާމިޔާބުކޮށްދީ ލިވަޕޫލަށް އަލުން ލީޑު ނަގާދީފައެވެ. ނަމަވެސް މެޗުގެ 81 ވަނަ މިނެޓްގައި ޒުވާން ފޯވާޑް ޑޮމިނިކް ކަލްވެޓް ލެވިން ވަނީ ލަނޑެއް ޖަހާ އެވަޓަން އަށް އަލުން ނަތީޖާ އެއްވަރުކޮށްދީފައެވެ.\nމެޗުގެ 90 ވަނަ މިނެޓްގައި ލިވަޕޫލްގެ ތިއާގޯ އަށް ކުރި ނުރައްކާތެރި ފައުލަކާ ގުޅިގެން އެވަޓަންގެ ރިޗާލިސަން އަށް ރަތްކާޑު ދެއްކިއިރު މެޗުގެ ފަހު ވަގުތުކޮޅުތެރޭ ލިވަޕޫލް އިން އިތުރު ގޯލެއް ވަނީ ކާމިޔާބުކޮށްފައެވެ. ނަމަވެސް ހެންޑަސަން ކާމިޔާބުކުރި ގޯލުގައި މާނޭ އޮފްސައިޑް ކަމަށް ނިންމާ އެ ލަނޑު ރެފްރީ ވަނީ ގޯލެއް ނޫންކަމަށް ނިންމާފައެވެ.\nއާސެނަލް އަތުން ސިޓީ މޮޅުވިއިރު، ޗެލްސީ އެއްވަރުވެއްޖެ


SunOnline: UN in Libya gai vaguthee Raees akaai PM aku hovaifi\nއދއިން ލީބިޔާގައި ވަގުތީ ރައީސަކާއި ބޮޑުވަޒީރެއް ހޮވައިފި\nމުހައްމަދު ޖަވާދު ޔޫސުފު 06 Feb 2021, 10:09\nލީބިޔާގެ ވަގުތީ އައު ރައީސް އާއި ވަގުތީ އައު ބޮޑުވަޒީރު\nޖެނީވާ (ފެބްރުއަރީ 6): ސިޔާސީ ކޯޅުންތަކާ ގުޅިގެން ދާޚިލީ ހަނގުރާމައެއްގެ ތެރެއަށް ވެއްޓިފައިވާ އުތުރު އެފްރިކާގެ އަރަބި ގައުމެއް ކަމަށްވާ ލީބިޔާގައި އާ ވަގުތީ ސަރުކާރެއް އދ. ގެ ބެލުމުގެ ދަށުން ހޮވައިފިއެވެ.\nމިސަރުކާރުގައި ހިމެނެނީ ވަގުތީ ރިޔާސި މަޖިލީހަކާއި ވަގުތީ ބޮޑުވަޒީރެކެވެ. ކެބިނެޓް މެންބަރުން އައްޔަންކުރާނީ ރިޔާސީ މަޖިލީހުގެ މަޝްވަރާއާއެކު ބޮޑުވަޒީރެވެ. ލިބިޔާގެ އައު ވަގުތީ ސަރުކާރުގެ ރިޔާސީ މަޖިލީހާއި ބޮޑުވަޒީރު ހޮވާފައިވަނީ ލީބިޔާގެ މައްސަލަ ހައްލުކުރުމަށް އދ. ން ކަނޑައަޅާފައިވާ މަންދޫބުގެ ބެލުމުގެ ދަށުން ސުވިޒަލޭންޑްގެ ޖެނީވާގައި ކުރިޔަށް ގެންދާ ލީބިޔާގެ މުސްތަގްބަލާބެހޭ ފޯރަމް އިންނެވެ. މި ފޯރަމްގެ ނަމަކީ "ލީބިޔަން ޕޮލިޓިކަލް ޑައިލޮގް ފޯރަމް (އެލްޕީޑީއެފް)" އެވެ.\nޖެނީވާގައި ކުރިޔަށްދާ ލީބިޔަން ޕޮލިޓިކަލް ޑައިލޮގް ފޯރަމް\nލީބިޔާގައި ކުރިން އޮތް ދެސަރުކާރުގެ ވެރިންނާއި އެދެ ސަރުކާރަށް ސަޕޯޓްކުރާ ލީބިޔާގެ ނުފޫޒުގަދަ ބޭފުޅުންނެވެ. ލީބިޔާގެ މުސްތަގްބަލާބެހޭ ފޯރަމުން ލީބިޔާގެ ވަގުތީ ރިޔާސި މަޖިލީހާއި ވަގުތީ ބޮޑުވަޒީރު ހޮވީ އެފޯރަމްގައި ބައިވެރިވި ލީބިޔާގެ މި ފަރާތްތަކުގެ މެދުގައި ބޭއްވި އިންތިޚާބަކުންނެވެ. ރިޔާސި މަޖިލީހެއް ހޮވުމުގެ އިތުރުން އެ މަޖިލީހުގެ ރައީސްވެސް ހޮވީ މި ފޯރަމްގައި ބޭއްވި އިންތިޚާބުންނެވެ.\nވަގުތީ ރިޔާސީ މަޖިލީހުގެ ރައީސަކަށް ހޮވިވަޑައިގަތީ ވިޔަފާރި ވެރިއެއްކަމަށްވާ މުހައްމަދު ޔޫނުސް މަންފީއެވެ. ބޮޑުވަޒީރަކަށް ހޮވިވަޑައިގެންފައި ވަނީ އަބްދުލްހަމީދު މުޙައްމަދު ދްބައިބާއެވެ. ރިޔާސީ މަޖިލީހުގެ ދެ މެންބަރުންގެ ގޮތުގައި ހޮވިވަޑައިގަތީ މުސާ އަލްކައުނީއާއި ޢަބްދުﷲ ޙުސައިން އައްލާފީއެވެ. މިއާއެކު ލީބިޔާގެ މައްސަލަ ހައްލުވުމުގެ ކޮޅުމަތިމިވަނީ ފެނިފައެވެ. އައު ވަގުތީ ސަރުކާރާއެކު ލިބިޔާގައި މިވަނީ އެއްސަރުކާރު އުފެދިފައެވެ.\n2011 ވަނައަހަރު އަވަހާރަކޮށްލި ލީބިޔާގެ ކުރީގެ ޒައީމް ކާނަލް މުއައްމަރުލްގައްޒާފި\nލީބިޔާގައި ދެ ސަރުކާރު އުފެދުނީ 2011 ވަނައަހަރު ލީބިއާގެ ޒައީމް ކާނަލް މުޢައްމަރުލް ޤައްޒާފީގެ ވެރިކަން ގަދަބާރުން އޭނާ އަވަހާރަކޮށްލުމަށްފަހު ލީބިޔާގައި ހިނގަމުންދާ ހަމަނުޖެހުމާ ލޭއޮހޮރުވުންތައް ދާޚިލީ ހަނގުރާމައަކަށް ބަދަލުވި ހިސާބުންނެވެ. މި ހަނގުރާމައިގާ ލީބިޔާގެ ހަތަރު ސިޓީއެއްވަނީ ވަރަށް ބޮޑަށް ހަލާކުވެފައެވެ. އެއީ ބެންގާޒީ، ދަރްނާ، ސިރުތު، އަދި މިސްރާތާއެވެ. ލީބިޔާގެ ވަގުތީ ރިޔާސި މަޖިލީހުގެ ރައީސާއި އެމަޖިލީހުގެ މެންބަރުންނާއި ވަގުތީ ބޮޑުވަޒީރު ވަނީ ލީބިޔާގައި އިންތިޚާބެއް ބާއްވައިގެން ލީބިޔާގައި ރައްޔިތުން އިންތިޚާބުކުރާ ޑިމޮކްރެޓިކް ސަރުކާރެއް ގެނައުމަށް އދ. ން އެކުލަވާލާފައިވާ މަގުޗާޓާ އެއްގޮތަށް ކުރިއަށް ދިޔުމަށް އެއްބަސްވެ އެކަމާބެހޭ ލިޔުންތަކުގައި ސޮއިކޮށް ހުވާވެސް ކުރައްވާފައެވެ.\nމި ލިޔުންތަކުގައިވާގޮތުން މިއަހަރުގެ ޑިސެންބަރު 24 ގައި ލީބިޔާގައި އިންތިހާބެއް ބާއްވައިގެން އިންތިހާބީ ސަރުކާރެއް ވުޖޫދަށް ގެންނަންޖެހެއެވެ. މިކަން ކޮށް ނިންމުމަށްފަހު އދ. ގެ ބެލުމުގެ ދަށުން އެކުލަވާލި ވަގުތީ ސަރުކާރު މަގާމުން ދުރުވެ އިންތިޚާބީ ސަރުކާރާ ވެރިކަން ހަވާލުކުރަންޖެހޭނެއެވެ.\nގައްޒާފީގެ ވެރިކަން ވައްޓާލުމަށްފަހު ލީބިޔާގެ އުފެދުނު ހަމަނުޖެހުންތަކުގައި އަރަބި އަދި އަރަބި ނޫން ބައެއް ގައުމުތައް ވަރަށް ބޮޑު ދައުރެއް އަދާކުރިއެވެ. އޭގެތެރޭގައި މިސްރު، ޔޫއޭއީ، ސައޫދީ، ގަތަރު، ތުރުކީ، އަދި ފަރަންސޭސިވިލާތާއި އިޓަލީ ހިމެނެއެވެ. މީގެތެރެއިންވެސް ލީބިޔާގެ ވާދަވެރި ހަނގުރާމަވެރި ފަރާތްތަކަށް އެއްކޮޅުން އެހީތެރިވީ މިސްރާއި ޔުނައިޓެޑް އަރަބް އެމިރޭޓްސް (ޔޫއޭއީ) އިންނެވެ. އަނެއްކޮޅަށް އެންމެ ބޮޑަށް އެހީތެރިވީ ތުރުކީއާއި ގަތަރުންނެވެ. ލީބިޔާގެ ދާޚިލީ ހަނގުރާމަ ހުއްޓުމަކަށް އައިސް ސުލްހައަށް މަގުފަހިވީ މިސްރާއި ތުރުކީ ލީބިޔާގެ މައްސަލާގައި ސިއްރިއްޔާތުގައި އެއްގަލަކަށް އަރައި ޔޫއެއީއާއި މިސްރުގެ ގުޅުންތަކަށް ލޮޅުން އެރި ހިސާބުންނެވެ. (ނޫސްއެޖެންސީތައް)


Muzaaharaa thah varugadha vaan feshumun Myanmar ge baeh rah thakuga askaree qaanoonu hingaifi - vNews.mv\nމުޒާހަރާތައް ވަރުގަދަވާން ފެށުމުން މިޔަންމާގެ ބައެއް ހިސާބުތަކުގައި އަސްކަރީ ގާނޫނު ހިންގައިފި\nސައިފް އަޒްހަރު 08 February 2021, 19:21\nއަސްކަރީން ގެނައި ބަޣާވާތާ ދެކޮޅަށް އާންމުން މަގުތަކަށް ނުކުމެ މުޒާހަރާކުރާން ފެށުމުން، މިޔަންމާގެ ބައެއް ހިސާބުތަކުގައި މާޝަލް ލޯ ނުވަތަ އަސްކަރީ ގާނޫނު ހިންގައިފިއެވެ.\nމާޝަލް ލޯ ހިންގާފައިވަނީ މިޔަންމާގެ އެންމެބޮޑު ސިޓީ، މަންޑާލޭގައެވެ.\nމަންޑާލޭގެ ބައެއްގައި މާޝަލް ލޯ މި ހިންގީ، އަސްކަރީ ވެރިކަމާ ދެކޮޅަށް މިޔަންމާގެ އެކި ކަންކޮޅުތަކުގައި މިދިޔަ ހޮނިހިރު ދުވަހުން ފެށިގެން ވަރުގަދަ މުޒާހަރާތަކެއް ފަށައި އަދި މުޒާހަރާތައް ވަރުގަދަވެ ފުޅާވާން ފެށުމުންނެވެ.\nމިޔަންމާގެ އަސްކަރީންވަނީ މުޒާހަރާ ކުރާ މީހުންނަށް ވަރުގަދަ އިންޒާރުތަކެއްވެސް ދީފައެވެ. އެގޮތުން، މުޒަހަރާ ކުރާ މީހުން އެކަން ނުހުއްޓައިފިނަމަ ބާރުގެ ބޭނުންކޮށް، މުޒާހަރާކުރާ މީހުން ހިފައި ހައްޔަރުކުރާނޭ ކަމުގެ އިންޒާރުވެސް ދީފައި ވެއެވެ.\nމަންޑާލޭއަށް ނެރުނު އަމުރުގައި،5މީހުންނަށްވުރެ ގިނަމީހުން އެއްތަންވުން މަނާކޮށްފައި ވާއިރު، ރޭގަނޑު 8 އިން ފަތިހު4އަށް މީހުން ބޭރަށް ނުކުމެ އުޅުންވެސް ވަނީ މަނާކޮށްފައެވެ.\nއަދި މިޔަންމާގެ އެހެން ހިސާބުތަކުގައިވެސް މިފަދަ ބައެއް ފިޔަވަޅުތައް އަޅާފައި ވެއެވެ.\nއަސްކަރީ ވެރިކަމާ ދެކޮޅަށް އާންމުން މުޒާހަރާ ކުރަމުންދިޔަ ނަމަވެސް، މުޒާހަރާތައް ރޫޅާލަން އަސްކަރީން އަދި މިހާތަނަށް ބާރުގެ ބޭނުން ކޮށްފައެއް ނުވެއެވެ.\nނަމަވެސް، މިޔަންމާގެ ވެރިރަށް ނޭޕީޑޯގައި އެތައްހާސް އާންމުން މިއަދު ކުރި މުޒާހަރާ ރޫޅާލަން ރަޔަޓް ފުލުހުންވަނީ ޕްރެޝަރުގައި ފެންޖަހާފައެވެ.\nމިޔަންމާގެ އަސްކަރީން ބަޣާވާތްކޮށް، އެގައުމުގެ މަދަނީ ސަރުކާރު ވައްޓާލައި ވެރިކަމަށް އަތްގަދަކުރީ މި ފެބްރުއަރީމަހުގެ 1 ވަނަ ދުވަހުއެވެ.\nމަދަނީ ސަރުކާރު ވައްޓާލައި، އެ ސަރުކާރުގެ ވެރިޔާ އަންގް ސަން ސޫކީއާއި، ސަރުކާރުގެ ހުރިހާ ވެރިން ހައްޔަރުކޮށް، ޕާލަމެންޓް ހުރިހާ މެމްބަރުން ގޭގައި ބަންދުކޮށް، އަސްކަރީންވަނީ މިޔަންމާގައި އެއް އަހަރު ދުވަހަށް ކުއްލި ނުރައްކަލުގެ ހާލަތު އިއުލާން ކޮށްފައެވެ.\nއަސްކަރީން ގެނައި ބަޣާވާތަށް މުޅި ދުނިޔެ ދެކޮޅު ހަދަމުންދާއިރު، އަސްކަރީ ވެރިންގެ އިންޒާރަށް ބެލުމެއްނެތި އާންމުންވަނީ މަގުތަކަށް ނުކުމެފައެވެ.\nމިޔަންމާގެ ގައުމީ ޓީވީ، އެމްއާރްޓީވީން މިއަދު ބުނެފައިވަނީ، އަސްކަރީ ވެރިކަމާ ދެކޮޅު ހެދުމަކީ ޣައިރުގާނޫނީ ކަމެއް ކަމަށެވެ. އަދި މަގުތަކަށް ނުކުންނަ މީހުން ހައްޔަރުކުރަން ފަށާނޭކަމުގެ އިންޒާރުވެސް ދީފައި ވެއެވެ.


SunOnline: Report: Syria ge hanguraamaige haqeeqathakee kobaa?\nސޫރިޔާ ހަނގުރާމައިގެ ހަގީގަތަކީ ކޮބާ؟\nމުހައްމަދު ޖަވާދު ޔޫސުފު 28 Jan 2019, 09:08\nއަސަދު އަދި އުރުދުޚާން\nސޫރިޔާއިން ފޭބުމަށް އެ ގައުމުގެ ސަރުކާރުން ތުރުކީއަށް ދާދިފަހުން ވަނީ ގޮވާލައިފައެވެ. ސޫރިޔާގެ ޚާރިޖީ ވުޒާރާއިން ނެރުނު ބަޔާނެއްގައި ތުރުކީއަށް ގޮވާލާފައި ވަނީ އިސްތިއްމާރީ އުސޫލުން ތުރުކީގެ އުތުރުގެ ސަރަހައްދުތަކަށް ވެރިވެގަތުމަށް މަސައްކަތް ނުކުރުމަށާއި ސޫރިޔާގެ ހަނގުރާމަވެރި ޖަމާއަތްތަކަށް އެހީތެރި ނުވުމަށެވެ. މިކަންކަމަށް އެއްބަސްވާ ނަމަ ތުރުކީއާ އެކު އަމަނާބެހޭ މުއާހަދާއެއްގައި ސޮއިކުރަން ތައްޔާރަށް އޮތްކަމަށް ވެސް ސޫރިޔާގެ ބަޔާން ބުނެއެވެ.\nސޫރިޔާއާއި ތުރުކީއާ ދެމެދު 1998ގައި ސޮއިކުރި އަމަނާބެހޭ މުއާހަދާއަށް އަމަލުކުރުން ސޫރިޔާއިން ހުއްޓާލީ 2011 ވަނަ އަހަރު ސޫރިޔާގެ ވެރިކަން ވައްޓާލުމަށްޓަކައި އެގައުމުގެ ސަރުކާރާ ދެކޮޅަށް ތެދުވި އިދިކޮޅު ޖަމާއަތްތަކަށް ތުރުކީން ހަތިޔާރާއި ތަމްރީން ފޯރުކޮށްދިނުމާ ގުޅިގެންނެވެ.\nމިކަމުގެ ސަބަބުން ސޫރިޔާގައި ލޭއޮހޮރުވުން ބޮޑު ދާޚިލީ ހަނގުރާމައެއް ފެށިފައިވާ އިރު އެހަނގުރާމައިގެ ސަބަބުން ތުރުކީއަށް ވެސް ވަނީ ފައިދާގެ ބަދަލުގައި ބޮޑެތި ގެއްލުންތަކެއް ކުރިމަތިވެފައެވެ. މީގެ ތެރޭގައި ސޫރިޔާގެ ތިން މިލިޔަނަށް ވުރެ ގިނަ ރެފިއުޖީން ސަރަހައްދީ ރޮނގު ހުރަސްކޮށް ތުރުކީއަށް ވަނުމާއި ތުރުކީގައި ވަކިވެގަތުމަށް މަސައްކަތްކުރާ ޕީކޭކޭ ޖަމާއަތުގެ ކުރުދީ ހަނގުރާމަވެރިން ސޫރިޔާގެ އުތުރުގައި ހަރަކާތްތެރިވާން ފެށުން ހިމެނެއެވެ.\nސޫރިޔާގެ ހަނގުރާމަ ފެށުނު ދުވަސްވަރު އައިއެސް އާ ޖަބްހަތުއްނުސްރާ ފަދަ ޓެރަރިސްޓް ޖަމާއަތްތަކާ ގުޅިގެން ސޫރިޔާގައި ހަނގުރާމަ ކުރުމަށްޓަކައި ދުނިޔޭގެ އެކިކަންކޮޅުތަކުން ޖިހާދުގެ ނަމުގައި ސޫރިޔާއަށް ދިޔަ ހަރުކަށި ތަކްފީރީ ވިސްނުމުގެ ހަނގުރާމަވެރިން ސޫރިޔާއަށް ވަނުމުގެ ފަސޭހަތައް ވެސް ތުރުކީން ވަރަށް ބޮޑަށް ދިނެވެ. ނަތީޖާއަކަށްވީ އެބާވަތުގެ ހަނގުރާމަވެރިން ތުރުކީގައި ވެސް ގިނަވެ، 2015 އާއި 2016ގައި ތުރުކީގައި އެމީހުން ބޮންގޮއްވަން ފެށުމެވެ.\nތުރުކީގައި ދެ އަހަރު ދުވަހަށް ދިގުދެމިގެން ދިޔަ ބޮމުގެ އެ ހަމަލާތަކުގައި އެގައުމުގެ އެތައް ސަތޭކަ ބަޔަކު މަރުވެ އެތައް ހާސްބަޔަކު ޒަޚަމްވުމުގެ އިތުރުން ތުރުކީގެ ޓޫރިޒަމް ދަށަށް ގޮސް އިގްތިސާދު މަޑުޖެހުނެވެ. މިއާ އެކު ތުރުކީން ވަނީ އައި އެސް އާ ޖަބްހަތުއްނުސްރާ ފަދަ ޓެރަރިސްޓް ޖަމާއަތްތަކަށް ދޫދިނުން ހުއްޓާލައި އެޖަމާއަތްތަކާ ދެކޮޅަށް ހަރުކަށި ފިޔަވަޅުތައް އަޅައިފައެވެ.\nމިފިޔަވަޅުތަކުގެ ދަށުން ތުރުކީގެ ސަރަހައްދީ ރޮނގު ހުރަސްކޮށް އެޖަމާއަތްތަކާ ގުޅުމަށް ދާ ހަނގުރާމަވެރިން ތުރުކީގެ ސަލާމަތީ ބާރުތަކުން ހުއްޓުވިއެވެ. ސޫރިޔާގެ ހަނގުރާމައަށް ލުއި ލިބިގެންދިޔައީ މިހިސާބުންނެވެ. ނަމަވެސް އޭގެކުރިން އައިއެސް އިން ސޫރިޔާގެ ތެލުގެ ސިނާއަތަށް އަތްގަދަކޮށްގެން ތިބި ދުވަސްވަރު އެޖަމާއަތުން އަގުހެޔޮކޮށް ވިއްކި ތެޔޮ އެންމެ ގިނައިން ގަނެ އޭގެ ނާޖާއިޒު ފައިދާ ނެގި ގައުމަކީ ވެސް ތުރުކީއެވެ.\nތުރުކީ ސިފައިން މީގެ ފަސް އަހަރު ކުރިން ފެށިގެން ގެންދަނީ ސޫރިޔާގެ ކުރުދީން ތުރުކީގެ ޕީކޭކޭ ޖަމާއަތަށް އެހީތެރިވާ ކަމަށްބުނެ ސޫރިޔާގެ ހުއްދައަކާނުލައި ސޫރިޔާގެ އުތުރަށް އަރައި ސޫރިޔާގެ ކުރުދީންނާ ދެކޮޅަށް ހަނގުރާމަ ކުރަމުންނެވެ. ނަމަވެސް އެމެރިކާ ކުރުދީންނަށްދޭ އަސްކަރީ އެހީގެ ސަބަބުން ތުރުކީއަށް އެހަނގުރާމަ ކާމިޔާބުވާގޮތެއް އަދިވެސް ނުވެއެވެ.\nސޫރިޔާގެ އުތުރުގައި ކުރުދީންނާ ދެކޮޅަށް ހަނގުރާމަ ކުރަން ތުރުކީއަށް ޖެހުމުން ތުރުކީގެ އަސްކަރީ ޚަރަދުތައް ވެސް ވަނީ އިންތިހާއަށް މައްޗަށް ދިޔައެވެ. އަދި ހަތަރު އަހަރުވީއިރު ވެސް ކުރުދީން ބަލި ނުކުރެވުމުން ތުރުކީން ދާދިފަހުން ވަނީ މިމައްސަލާގައި ސޫރިޔާ ސަރުކާރާ ވާހަކަ ދައްކަން ތައްޔާރަށް އޮތްކަން ވެސް ހާމަކޮށްފައެވެ.\nމިހުރިހާ މައްސަލަތަކެއް ވެސް ތުރުކީއަށް ކުރިމަތިވީ އަމިއްލަ އެދުމަށްޓަކައި ސޫރިޔާގެ ވެރިކަމުގެ ނިޒާމު ގަދަބާރުން ވައްޓާލުމަށް މަސައްކަތްކުރުމުގެ ނަތީޖާއެއްގެ ގޮތުންނެވެ. މިކަން ފެށީ 2011 ވަނަ އަހަރުގެ އަރަބި ރަބީއުގެ އޮއިވަރުތަކާ އެކު ސޫރިޔާގެ ރައްޔިތުން ބައްޝާރުގެ ވެރިކަމާ ދެކޮޅަށް ކުރި މުޒާހަރާތަކުގެ ނާޖާއިޒް ފައިދާ ނަގައިގެންނެވެ. ނަމަވެސް ހަނގުރާމައާއި ސޫރިޔާގެ ރައްޔިތުންނާ ގުޅުމެއްނެތެވެ.\nސޫރިޔާގެ ހަނގުރާމަ ފެށީ ބައްޝާރާ ދެކޮޅަށް ރައްޔިތުން ކުރި މުޒާހަރާތަކުގެ ތެރެއަށް ވަދެގަތް އެމެރިކާއާއި ގަތަރާއި ތުރުކީގެ މަދަދު ލިބުނު ސޫރިޔާގެ ޖަމާއަތްތަކުންނެވެ. އެޖަމާއަތްތަކަށް ތުރުކީއާއި އެމެރިކާއިން ހަތިޔާރާއި އަސްކަރީ ތަމްރީން ދިން އިރު ގަތަރާއި ސައޫދީން އެޖަމާއަތްތަކަށް ފޯރުކޮށްދިނީ މިލިޔަނުން މިލިޔަނުން ޑޮލަރެވެ. ފަހުންވަނީ ގަތަރާއި ސައޫދީވެސް ޖެހި ދުޝްމަނުންނަށްވެފައެވެ.\nތުރުކީއަކީ ސޫރިޔާގެ ބިމެއް ކަމަށްވާ އިސްކަންދަރޫނާ އަށް ވެސް ވަރަށް ކުރީއްސުރެ އަތްގަދަ ކޮށްފައިވާ ގައުމެއް ކަމަށް ސޫރިޔާއިން ބުނެއެވެ. އެ ސަރަހައްދުގެ މިލްކުވެރިކަމަށް ސޫރިޔާ އިން ދައުވާކުރާއިރު ތުރުކީ ގެންދަނީ އެމައްސަލާގައި ސޫރިޔާއާ ވާހަކަ ދެއްކުމަށް ވެސް ދެކޮޅު ހަދަމުންނެވެ.\nސޫރިޔާގެ ވެރިކަމުގެ ނިޒާމު ގަދަބާރުން ވައްޓާލުމަށް ސައޫދީއާއި ގަތަރާއި އެމެރިކާއާއި ޔޫރަޕްގެ ގައުމުތައް މަސައްކަތްކުރީ ސޫރިޔާގެ ވެރިކަމުގެ ނިޒާމަކީ ރަޝިޔާއާއި އީރާނަށް ތާއީދުކުރާ ނިޒާމަކަށްވާތީ އެގައުމުތަކުން ބޭނުންވާ ވެރިކަމުގެ ނިޒާމެއް ސޫރިޔާގައި ގާއިމް ކުރުމުގެ ޖިއޮ ސްޓްރެޓީޖިކް ބޭނުމުގައެވެ.\nސޫރިޔާގައި މިފަދަ ނިޒާމެއް ގާއިމް ކުރުމުގެ ބޭނުމަކީ ގަތަރުގެ ގޭސްހޮޅިތައް ސޫރިޔާގެ ތެރެއިން ލާފައި ތުރުކީ ހުރަސްކޮށް ޔޫރަޕަށް ގެންދިޔުމުގެ ފުރްސަތު ހޯދުމެވެ. މިކަމުގެ މަގްސަދަކީ ޔޫރަޕުން ރަޝިޔާގެ ގޭހަށް ބަރޯސާވުން ހުއްޓުމަކަށް ގެނައުމެވެ. މިގޮތަށް ހެދިއްޖެ ނަމަ ރަޝިޔާ އިގްތިސާދީ ގޮތުން އިނދަ ޖައްސާލެވޭނެއެވެ. އަދި ގޭސް ހޮޅި ތުރުކީ ހުރަސްކުރާތީ ތުރުކީއަށް ވެސް އޭގެ އާމްދަނީގެ ޕަސެންޓެއްގެ ގޮތުގައި އަހަރަކު އެތަށް ބިލިޔަން ޑޮލަރެއް ލިބޭނެ އެވެ. ސޫރިޔާގެ ރައީސް ބައްޝާރުލްއަސަދުގެ ވެރިކަމުގެ ދިފާއުގައި ރަޝިޔާ އާދަޔާ ޚިލާފަށް ނުކުތީ މިކަން ހުއްޓުވުމަށެވެ.\nސޫރިޔާގެ ހަނގުރާމައަށް އަސްކަރީ ބާރުވެރިކަމާ އެކު ރަޝިޔާ ވަނުމުން ބައްޝާރުގެ ވެރިކަން ނުވެއްޓި ހަނގުރާމަ ދިގުލައިގެން ދިޔުމާ އެކު ސޫރިޔާގެ އުތުރުގައި ކުރުދީންގެ މައްސަލަ ތުރުކީއަށް ބޮޑުވިއެވެ. މިއާއެކު ތުރުކީއަށް ވަނީ އެގައުމުގެ ސިޔާސަތަށް ބޮޑެތި ބަދަލުތަކެއް ގެންނަން މަޖްބޫރުވެ ރަޝިޔާއާއި އީރާނާ ގުޅިގެން ކުރުދީންގެ ނުރައްކަލުން ސަލާމަތް ވުމަށް މަސައްކަތް ކުރަން ޖެހިފައެވެ.\nޔާމީންގެ ޝަރީއަތުން އާ ވާހަކަތަކެއް\n"ފްލެޓު ދިނީ ނުހައްގުންނޭ ބުނުމަކީ ނުހައްގު ވާހަކައެއް"


SunOnline: Bridge huraskoh Hulhumale’ ah dhathuru kuri traffic massala\nބްރިޖު ހުރަސްކޮށް ހުޅުމާލެއަށް ދަތުރުކުރި ޓްރެފިކް މައްސަލަ\nއަހުމަދު މިޒްޔާލް 04 May 2021, 19:05\nފެބްރުއަރީ 24، 2021: މާލެ/ހުޅުމާލެ ހައިވޭއިން ބަޔަކު ދަތުރުކުރަނީ -- ސަން ފޮޓޯ/ ފަޔާޒު މޫސާ\nމާލެއާއި ހުޅުމާލެ ބުރިޖަކުން ގުޅުވާލުން ވެގެންދިޔައީ އާންމުންނަށް ބޮޑެތި ފަސޭހަތަކެއް ގެނެސްދިން ކަމަކަށެވެ. އަހަރުތަކެއް ވަންދެން ކުރި ފެރީ ދަތުރުތައް ނިމުމަކަށް އައެވެ. އެހެން ނަމަވެސް ބަލަން ޖެހޭ ހުރިހާ ކަމެއް ނުބަލައި އެކަން ކުރުމުން ކުރިމަތިވި ދަތިތައް ވެސް މަދެއް ނޫނެވެ. އެންމެ ބޮޑަށް ފާހަގަވާ އެއް ކަމަކީ ބުރިޖު ހުރަސްކޮށް މާލެއިން ހުޅުމާލެއަށް ދަތުރުކުރި ޓްރެފިކް މައްސަލަތަކެެވެ.\nމި މައްސަލަތައް ފެށިގެން އަންނަނީ ދެ ތަން ތަރައްގީކޮށްފައިވާ ތަފާތު ދެގޮތުންނެވެ. މާލެއަކީ ދުރާލާ ރޭވުމެއް ނެތި ތަރައްގީކޮށްފައިވާ ސިޓީއެކެވެ. ހުޅުމާލެއަކީ ކުރެހުންތަކެއް ކުރަހައިގެން، ބޮޑެތި ޕްލޭންތަކެއް ހަދައިގެން ތަރައްގީކޮށްފައިވާ ތަނެކެވެ. ބުރިޖަކުން ގުޅުވާލިއިރު ވިސްނާ ނުލެވުނު ކަމަކީ މިއީ އެވެ.\nމާލެ ތޮއްޖެހުމަށް މެދުވެރިވި އެންމެ ބޮޑު އެއް ސަބަބަކީ ރޭވުމެއް ނެތި ތަރައްގީ ކުރުމެވެ. ތަނަށް ނުކަތާވަރުގެ ބޮޑު އާބާދީއެއް އެބައޮތެވެ. އެއްގަމު އުޅަނދުފަހަރު އެތެރެކުރުމުގައި ވަކި ލިމިޓެއް ކަނޑައަޅާފައި ނެތެވެ. ބުރިޖަކުން ގުޅުވާލުމުގެ ނަތީޖާއަކަށާވީ އެ ހުރިހާ މައްސަލައެއް ހުޅުމާލެއަށް ވެސް ފޯރުމެވެ.\nމާލޭގައި އުޅަނދުފަހަރު ގިނަވުމުގެ ސަބަބުން ނިކުތް ޕާކިން މައްސަލައަށް އަދިވެސް އޮތީ ހައްލެއް ނުހޯދި އެވެ. ބުރިޖު އެޅުމާއެކު މިކަމަށް ހައްލެއް ހޯދަން ބައެއް މީހުން ކުރާ ކަމަކީ މާލޭގައި ޕާކު ކުރާނެ ތަނެއް ނެތިގެން ހުޅުމާލޭގެ ކޮންމެ ވެސް ޒޯނެއްގައި ޕާކު ކުރަނީ އެވެ. އެހެންނަމަވެސް ލޯޑު ބޮޑުވަނީ ހުޅުމާލެއަށާއި ހުޅުމާލޭގެ ރަށްވެހިންނަށެވެ.\nހުޅުމާލޭގައި ޕާކިން ޒޯނުތައް ކަނޑައަޅާފައި ވަނީ ވަކި އަދަދަކަށް ކަމަށް ވުމާއެކު މާލޭގައި ދުއްވާ އުޅަނދުފަހަރު ހުޅުމާލޭގައި ޕާކު ކުރުމުން، ހުޅުމާލޭ ރަށްވެހިންގެ އުޅަނދުފަހަރު ބަހައްޓާނެ ތަނެއް ނޯވެ އެވެ.\nސުން ބޯޑުގެ ރަޖިސްޓްރީ ނުކުރާ އުޅަނދުފަހަރަކީ ވެސް ހުޅުމާލޭގެ މަގުތަކުގައި އާންމު އެއްޗެކެވެ. ކާރު ޝޯރޫމަކަށް ވުރެ ހުޅުމާލޭ މަގުމަތިން ފެންނަ މިފަދަ ރަޖިސްޓްރީ ނުކޮށް ހުރި ކާރުތަކުގެ އަދަދު ގިނަ އެވެ.\nމިއީ ވެސް ހުޅުމާލެ މަގުތަކަށާއި ޕާކިން ޒޯނުތަކަށް ލޯޑު ބޮޑުވާ ކަމެކެވެ. ކޮންމެވެސް ސަބަބަކާ ހުރެ ރަޖިސްޓްރީ ނުކުރެވި ހުރި މިފަދަ އުޅަނދުތައް ހުންނަނީ މަގުމައްޗަށް ދޫކޮށްލައިފަ އެވެ.\nސުން ބޯޑު އުޅަނދުތަކުގެ އިތުރުން ހަލާކުވެފައި ހުންނަ އުޅަނދުފަހަރު ވެސް ހުޅުމާލޭ މަގުތަކަށް ވަނީ ގިނަވެފަ އެވެ. އެޗްޑީސީއިން ބުނާ ގޮތުގައި މިހެން ހުންނަ އުޅަނދުފަހަރު ޓޯ ކުރުމަކީ އެހާ ފަސޭހަ ކަމެއް ނޫނެވެ.\nހުޅުމާލޭގައި ވެހިކަލް ކޯޓާ ދޫކުރަން ރާވާފައިވާ ގޮތް\nޒަމާނީ ސްމާޓް ސިޓީއަކަށް ހުޅުމާލެ ތަރައްގީ ކުރަމުންދާއިރު، އެޗްޑީސީއިން ވަނީ ވެހިކަލް ކޯޓާ ދޫކުރުމާ ގުޅޭ ގޮތުން އުސޫލެއް އެކުލަވާލައި، ކަމާބެހޭ ފަރާތްތަކަށް ހުށަހަޅައިފަ އެވެ. އެ އުސޫލުގައި ވެހިކަލް ކޯޓާ ދޫކުރަން އެޗްޑީސީއިން ބަލާނެ އެއް ކަމަކީ ރޯޑް ކެރީން ކެޕޭސިޓީ (މަގުތަކުގެ ސަރަހައްދު)އަށް ބަލައިގެން ވަކި ރޭޝިއޯއެއްގެ ދަށުންނެވެ. ރޯޑް ކެރީން ކެޕޭސިޓީއަކީ އެއްވަގުތެއްގައި މަގުގައި އެންމެ ގިނަވެގެން ދުއްވޭ އުޅަނދުފަހަރުގެ އަދަދެވެ.\nއެޗްޑީސީއިން ހުށަހަޅާފައިވާ އުސޫލުގައި ރޯޑް ކެރީން ކެޕޭސިޓީ ރޭޝިއޯއަކީ؛\nސައިކަލަށް: 66 ޕަސެންޓް\nކާރަށް: 22 ޕަސެންޓް\nސިނާއީ އުޅަނދުފަހަރަށް: ހަތް ޕަސެންޓް\nކޮމާޝަލް: ތިން ޕަސެންޓް\nޕަބްލިކް: ދެ ޕަސެންޓް\nމި ރޭޝިއޯއަކީ 2019 ވަނަ އަހަރުގެ އޮގަސްޓް މަހު ހުޅުމާލޭގައި ދުއްވާ އުޅަނދުފަހަރުގެ ނަންބަރުތަކަށް ބިނާކޮށް އުފައްދާފައިވާ ރޭޝިއޯއެކެވެ. އޭރު ހުރި އުޅަނދުފަހަރުގެ އަދަދުތަކަކީ؛\nއޭގެ ތެރޭގައި މާލެއިން ހުޅުމާލެއަށް ދަތުރުކުރާ އުޅަނދުފަހަރު ނުހިމެނެ އެވެ. އެޗްޑީސީއިން ލަފާކުރާ ގޮތުގައި މާލެއިން ދާ އުޅަނދުފަހަރު، ހުޅުމާލޭގައި ބޭނުންކުރާ އުޅަނދުފަހަރުގެ 25 ޕަސެންޓާ ގާތްކުރާނެ އެވެ.\nއެ ރޭޝިއޯތަކަށް ބިނާކޮށް ހުޅުމާލެއިން ވެހިކަލް ކޯޓާ ދޫކުރުމަށް ހަމަޖެހިފައިވާ ގޮތަކީ؛\nޕަބްލިކް ވެހިކަލް: 2400\nދެވަނަ ފިޔަވަހިކާރު: 2044\nޕަބްލިކް ވެހިކަލް: 2190\nމިގޮތަށް ރާވައިގެން ކުރިއަށްދަނިކޮށް ބުރިޖާއެކު ހުޅުމާލޭގެ މަގުތަކަށް ލޯޑުބޮޑުވުމުން އެޗްޑީސީއަށް ވަނީ އިތުރު ވިސްނުމަކަށް ދާން މަޖުބޫރުވެފަ އެވެ.\nއެހެންކަމުން އަލަށް ތަރައްގީކުރަމުންދާ ސަރަހައްދުތަކުގައި ޕާކިން ސްޓޭންޑާޑްތަކެއް ގާއިމުކުރުމަށް އެޗްޑީސީއިން ދަނީ ރާވަމުންނެވެ. އޭގެ ތެރޭގައި ޕާކިން މީޓަރު ބެހެއްޓުމާއި ޒަމާނީ، ސްމާޓް ޕާކިން ސިސްޓަމްތައް ގާއިމުކުރުން ހިމެނެ އެވެ. މީގެ މައިގަނޑު ބޭނުމަކީ ކަނޑައަޅާފައިވާ ޕާކިން ސަރަހައްދުތަކުގައި ޕާކުކުރުމަށާއި އަމިއްލަ އުޅަނދުފަހަރު ބޭނުން ނުކުރަން ހިތްވަރު ދިނުމެވެ.\nހައްލު ހޯދަން އެޗްޑީސީއިން ޕާކިން އުސޫލެއް\nދުއްވާ އުޅަނދުފަހަރާ ގުޅުންހުރި މައްސަލަތައް ހައްލުކުރުމަށް އެޗްޑީސީއިން ގިނަ މަސައްކަތްތަކެއް ދަނީ ކުރަމުންނެވެ. އެގޮތުން ޕާކިން އުސޫލެއް އެކުލަވާލައި، މިހާރު ޓްރާންސްޕޯޓް މިނިސްޓްރީއަށް ވަނީ ހުށަހަޅާފަ އެވެ. ޕާކިން ފީ ނެގުމާއި ވަގުތީ އަދި ދާއިމީ ޕާކިން ޖާގަ ކުއްޔަށް ދިނުން ފަދަ ކަންކަމަށް މަގުފަހިވެގެންދާނީ އެ އުސޫލުގެ ދަށުންނެވެ.\nއެ އުސޫލާއެކު ހުޅުމާލޭގައި ދިރިނޫޅޭ ފަރާތްތަކަށް ޕާކިންއެއް ނެތި، ކާރުފަދަ ތަކެތި ބޭއްވުމުގެ ފުރުސަތު ވަރަށް ބޮޑަށް ހަނިވެގެންދާނެ އެވެ. ހުޅުމާލޭގައި ދުއްވާ ޓެކްސީތަކަށް ހާއްސަކޮށް ވަކިން ޕާކިން ސަރަހައްދެއް ވެސް ކަނޑައެޅުމަށް އެ އުސޫލުގައި ވަނީ ހިމަނާފަ އެވެ. އަދި ކާގޯ ޕާކިންއާއި ލޮރީ ފަދަ ބޮޑެތި އުޅަނދުފަހަރު ޕާކު ކުރާނެ ޖާގަވެސް ވަކިން ހަމަޖައްސައިދެވޭނެ އެވެ.\nދިރާސާތަކަށް ފަހު އެޗްޑީސީއިން އެކުލަވައިލި މި އުސޫލު އޮތީ ކަމާބެހޭ ފަރާތްތަކަށް ހުށަހަޅާފަ އެވެ. ދެން އޮތީ އުސޫލަށް އަމަލުކުރަން ފެށުމެވެ. ވީ އެންމެ އަވަހަށް މިކަން ކުރުމަކީ، ހުޅުމާލެ ދެވަނަ މާލެއަކަށް ނުވެ، ކޮންޓްރޯލު ކުރުމަށްޓަކައި ވަރަށްވެސް މުހިންމު ކަމެކެވެ.\nޖުމުލަ ހައްލަކަށް ހަރުދަނާ ޕަބްލިކް ޓްރާންސްޕޯޓް ސިސްޓަމެއް؟\nއެއްގަމު އުޅަނދުފަހަރު ގިނަވާ މައްސަލަ ހައްލުކުރަން މިހާރު ވެސް ސަރުކާރުން މަސައްކަތްތަކެއް ކުރަމުންދިޔަ ނަމަވެސް، އުފެދޭ ސުވާލަކީ އެ މަސައްކަތްތައް ކުރެވެމުންދަނީ ރަނގަޅު މަގުން ބާ އެވެ. ހުސްބިންކޮޅެއް ލިބޭއިރަށް ޕާކިން ޒޯނެއް ހެދުމަކީ ހައްލެކޭ ބުނެވިދާނެބާ އެވެ. ފެންނަ ފެނުމަށް ނުސީދާ ގޮތަކަށް އާންމުން އިތުރަށް އުޅަނދުފަހަރު ގަންނަން ހިތްވަރު ދެވޭނީ ކަމަށް ވެސް ވެދާނެ އެވެ.\nބޭރުގެ ކުރިއަރާފައިވާ ގައުމުތަކަށް ބަލާއިރު، ގޭބިސީތަކުގައި ދިރިއުޅޭ ވަކިވަކި ކޮންމެ ފަރުދަކަށް ސައިކަލެއް ނުހުރެ އެވެ. ސްކޫލަށާއި ވަޒީފާއަށް ދިއުމަށް ބަސް އަދި ރޭލު ފަދަ ޕަބްލިކް ޓްރާންސްޕޯޓް ވަސީލަތްތަކަށް ގިނަ އަދަދެއްގެ ބަޔަކު ބަރޯސާވެ އެވެ. ރާއްޖޭގައި އަދި ވަކިން ހާއްސަކޮށް މާލޭގައި ނުފެންނަ މަންޒަރަކީ މިއީ އެވެ.\nމީގެ ކުރިން އެކި ފަހަރު މަތިން ޕަބްލިކް ޓްރާންސްޕޯޓްގެ ގޮތުގައި ބަހުގެ ހިދުމަތް ތައާރަފު ކުރި އެވެ. މާލެ ތެރޭގައި ވެސް ބަސް ދުއްވައިފި އެވެ. އެހެން ނަމަވެސް އެކަށީގެންވާ ބޮޑު ތަރުހީބެއް ލިބޭ ތަނެއް ނުފެނެ އެވެ. ބައެއް ފަރާތްތަކުން ބުނާ ގޮތުގައި ޕަބްލިކް ޓްރާންސްޕޯޓް ނިޒާމެއް ތައާރަފުކުރަން މަސައްކަތް ކުރަން ވެސް ފެށުނީ މާ ލަހުންނެވެ.\nސަބަބަކީ އެތައް އަހަރެއް ވަންދެން ޕަބްލިކް ޓްރާންސްޕޯޓެއް ނެތުމުގެ ސަބަބުން މިއީ ދިވެހިންނަށް މާ ފަރިތަ ނިޒާމަކަށް ނުވާތީ އެވެ. ގެއިން ހިނގާލާފައި ބަސް ޓާމިނަލާ ހަމައަށް ދާން ވެސް ގިނަ މީހުންނަށް ވަނީ ބުރައަކަށެވެ. ޕާކު ކުރާނެ ތަންކޮޅެއް ނެތަސް ޕާކު ކުރަން ޖެހެނީ ގޭ ދޮރުމަތީގަ އެވެ. ދިވެހިން އާދަވެފައި ތިބި ގޮތަކީ މިއީ އެވެ.\nއިސްރާއީލު: ފަލަސްތީނަށް އޮތީ އަޅުވެތިކަން ނޫނީ މަރުވުން\nދިރާގު: ދިވެހިންގެ ޑިޖިޓަލް ތަޖުރިބާގެ އެންމެ ގާތް އެކުވެރި\nފުވައްމުލަކު ރައްޔިތުން ފެނުގެ ތެރޭ، ހައްގު މިންވަރުތަ؟


Saath Nibhana Saathiya2ge promo eh | Mihaaru\n"ސާތު ނިބާނާ ސާތިޔާ 2" ގެ އާ ޕްރޮމޯއެއް، އަދިވެސް ތާރީހެއް ނެތް\n04 އޮކްޓޯބަރ 2020 - 08:49\nފުރަތަމަ ޕްރޮމޯގައި ގޯޕީ ބަހޫ (ޑެވޮލީނާ ބަޓަޗަރްޖީ) ގެހެނާއެއްގެ ވާހަކަ ދައްކަ އެވެ. އެހެންވެ އާ ޕްރޮމޯއިން ވަނީ ގެހެނާ އަކީ ކާކުކަން ދައްކާލައިފަ އެވެެ. އެއީ ކޮކީލާބެން މޯދީގެ އާއިލާ އިން ގެންގުޅޭ ޒުވާން އަންހެން ނޯކަރެކެވެ. އާ ޕްރޮމޯއިން އެނގޭ ގޮތުގައި ނޯކަރެއްގެ ހައިސިއްޔަތުން އެހެން ހަރުފަތަކަށް ގެހެނާ ދަތުރުކުރާނެ އެވެ. މިއާ އެކު "ސާތު ނިބާނާ ސާތިޔާ 2" ގައި ގެހެނާ އަކީ ވަރަށް މުހިއްމު ކެރެކްޓާއަކަށް ވާނެ އެވެ. އެކަން އެނގެން ފަށާނީ ސިލްސިލާ ދައްކަން ފެށި އިރަކުންނެވެ.\nދެވަނަ ސީޒަނުން ވެސް ޑެވޮލީނާއާ އެކު ރޫޕަލް ޕަޓޭލް ވެސް ފެނިގެންދާނެ އެވެ. އޭނާ އަކީ ކޮކީލާބެންގެ ރޯލް ފުރަތަމަ ސީޒަނުގައި ވެސް ކުޅުނު ބަތަލާ އެވެ. ނަމަވެސް "ސާތު ނިބާނާ ސާތިޔާ 2" ގެ ބަތަލުގެ ރޯލުން ފެންނާނެ މީހަކު އަދިވެސް ކަށަވަރެއް ނުވެ އެވެ. ބައެއް މީޑިއާތަކުން ބުނީ މި ފަހަރު ވެސް ފެނުމުގެ ފުރުސަތު ބޮޑީ ފުރަތަމަ ބައިގައި ވެސް އެހެމްގެ ރޯލް ކުޅުނު މުހައްމަދު ނާޒިމް ކަމަށެވެ.\nބެލުންތެރިންގެ ބޮޑު މަގުބޫލުކަމެއް ހޯދި "ސާތު ނިބާނާ ސާތިޔާ" ގެ ދެވަނަ ސީޒަނެއް މި ގެނެސްދެނީ ފުރަތަމަ ސީޒަން ނިންމައިލިތާ ތިން އަހަރު ފަހުންނެވެ. އެގޮތުން އެ ސިލްސިލާ އަކީ މެއި 3، 2010 އިން ޖުލައި 27، 2017 ގެނެސްދިން އެއްޗެކެވެ. އެ މުއްދަތުގެ ތެރޭގައި 2،184 އެޕިސޯޑް ގެނެސްދިނެވެ.\nގިނަ ބަޔަކު މިހާރު އެންމެ ބޮޑަށް އިންތިޒާކުރަމުން އަންނަނީ "ސާތު ނިބާނާ 2" ދައްކަން ފަށާނެ އިރަކަށެވެ.\n"Saath Nibhana Sathiya 2" ge promo dhakkaalaifi


Exchange list gai 189 gaidheenge name madhu: Pakistan\nއެކްސްޗޭންޖް ލިސްޓުގައި 189 ގައިދީންގެ ނަން މަދު: ޕާކިސްތާން\nމިދިޔަ އޮގަސްޓުމަހު އިންޑިއާއިން ދޫކޮށްލި ޕާކިސްތާނުގެ މަސްވެރިންތަކެއް.\nގައިދީން ބަދަލުކުުރުމުގެ އެކްސްޗޭންޖް ލިސްޓުގައި ޕާކިސްތާނުގެ ގައިދީންތަކެއްގެ ނަން މަދު ކަމަށް ޕާކިސްތާނުން ބުނެފި އެވެ. ޕާކިސްތާނުން ބުނީ އިންޑިއާގެ ނިއު ދިއްލީގެ ޖަލުތަކުގައި ތިބި 189 ގައިދީންގެ ނަން އެ ލިސްޓުގައި ހިމަނާފައި ނުވާ ކަމަށެވެ.\nމިކަމާއި ގުޅޭގޮތުން ޕާކިސްތާނުން ނެރުނު ބަޔާނެއްގައި ބުނީ އެ ގައިދީންގެ ތެރޭގައި މަސްވެރިންނާއި އަދިވެސް އެހެން ކުށްތަކުގައި ޖަލަށް ލާފައި ތިބި މީހުން ހިމެނޭ ކަމަށެވެ. މިދިޔަ ހުކުރު ދުވަހު ދެ ގައުމުން ބަދަލުކުރި މި ލިސްޓަކީ 2008 ވަނަ އަހަރު ދެގައުމު ދެމެދު ވެވުނު އެއްބަސްވުމުގެ ދަށުން ގައިދީން ބަދަލު ކުރުމަށް، ބަދަލުކުރާ ލިސްޓެކެވެ. މި އެގްރިމެންޓްގައިވާ ގޮތުން ކޮންމެ އަހަރަކު ދެ ފަހަރު މި ލިސްޓް ބަދަލުކޮށް ގައިދީން ބަދަލުކުރަން ޖެހޭނެއެވެ.\nއިންޑިއާއިން ހުށަހެޅި ލިސްޓުގައި އެގައުމުގައި ތިބީ ޕާކިސްތާނުގެ 271 ގައިދީންގެ ނަން ކަމުގަިއ ވިޔަސް ޕާކިސްތާނުން ބުނީ އިންޑިއާގެ ޖަލުތަކުގައި 460 ގައިދީން އެބަ ތިބި ކަމަށެވެ. އޭގެ ތެރެއިން 113 މީހުންނަކީ މަސްވެރިންނެވެ.\nމި މައްސަލަ ހައްލު ކުރުމުގެ މަސައްކަތް މިހާރު ކުރާ ކަމަށާއި އިންޑިއާގެ ފޮރިން ސެކެޓްރީ އެސް ޖައިޝަންކަރު މިމަހުގެ 25ގައި ޕާކިސްތާނަށް ދިއުމުގެ ކުރިން އެމައްސަލަ ހައްލުކުރާނެ ކަމަށް އިންޑިއާން ވަނީ ބުނެފަ އެވެ.\nމިދިޔަ އަހަރު އިންޑިއާގެ ބޮޑުވަޒީރު ނަރެންދްރަ މޯދީ އަދި ޕާކިސްތާނުގެ ބޮޑު ވަޒީރު ނަވާޒް ޝަރީފް ބޭއްވި ބައްދަލުވުމެއްގައި ދެ ގައުމުގެ ޖަލުތަކުގައި ތިބި މަސްވެރިންތައް ދޫކޮށްލުމާއި ބެހޭގޮތުން ވަނީ މަޝްވަރާކުރައްވާފަ އެވެ. އެގޮތުން ހައްޔަރު ކުރާތާ 15 ދުވަސްތެރޭ ބޯޓައެކު ދޫކޮށްލުމަށް ވަނީ ނިންމާފަ އެވެ. އަދި އޭގެ ފަހުން އިންޑިއާއިންވަނީ ރަމަޟާން މަހުގެ ތެރޭގައި ޕާކިސްތާނުގެ މަސްވެރިން ދޫކޮށްލާނެ ކަމަށް ބުނެފަ އެވެ.\nމިދިޔަ އޮގަސްޓުމަހު އިންޑިއާއިން ވަނީ ޕާކިސްތާނުގެ 16 މަސްވެރިއަކު ދޫކޮށްލާފަ އެވެ.\nއަލް ޖަޒީރާގެ ތަހުގީގު މެލޭ ފުލުހުން ދިފާއުކޮށްފި\nބެއިރޫތުގެ ގޮވުމާއެކު އާއްމުންގެ ރުޅިގަނޑު ސަރުކާރަށް\nލަންކާ އާއްމު އިންތިހާބުގެ ނަތީޖާ މިއަދު\nޓްރައަލް ނިމި ވެކްސިން ދޭން ރަޝިޔާ ތައްޔާރުވަނީ


"Libey" In Kudakudhinge Mask Vikkan Fashaifi - Vaguthu\n"ލިބޭ" އިން ކުޑަކުދިންގެ މާސްކް ވިއްކަން ފަށައިފި\nތަފާތު ގިނަ އުފެއްދުންތަކެއް ވިއްކަމުން އަންނަ "ލިބޭ" އިން ކުޑަކުދިންނަށް ހާއްސަ މާސްކް ވިއްކަން ފަށައިފިއެވެ.\n"ލިބޭ" ގެ އޮފިޝަލަކު "ވަގުތު" އަށް މައުލޫމާތު ދެމުން ބުނީ ކޮވިޑް-19 އިން ކުޑަކުދިން ރައްކާތެރި ކުރުމަށް ބޭނުން ކުރާނެ ފެންވަރު ރަނގަޅު ފޮތި މާސްކް އެކުންފުނިން މިހާރު ވިއްކަން ފަށާފައިވާ ކަމަށެވެ.\n"މިހާރު މާލެ ހުޅުވާލާފައި އޮތުމުންނާއި އަދި ސްކޫލްތައް ވެސް ހުޅުވާލަން ތައްޔާރު ވަމުންދާތީ ކުޑަކުދިންނަށް ހާއްސަ މާސްކްތަކުގެ ބޭނުން މިވަނީ ވަރަށް ބޮޑުވެފައި. ގަންނަ މާސްކަކީ އެންމެ ރައްކާތެރި ގޮތުގައި ތައްޔާރު ކުރެވިފައިވާ މާސްކެއް ކަމުގެ ޔަގީންކަން ވަރަށް ގިނަ ފަރާތްތަކުން ބޭނުން އެބަވޭ. އެހެންކަމުން އަޅުގަނޑުމެން މިވިއްކަނީ ސިއްހީ ދާއިރާގެ ތަޖުރިބާކާރުން ވިދާޅުވާ މިންގަނޑަށް ފެތޭ، ކުޑަކުދިންގެ ސައިޒަށް ހަދާފައި ހުރި މާސްކްތައް." އޮފިޝަލް ވިދާޅިވިއެވެ.\nއޭނާ ވިދާޅުވީ "ލިބޭ" އިން ވިއްކާ ކުޑަކުދިންގެ މާސްކަކީ ވެސް ގިނަ އިރު އަޅައިގެން އުޅެން ދަތިނުވާ މެޓީރިއަލްއަކުން އުފައްދާފައިވާ، ބޭނުން ކުރަން ފަސޭހަ މާސްކެއް ކަމަށެވެ.\n"އެންމެ މުހިއްމު ކަމަކީ ބަލިން ރައްކާތެރި ވެވޭފަދަ މާސްކަކަށް ވުން. އެޝަރުތު މިމާސްކްގައި ހަމަވާނެ. ދެން އެންމެ މުހިއްމު ކަމަކީ ދަތިކަމެއް ނެތި ގިނައިރު އަޅައިގެން އުޅެވޭ މާސްކަކަށް ވުން. އެޝަރުތު ވެސް މިމާސްކްގައި ހަމަވާނެ. ތިން ވަނަ ކަމަކަށް ކަސްޓަމަރުން ބޭނުން ވާނީ އަގުހެޔޮ މާސްކަކަށް ވުން. އަޅުގަނޑު ޔަގީންކޮށްދެން މިފެންވަރުގެ މާސްކެއް އެންމެ އަގުހެޔޮކޮށް ލިބެން ހުންނާނީ "ލިބޭ" އިން ކަން." އޭނާ ވިދާޅުވިއެވެ.\n"ލިބޭ" އިން ގެންދަނީ ކޮވިޑް-19 ފެތުރެން ފެށުމުން ބަލިން ރައްކާތެރިވުމަށް ބޭނުން ކުރާނެ އިތުރު އުފެއްދުންތައް ވެސް ވިއްކަމުންނެވެ. އޭގެ ތެރޭގައި ބޮޑެތި މީހުންނަށް ހާއްސަ މާސްކްގެ އިތުރުން، ސެނެޓައިޒާ ވެސް ހިމެނެއެވެ.\n"ލިބޭ" އިން ބުނީ އެކުންފުނިން އިތުރު އުފެއްދުންތައް ރާއްޖެ ގެނެސް، އާއްމުންނަށް ލިބޭނެ އިންތިޒާމްތައް ވެސް މިހާރު ހަމަޖައްސަމުން ގެންދާ ކަމަށެވެ.